САВОЛНОМАИ ИМТИҲОНИ ДАВЛАТӢ

ФАН: ИДОРАКУНИИ ҲАЙАТ

1. Алоқамандии маданияти миллӣ ва рушди идоракунии ҳайат.
2. Амсила ва марҳилаҳои ташаккули захираи кадрҳо.
3. Асосҳои банақшагирии ҷойҳои корӣ дар ташкилот.
4. Асосҳои иҷтимоии бехатарии ҳаёт ва фаъолият.
5. Асосҳои назарияи бехатарӣ дар соҳаи саноатӣ ва техногенӣ
6. Асосҳои сиёсати иҷтимоии кормандон.
7. Асосҳои ташкили меҳнати ҳайати коргарон.
8. Асосҳои физиологии меҳнат ва пешгирии хасташавӣ дар натиҷаи фаъолияти меҳнатӣ.
9. Асосҳои экологии бехатарӣ дар муҳити зист.
10. Атестатсияҳои ҷойҳои корӣ, мақсад ва вазифаҳои он.
11. Банақшагирӣ ва ояндабинии талабот ба ҳайати коргарон.
12. Банақшагирии корҳо бо ҳайати коргарон.
13. Баҳогузорӣ кардани ҳайати коргарон.
14. Баҳогузории бехатарии фаъолият дар корхона.
15. Баҳогузории шароитҳои иҷтимоӣ-психологии ташкилот.
16. Баҳодиҳӣ ва мукофот ба натиҷаи кори кормандон.
17. Бехатарии иқтисодӣ дар низоми амнияти миллии мамлакат.
18. Бехатарии фаъолият дар ташкилотҳои истеҳсолӣ.
19. Воситаҳои муҳофизати махсус.
20. Воситаҳои ҳимояи фардӣ.
21. Давлат ҳамчун субъекти идораи давлатӣ.
22. Дастгирӣ ва пайдо кардани шахсият дар ташкилот.
23. Зарарнокии муҳити истеҳсолии касбӣ ва гуруҳбандии намудҳои асосии фаъолияти меҳнатӣ.
24. Захираҳои меҳнатӣ ва фаъолнокии он дар ташкилот.
25. Захираҳои муваққатии рафторӣ.
26. Зинаҳои таърихи пайдоиши идоракунӣ дар тамаддуни ориёӣ.
27. Идораи давлатӣ ва ҳокимият.
28. Идораи давлатӣ дар шароити ҷаҳонишавӣ.
29. Идораи кадрӣ ва ҳокимият.
30. Идораи кормандон ҳамчун илм.
31. Идоракунии карйера ва марҳилаҳои рушди он.
32. Идоракунии карйераи ҳайат.
33. Идоракунии нобовариҳо дар ташкилот.
34. Идоракунии рафтори ҳайати ташкилот.
35. Идоракунии фарҳанги ташкилот.
36. Идоракунии ҳайат дар системаи сиёсати кадрҳо.
37. Интихоб ва ҷобаҷогузории ҳайати коргарон.
38. Консепсияи идоранамоии ҳайат.
39. Конститутсияи Ҷумҳурии Тоҷикистон ва нақши он дар идораи давлат.
40. Коркард ва амалишавии қарорҳои идорӣ.
41. Қисмҳои таркибии назорати самаранок.
42. Қонуният дар идораи давлатӣ.
43. Мактабҳои илми идоракунии давлатӣ.
44. Мақомоти маҳаллии ҳокимияти давлатӣ дар низоми идораи давлатӣ.
45. Маркетинги ҳайати коргарон.
46. Марҳилаҳои асосии ташаккули бехатарии ҳаёт.
47. Марҳилаҳои асосии ташакулёбии илми идоракунии давлатӣ.
48. Масъалаи адолат ва роҳбарӣ дар “Қобуснома”-и Унсурулмаолии Кайковус.
49. Масъалаҳои қонунгузорӣ дар низоми идоракунии ҳайат.
50. Мафҳум ва моҳияти идоракунии давлатӣ.
51. Мафҳум ва тамоюлоти асосии рушди ҳайати ташкилот.
52. Мафҳум ва шаклҳои коллективи меҳнатӣ.
53. Маҷлиси Олӣ ва нақши он дар идораи давлатӣ.
54. Методҳои идоракунии давлатӣ.
55. Методҳои назорати ҳайати коргарон.
56. Механизми пешбурди равандҳои мартаба.
57. Модели ҳавасмандгардонии моддии меҳнати ҳайат дар ташкилотҳои гуногун.
58. Моҳият ва механизми идоракунии кормандон.
59. Муайян намудани талаботи ҳайат нисбат ба таҳсилот.
60. Муноқиша ҳамчун зуҳуроти табиӣ.
61. Мутобиқшавии ҳайат ба шароитҳои тағйирёбанда.
62. Назарияи идоракунии давлатӣ дар афкори мутафаккирони тоҷику форс (Форобӣ, Ибни Сино, Низомулмулк ва Аҳмади Дониш).
63. Назарияи рафтори шахс дар ташкилот.
64. Назарияҳои асосии пайдоиши давлат.
65. Назорати рафтори ҳайати коргарон.
66. Назорати ҳолати ҳифзи меҳнат ва бехатарии фаъолият.
67. Нақши иттилоот дар идораи давлатӣ.
68. Нақши роҳбар дар таъмини рушди ҳайати ташкилот.
69. Намудҳои вазъҳои фавқулода.
70. Намудҳои муноқиша дар коллективи меҳнатӣ.
71. Низоми давлатдории шоҳона ва сарварии тоҷикон.
72. Низоми ҷуброн ва имтиёзҳо.
73. Нишонаҳои асосии давлат.
74. Омилҳои зараровари муҳити истеҳсолӣ ва таъсири онҳо ба организми одам.
75. Омилҳои асосии муҳити иҷтимоии ташкилот.
76. Омилҳои таъсиррасон ба стратегияи ташкилот.
77. Омилҳои хатарнок ва зараровари муҳити корӣ.
78. Пайдоиши хатарҳои иҷтимоӣ.
79. Принсипи одоби рафтори хизматчии давлатӣ.
80. Принсипҳои бехатарии ҳаёт ва фаъолият.
81. Принсипҳои идоракунии давлатӣ.
82. Принсипҳои идоракунии зиддибӯҳронии кормандон.
83. Раванди идоранамоии кормандон.
84. Режими сиёсӣ.
85. Роҳбарии ҳайат.
86. Роҳҳои таъмини бехатарии аҳолӣ дар ҳолатҳои фавқулода.
87. Роҳҳои таъмини бехатарии иттилоотӣ.
88. Салоҳиятҳои Президенти Ҷумҳурии Тоҷикистон.
89. Самаранокии идоракунии давлатӣ.
90. Самтҳои асосии рушди ҳайати ташкилот.
91. Санъати ташкили кор бо ҳайат.
92. Сиёсати кадрӣ дар фаъолияти корӣ.
93. Сиёсати кадрҳо дар корхона.
94. Системаи танзими бехатарии фаъолият.
95. Системаи ҳифзи иттилоот дар шароити муосир.
96. Созмондиҳии раванди таҳсилоти ҳайат.
97. Сохтори ташкилии идораи кормандон.
98. Сохтори ташкилии идораи ҳайат.
99. Сохтори ташкилии идоракунии давлатӣ.
100. Соҳаҳои асосии қабули қарор.
101. Тадқиқотҳо дар самти идоракунии ҳайат.
102. Талаботҳои умумии санитарии техникии биноҳои истеҳсолӣ ва ҷойҳои корӣ.
103. Тамоюли касбӣ ва мутобиқшавии ҳайати коргарон.
104. Танзими баҳсу муноқишаҳои ҳайати коргарон.
105. Танзими бехатарии фаъолият дар иқтисодиёт.
106. Танзими фазои иҷтимоӣ-психологии коллективи меҳнатӣ.
107. Танзими ҳуқуқҳои бехатарии фаъолият ва назорати ҳолати ҳифзи меҳнат.
108. Тартиби тафтиши ҳолатҳои фавқулода дар корхона.
109. Таснифоти имтиёзҳои иҷтимоӣ.
110. Таснифоти омилҳо ҳангоми баҳодиҳии самаранокии меҳнат.
111. Таснифоти принсипҳои асосии рушди ҳайати ташкилот.
112. Таснифоти услубҳои таълими ҳайат.
113. Таснифоти функсияҳо ва самтҳои асосии фаъолияти хадамоти идоракунии ҳайати ташкилот.
114. Таснифоти хатарҳои иттилоотӣ.
115. Таҳияи нақшаи гузаронидани аттестатсия.
116. Таҳияи намунаи варақаи аттестатсионӣ.
117. Таҳлили асосҳои сохтори конститутсионии Ҷумҳуриии Тоҷикистон.
118. Таҷриба ва натиҷаҳои озмоишҳо оиди танзими фазои иҷтимоӣ-психологӣ.
119. Ташаккули захираи кадрҳо.
120. Ташаккули системаи идоракунии ҳайат дар хизмати давлатӣ.
121. Ташаккули системаҳои бехатарии меҳнат дар ташкилотҳои ғайриистеҳсолӣ.
122. Ташаккули шахсияти роҳбар.
123. Ташкили идоракунӣ ва танзими муноқишаҳо.
124. Ташкили идоракунии ҳайати ташкилот.
125. Ташкили идоракунии этикӣ ва масъулияти иҷтимоии ташкилот.
126. Ташкили ҷустуҷӯи ҳалли масъалаҳои умумӣ ва фардии ташкилот.
127. Таъминоти ҳуҷҷатнигорӣ дар фаъолияти идоракунии ҳайати ташкилот.
128. Таърихи пайдоиш ва рушди бехатарии ҳаёт ва фаъолият.
129. Таърихи пайдоиши кадр ва назарияҳои он.
130. Таъсири мотиватсия дар самаранокии идоракунии ҳайат.
131. Технологияи назорати ҳайати коргарон.
132. Унсурҳои роҳбарӣ дар “Наврӯзнома”-и Умари Хайём.
133. Услубҳои асосии идоракунии давлатӣ.
134. Усулҳои танзими муноқишаҳо.
135. Фалсафаи назорати ҳайати коргарон.
136. Фарҳанги бехатарии фаъолият.
137. Функсияҳои асосии идоракунии давлатӣ.
138. Хатари иҷтимоӣ дар ҷомеаи муосир.
139. Хизмати давлатӣ дар низоми идораи давлатӣ.
140. Хизматрасонии ҷойҳои корӣ ҳамчун унсури махсусан муҳими ташкили меҳнат.
141. Хиради роҳбарӣ дар афкори Абдулқосим Фирдавсӣ.
142. Худидораи маҳаллӣ дар низоми идораи давлатӣ.
143. Хусусиятҳои рӯҳии инсон ва таъсири он ба садамаҳои эҳтимолӣ.
144. Хусусиятҳои хоси интихоби ҳайати коргарон дар шароити муосир.
145. Хусусиятҳои ҷалби кормандон дар таҷрибаи муосири кишварҳои хориҷа.
146. Хусусиятҳои яроқи бактериологӣ (биологӣ).
147. Ҳавасмандгардонии маънавӣ ва нақши он дар рушди ҳайати ташкилот.
148. Ҳавасмандгардонии моддӣ ҳамчун омили рушди ҳайат.
149. Ҳайат ва сохтори он.
150. Ҳамбастагии илми идоракунии давлатӣ бо дигар илмҳо.
151. Ҳокимияти иҷроия дар низоми идораи давлатӣ.
152. Ҳокимияти қонунгузор дар низоми идораи давлатӣ.
153. Ҳукумати электронӣ ва моделҳои он.
154. Ҳуқуқ ва ӯҳдадориҳои ҳайати ташкилот.
155. Ҷанбаҳои назарияҳои низоми идоракунии ҳайат.
156. Шакли идоракунии давлат.
157. Шаклҳои давлат.
158. Шаклҳои зуҳуроти муноқиша.
159. Шаклҳои таърихии пайдоиши моликият ва ташаккули идоракунии ҳайат.
160. Шароити меҳнат ва интизом дар ташкилот.
161. Шахсият ва идоракунии рушди ӯ дар ташкилот.
162. Этикаи муносибатҳои хизматӣ.

**Мудири кафедраи идоракунии**

**захираҳои инсонӣ Саидов Н.С.**

**Ҷ.1. Сохтори ташкилии идораи ҳайат.**

Сохтори ташкили системаи идоракунии кадрӣ маҷмӯи воҳидҳои ҳамоҳангшуда, системаи идоракунии кадрҳо ва мансабдорон мебошад.

Дар Тоҷикистон ва як қатор кишварҳои узви ИДМ кормандон тибқи аломатҳои зерини тахассусӣ тасниф мешаванд:

а) тибқи фуксияҳое, ки дар ҷараёни истеҳсолот иҷро менамоянд, ҳайат ба 6 категорияи зерин тақсим мешавад:

- коргарон (асосӣ ва ёрирасон);

- кормандони инженер-техникӣ;

- хизматчиён;

- ҳайти хурди хизматрасон;

- талабагон (шогирдон);

- муҳофизон.

б) тибқи хусусияти фаъолияти мушаххас (тарзи машғулият), ки асоси онро на таҳсилот, балки мансаби ишғолнамуда муайян менамояд;

в) тибқи аломати мӯҳлат кор – кормандони доимӣ, мавсимӣ ва муваққатӣ;

г) тибқи аломати принсипи иштирок дар ҷараёни технологӣ, истеҳсоли маҳсулот кормандон ба кормандони асосӣ, ёрирасон, хизматчиён бошад ба роҳбарон, мутахассисон ва иҷрокунандагони техникӣ тақсим мешаванд.

**Ҷ.2. Асосҳои сиёсати иҷтимоии кормандон.**

Структураи иҷтимоии ташкилоти меҳнатӣ – ин сохторе мебошад, ки аз рӯи ҷой доштани гурӯҳҳои гуногуни иҷтимоӣ дар ҳайти он муайян карда мешаванд.

Зери мафҳуми гурӯҳи иҷтимоӣ – маҷмӯи одамоне фаҳмида мешавад, ки аз рӯи ягон амалиёт, масалан сатҳи маълумотнокӣ, тахасус, собиқаи кор ва ғ. умумият доранд.

Структураи мусоиди иҷтимоӣ ба самаранокии таъсири мусбӣ расонида, структураи номусоиди иҷтимоӣ баракс мушкилоти зиёдро эҷод мекунад.

Вобаста ба ин ё он ҳолат шартҳои гуногуни ташкилоти меҳнатӣ метавонад ташаккул ёбад. Аз ин рӯ намудҳои зерини структураи иҷтимоиро метавон ҷудо намуд:

1. Функсионали истеҳсолӣ – вобаста аз функсияҳое, ки дар рафти истеҳсолот иҷро карда мешавад, гурӯҳҳои иҷтимоие ҷудо мешавад, ки бо якдигар равобити зич пайдо карда истода, як гурӯҳи иҷтимоиро ба вуҷуд меоранд.

2. Сруктураи миллӣ – дар баъзе ҳолатҳо структураи миллӣ метавонад ба инкишофи корхона таъсири манфӣ расонад. Ҳолате низ вомехӯрад, ки ташаккулёбии структураи миллӣ боиси муташаниҷ гаштани фазои иҷтимоии ташкилот (корхона) мегардад.

3. Структураи касбӣ – тахассусӣ. Аз шумораи коргарони касбу тахассусашон ягона ташкил меёбад.

4. Таркиби демографии ташкилоти меҳнатӣ. Аз рӯи ҷинс ва синну соли коргарон муайян карда мешавад.

5. Гурӯҳҳои иҷтимоӣ-психологӣ. Аз рӯи умумияти арзишҳо ва рағбатҳо метавонад ташакул ёбад.

Вобаста ба он ки дар кадом ҳолат кадом намуди структураҳои ташкилоти меҳнатӣ метавон ташакул ёбад, фазои иҷтимоии сиёсати корхона муайян карда мешавад.

**Ҷ.3. Мафҳум ва шаклҳои коллективи меҳнатӣ.**

*Коллективи меҳнатӣ* – ин иттиҳоди коргаронест, ки фаъолияти якҷояии худро дар корхона, муассиса, ташкилотҳои давлатӣ, кооперативҳои ҷамъиятӣ ва шахсӣ амалӣ мекунанд.

Фаҳмиши коллективҳои меҳнатӣ нисбатан васеъ аст, яъне он дарбаргирандаи коргарони истеҳсолӣ, илмӣ, таълимӣ, тиббӣ, маданӣ, маърифатӣ, маъмурӣ ва ғайра мебошад.

Ташкилотҳои меҳнатӣ дар ҳамаи соҳаҳои фаъолияти ҷамъиятӣ амал мекунанд. Дар шароити иқтисодиёти бозорӣ онҳоро аз рӯи нишонаҳояшон фарқ кардан мумкин аст:

1. Аз рӯи шакли моликият: давлатӣ, кооперативӣ, саҳҳомӣ, шахсӣ, муштарак бо сармояи дохили ва хориҷӣ.

2. Аз рӯи соҳаи фаъолият: дар соҳаи фаъолияти истеҳсолоти моддӣ (саноат, сохтмон, нақлиёт, хоҷагии қишлоқ ва ғ.) ва дар соҳаи фаъолияти ғайриистеҳсолӣ (муассисаҳои маданӣ- маърифатӣ, маориф, ҳифзи иҷтимоии аҳолӣ ва ғ.).

**Ҷ.4. Роҳбарии ҳайат.**

Фаъолият оид ба идоракунӣ аз 2 соҳаи асосӣ − *роҳбарии ҳайат* ва *кор бо кадрҳо* иборат аст.

Ба маънои умумӣ роҳбарии ҳайат ин фаъолиятест, ки ба идоракунии бевоситаи ҳамарӯзаи кормандон вобаста аст. Мафҳуми «роҳбарӣ» бо яке аз категорияҳои ба ҳам наздик − «идоракунӣ» алоқаманд аст ва онро аксаран ҳамчун муродиф истифода мебаранд.

Дар асл маънои «идоракунӣ» − ин танзими низом мутобиқ ба мақсади муайянро инъикос менамояд ва мазмунан васеътар аст. Он на танҳо роҳбарӣ ба одамон, балки идоракунии захираҳои молиявӣ, моддӣ-техникӣ ва дигар захираҳо, аз ҷумла техника ва машинаҳоро низ фаро мегирад.

Ба категорияи «роҳбарӣ» мафҳуми «менеҷмент» робитаи наздик дорад. Вале аз нигоҳи маъно ин ду мафҳум аз ҳамдигар тавфовут доранд. «Менеҷмент» категорияи микроэкономика буда, маънои идоракунии корхона дар шароити бозорро дорад. Аз ин рӯ, «менеҷер» роҳбари корхонаи бозорӣ аст. Нисбат ба соҳаи хизмати давлатӣ одатан калимаҳои «*роҳбар*», «*маъмур*», «*мансабдор*»-ро истифода мебаранд, на «мененҷер»-ро.

Аз ҷониби дигар «роҳбар» нисбат ба мафҳуми «менеҷмент» васеътар аст,чунки он ҳам шаклҳои ғайридавлатӣ ва ҳам шаклҳои давлатии идоракуниро фаро мегирад. Ҳамзамон, «менеҷмент» ин на танҳо идоракунии кадрҳо, балки идоракунии захираҳои пулӣ, моддӣ-техникӣ ва ғайраро фаро мегирад. Аз ин нуқтаи назар роҳбарӣ дар менеҷмент танҳо функсияҳои муайян − *мақсадгузорӣ* (омӯзиши проблемаҳо ва таҳияи ҳалли идеалии он), *банақшагирӣ* (муайяннамоии алтернативаҳо, арзёбии онҳо, интихоби роҳи муносиби татбиқи онҳо, қабули қарор), *татбиқ* (ташаккули созмондиҳии зарурӣ барои ба мақсад расидан ва сафарбарнамоии одамон баҳри амалӣ гардидани он) ва *назорат* (яъне, муқоисаи натиҷаҳои ба даст омада бо мақсадҳои гузошташуда, муайян намудани сабабҳои аз мақсадҳо дур шудан, ворид намудани тасҳеҳҳо ва тадбирҳои таъсиррасонӣ) иҷро мекунад.

**Ҷ.5. Принсипҳои идоракунии зиддибӯҳронии кормандон.**

Буҳрон қатъгардии дилхоҳ ҷараён ва ё рӯйдоди ногаҳонӣ мебошад, ки устувории ташкилотро бинобар моҷарои ногаҳонии худ зери таҳдиди заифшавӣ гузошта, ба вайрон кардани низоми идоракунӣ, обрӯй, нуфуз ва ҳатто аз байн бурдани он боис мегардад.

Яке аз усулҳои зудтаъсир ба воқеаҳои буҳронӣ ин робитаи буҳронӣ мебошад. *Робитаи буҳронӣ − ин воқеаи фавқулодда ё якчанд воқеаҳое мебошанд, ки ба томияти маҳсулот, обрӯй ва ё устувории молиявии ташкилот ё ин ки саломатӣ, некӯаҳволии корманд таъсири манфӣ мерасонад*.

Яке аз усулҳои муносиби муқовимат − ин *пешбинӣ* ва *пешгирии* буҳрон мебошад.

Аз қатори усулҳои муносиби муқовимат *таҳия ва татбиқи стратегияи зиддибуҳронӣ* бо назардошти ташкили фаъолияти ҳайати корӣ ва истифодаи ҳамаи имкониятҳои мавҷуда ба ҳисоб меравад.

Кор бо ҳайат дар ду зина: а) ташкили тими зиддибуҳронӣ, ки ба таҳия ва амалисозии стратегияи зиддибуҳронӣ машғул мегардад; ва б) кор бо ҳайат дар ҳама сатҳҳо бояд сурат гирад.

Дар ин росто яке аз воситаҳои муқовимат ин **дастгирӣ** намудан ва **ҳавасмандгардонии психологии ҳайат** мебошад.

***Принсипи асосии робита дар давраи буҳрон ин хомӯш наистодан аст*** ва ҳарчи зудтар он маълумоте, ки хусусияти оммавӣ дорад ва инъикоскунандаи воқеият аст бояд дастраси ВАО гардонида шавад, зеро ба суръати тез паҳн шудани ҳар гуна иттилооту овозаҳои бардурӯғро пешгирӣ менамояд. Вале бояд **ду принсипи пешниҳоди иттилоотро** ба инобат гирифт: 1) барои омма, 2) барои хизматӣ.

Дар ҳолати дучор омадани буҳрон ташкилот бояд нақшаи робитавии худро иборат аз стратегияҳои: кушода будан; ташкили реҷаи рӯз; аҳамиятнокии масъала; маҳдудият ва оқибатҳои ҳуқуқӣ; ҳамоҳангии нашри хабарҳо; назари омма; масъул гардонидани як нафар намояндаи худ роҳандозӣ намояд.

**Ҷ.6. Таърихи пайдоиши кадр ва назарияҳои он.**

Дар оғози солҳои 1900 қисме аз вазифаҳои идоракунии ҳайат (пеш аз ҳама қабули коргар ва баҳисобгирии истифодаи вақти корӣ) ба зерсохторҳои алоҳида супорида шуд. Соли 1900 тоҷири амрикоӣ Б.Ф. Гудриг дар ширкати худ аввалин бюро оид ба қабули коргаронро таъсис дод. Соли 1910 ширкати “Плимнтон пресс” шуъбаи кадрҳоро ташкил кард. Соли 1912 нахустин маротиба шуъбаи кадрҳо мувофиқ ба мафҳуми имрӯзаи он корро пеш мебурд.

Солҳои 1920 чунин зерсохторҳо (шуъбаҳо, департаментҳо) дар ИМА ва Аврупои Ғарбӣ ба таври васеъ амал мекарданд. Кормандони ин шуъбаҳо ба танзими муносибатҳо байни корфармоён ва коргарони кироя машғул гардида, рӯҳияи коргаронро муайян мекарданд, талаботҳои онҳоро ба роҳбарият арз менамуданд, коргаронро барои меҳнати самараноки чандинсола ва ба ташкилот содиқ буданашон бо мукофотҳо қадршиносӣ мекарданд, ҷашнҳои муштаракро баргузор менамуданд.

Солҳои 1930 кори шуъбаи кадрҳо ба бастани шартномаҳои меҳнатӣ, назорати умумии фаъолият дар самти идоракунии ҳайати ташкилот равона гардид.

Солҳои 1930-1940 қонунҳои танзимкунандаи амалияи идоракунии ҳайат қабул карда шуданд. Санадҳои қонунии дар ин солҳо қабулшуда аз роҳбарони ташкилотҳо бастани шартномаҳои коллективиро талаб карда, дискриминатсияи (нажодпарастии) аъзоёни иттифоқҳои касабаро маҳкум мекард.

**Ҷ.7. Идораи кормандон ҳамчун илм.**

Илм дар бораи идоракунии ҳайат дар баробари пайдоиши назарияи идоракунӣ зиёда аз сад сол пеш дар оғози инқилоби саноатӣ ташаккул ёфтааст. Дар он вақт идоракунии ташкилот ва идоракунии ҳайати он як мафҳум дониста мешуд.

Айни замон самтҳои илми “Идоракунии ҳайат” дар асоси илмҳои назария ва амалияи идоракунӣ, психология, ҷомеашиносӣ, низоъшиносӣ, этика, иқтисод, ҳуқуқ, сиёсатшиносӣ инкишоф ёфтааст. Бо назардошти он ки дар тӯли зиёда аз сад сол нақши инсон дар ташкилот моҳиятан тағйир ёфт, назарияи идоракунии ҳайат низ инкишоф ёфта дақиқтар шуд.

Дар замони муосир назарияҳои идоракуниро ба 3 гурӯҳ ҷудо мекунанд: назарияи классикӣ, назарияи муносибати инсонӣ ва назарияи захираҳои инсонӣ. Намояндагони машҳури назарияи классикӣ − Ф. Тейлор, А.Файол, Г. Эмерсон, Л.Урвиқ М.Вебер, Г.Форд ва дигарон мебошанд. Ба намояндагони назарияи муносибатҳои инсонӣ − Э.Мэйо, К.Арҷирес, Р.Ликарт, Р.Блейк ва дигарон шомил мешаванд. Бунёдгузорони назарияи захираҳои инсонӣ − А.Маслоу, Ф.Гертсберг, Д.Макгрегор ва дигарон мебошанд. Назарияҳои классикӣ дар солҳои 1880-1930 ташаккул ёфтаанд. Назарияи муносибати инсонӣ аз оғози солҳои 1930 мавриди истифода қарор гирифтааст. Назарияҳои захираҳои инсонӣ давраи муосирро фаро мегирад. Вобаста ба тарзи ташаккул назарияҳо бештар хусусияти инсонпарварона касб кардаанд.

**Ҷ.8. Идораи кадрӣ ва ҳокимият.**

Дар ҳамаи давру замон идоракунии ҳайат ҳамчун низом, раванд, сохтор, маҷмӯи муносибатҳо, механизм, шакл ва методҳои таъсиррасонӣ ба ташаккул, инкишоф ва имкониятҳои касбии корманд арзёбӣ мегардад. Бояд ёдовар шуд, ки масъалаи вобаста ба идоракунии ҳайат ва технологияи кадрӣ, аз қабили адои хизмати давлатӣ ё пешбурди фаъолияти меҳнатӣ, озмун барои интихоби мансаб, баҳодиҳӣ ба фаъолияти ҳайати кормандон ё корманди алоҳида (аттестатсия), захираи кадрҳо, муайян намудани кафолати иҷтимоӣ барои ҳайат ва ғ. қисми ҷудонопазири сиёсати давлатӣ ба шумор рафта, дар қаринаи дастгоҳи давлатӣ ва идоракунии давлатӣ мавриди таҳлил ва таҳқиқ қарор дода мешавад.

Идоркунии ҳайат, аз ҷумла падидаи захираи кадрҳо бояд ба мавқеи давлат, ҳокимияти давлатӣ, дастгоҳи давлатӣ ва идоракунии давлатӣ дар раванди дигаргуниҳои сиёсӣ, иқтисодию иҷтимоӣ ва фарҳангии ҷомеа мавриди тадқиқу таҳлил қарор дода шавад.

Ташкили кор бо захираҳои кадрҳо ба зиммаи роҳбари мақомоти маҳаллӣ гузошта мешавад. Роҳбари мақомоти маҳаллӣ барои иҷрои кор оид ба ташкил ва тайёр намудани захираи кадрҳо, инчунин барои саривақт ба мансабҳои давлатӣ таъин намудани хизматчиёни давлатие, ки дар захираи кадрҳо меистанд, масъул мебошад.

**Ҷ.9. Сохтори ташкилии идораи кормандон.**

Сохтори идоракунии ташкилот гуфта, кулли тартиботи органҳои алоҳидаи идоракуниро, ки дар робита ба итоаткунандагон ва иттиҳоди бахшҳои комуникатсионӣ мебошанд, меноманд.

Дар ҳама гуна ташкилотҳо се зинаи органҳои идоракунӣ вуҷуд дорад:

1. органи идораи умумӣ;

2. органҳои идораи хаттӣ (роҳбарияти гурӯҳи асосии ташкилот);

3. органи идораи функсионалӣ (шуъбаҳои банақшагирӣ, баҳисобгирӣ ва ғ.).

Ҳамаи органҳои идоракунӣ вазифаи умумиро ҳал мекунанд ва табақаи идоракуниро ташкил медиҳанд. Маҷмӯи органҳои идоракуниро дар ташкилот зинаи идоракунӣ меноманд.

Сохтори идоракунии ташкилот аз рӯи чунин нишондиҳандаҳо гурӯҳбандӣ карда мешаванд:

1. Аз рӯи дараҷаи мураккабӣ:

• миқдори зинаҳои идоракунӣ ва шуъбаҳо;

• миқдори ҷойҳо ва ҷойгиршавии онҳо.

• миқдори миёнаи итоаткунандагон ба як роҳбар;

• гуногунии унсурҳо.

2. Аз рӯи қоидаҳои функсионалӣ ва объективии идоракунӣ;

3. Аз рӯи дараҷаи марказонидан;

4. Аз рӯи максаднокӣ (стратегӣ, оперативӣ, ахборӣ ва ғайра).

Сохтори идоракунии дараҷавӣ иборат аст аз дараҷаи идоракунии олӣ ва дараҷаи идоракунии гурӯҳҳои алоҳида.

**Ҷ.10. Намудҳои муноқиша дар коллективи меҳнатӣ.**

Пайдоиш ва саршавии муноқиша дар фаъолияти меҳнатӣ − ин мавҷуд будани муаммо ва камбудиҳо мебошад. Аз тарафи дигар муноқиша – ин яке аз сабабҳои асосии инкишоф ва беҳтаршавии дараҷаи сифати кори ташкилот ва ҳолати психологии он мебошад.

Сарчашмаи асосии аксари муноқишаҳо дар ташкилот ин қабули қарори беасос, яктарафа, ғаразнок ва ғайривоқеӣ мебошад. Бинобар ин, аввалин қадаме, ки санъати идоракунии муноқишаҳост − роҳ надодан ба қабули чунин қарорҳо мебошад. Дуюмин сабаби саршавии муноқиша ноӯҳдабароӣ, камсаводӣ ва паст будани дараҷаи касбии роҳбар мебошад.

Дар баробари таҳлили саривақтии муноқиша ташкилот бурди калон карда, мувозинати фаъолиятро нигоҳ медорад ва сифати коммуникатсия беҳтар шуда, боварии коллектив дучанд ва муҳити хуби корӣ пайдо мегардад.

Тадқиқотҳо нишон медиҳанд, ки сарчашмаи дигари саршавии муноқишаҳо дуруст ва пурра кор накардани яке аз қисматҳои системаи роҳбарӣ ё ин ки мавҷуд будани ҷои холӣ дар системаи роҳбарӣ мебошад. Бинобар ин ҳар як роҳбари ташкилотро зарур мебошад, ки дар баробари пайдоиши муноқиша норасогӣ ва камбудиро дар дохили худи системаи роҳбарӣ ҷустуҷӯй намуда, онро ба зудӣ ислоҳ намояд ва дар мӯҳлати муайяне зери назорати қатъӣ гирифта, натиҷаашро муҳокима карда, хулосаи зарурӣ барорад.

**Ҷ.11. Сиёсати кадрӣ дар фаъолияти корӣ.**

Масъалаҳои идорасозӣ дар низоми идоракунии ҳайат дар қатори дигар тағйиротҳои илмӣ доимо тағйир ёфта, мушкилотҳои гуногунро ба вуҷуд меоранд. Новобаста аз вақт, макон ва мураккабии масъалаҳои кадрӣ дар системаи идоракунии ҳайат онҳо бояд саривақт ва самаранок ба манфиати ташкилот ҳал карда шаванд. Ташкилотҳои хурд ва миёна, ки барои чунин амалиётҳо маблағҳои кофӣ надоранд, ба ширкатҳои ҷустуҷӯи кадрҳо ё ширкатҳои махсуси миёнарав, ки коргарони муввақатиро пешниҳод мекунанд, муроҷиат менамоянд.

Ба вазифаи муҳими идоракунии ҳайат − ҳалли масъалаҳои ҷорию стратегӣ ва инчунин паҳннамоӣ ахбор оиди талабот ба кадрҳо дар чорчӯбаи ташкилот, имконияти баландбардорӣ ё иваз намудани ихтисоси онҳо дохил шуда метавонад.

Масъалаҳои асосие, ки дар шароити муосир роҳбарон ва мутахассисонро дар системаи идоракунии ҳайат ҷалб намудааст инҳо ба ҳисоб мераванд:

* итихоби ҳайат;
* омӯзиши ҳайат;
* аттестатсияи ҳайат;
* ба вазифаҳо ҷудо кардани ҳайат;
* тартиби таркиб ва сохти сохтори идоракунии ҳайат;
* ташакул ва назарати иҷрои кори мунтазами ҳайат ва ғ.

Инчунин дар баъзе адабиётҳо як қатор масъалаҳои дахлпазири идоракунии ҳайат қайд шудаанд, ки аз ҷумлаи масъалаҳои кадрӣ шуда метавонанд:

- дигар кардани тахассуси оммавии ҳайат бо сабаби гузариш ба технологияҳои нав;

- ҷавонгардонии кадрҳо ба воситаи ҷалбнамоии мутахассисони ҷавон ва ҳавасмандгардонии ба нафақа рафтани шахсоне, ки ба талаботҳои ивазёбӣ мувофиқ нестанд ва қобилияти аз худ кардани самтҳои нав ва усулҳои нави корро надоранд.

- кӯмак барои таъмини кор ҳангоми аз кор озодкуниҳои оммавӣ;

- ҷалбнамоии табақаҳои васеи коргарони қаторӣ ба иштирок дар идоракунии ташкилот ва ғ.

**Ҷ.12. Соҳаҳои асосии қабули қарор.**

Гурӯҳбандии қарори идоракунӣ аз рӯи характеру хусусияташон гуногун мебошад:

1. Аз рӯи субъекти идоракунӣ: қарорҳои органҳои давлатӣ, хоҷагӣ, соҳибкорӣ ва ташкилоти ҷамъиятӣ.

2. Аз рӯи таъсиррасонӣ ба ояндаи корхона: стратегӣ ва тактикӣ.

Қарорҳои стратегӣ роҳҳои асосии инкишофи корхонаро нишон медиҳанд.

Қарори тактикӣ усулҳои мушаххаси ба мақсад расидани корхонаро нишон медиҳанд.

Аксар маврид қарори стратегиро ташкилоти болоӣ қабул мекунад. Қарори тактикиро бошад, звенои поёнии идоракунӣ қабул менамояд. Вобаста ба тамдиди иҷрои қарори идоракунӣ ба дарозмуддати зиёда аз 5 сол, миёнамӯҳлат аз 1 то 5 сол ва кӯтоҳмуддат то 1 сол гурӯҳбандӣ мешаванд.

Қарорҳои дарозмуддат асосан хислати дурнамоӣ дошта, мумкин аст, ки дар баъзе мавридҳо иҷро нашаванд, ё ин ки тағйир дода шаванд. Яъне, онҳо аз ҳолатҳо ва омилҳо вобастагӣ доранд.

Қарорҳои миёнамӯҳлат аксар мавридҳо иҷро мешаванд, чунки онҳо дар нақшаҳо ва барномаҳои корхона пурра инъикос ёфта, ҳатман иҷро мегарданд.

Қарорҳои кӯтоҳмӯҳлат бошанд, на дар нақшаҳо, балки дар фармонҳо, фaрмоишҳо, супоришҳои даҳонӣ ва хаттӣ мустаҳкам карда мешаванд, ки иҷрои онҳо таъмин карда мешаванд. Қарорҳо вобаста аз дараҷаи иҷрошавияшон ба *директивӣ*, *тавсиявӣ* ва *нишонӣ* ҷудо карда мешаванд.

Қарори директивӣ асосан аз тарафи органҳои болоии идоракунӣ қабул карда мешаванд, дар ҳолатҳои мунтазамии иқтисодӣ оид ба масъалаҳои муҳими перспективӣ-ташкилӣ ва барои иҷроиши ҳатмӣ ба зинаҳои поёнӣ фиристонида мешаванд.

Қарори тавсиявӣ аз тарафи органҳои машваратии кумита ва комиссияҳо пешниҳод карда мешаванд, лекин иҷрои онҳо чандон зарурат надорад.

Қарори нишонӣ ҳамчун қарори директивӣ барои зинаи поёнӣ равон карда шудааст. Аммо онҳо дар шароити озод аз марказ амал мекунанд.

Ҳамин тариқ, дар баробари омилҳои миқдории қарори идоракунӣ, инчунин омилҳое дучор мешаванд, ки бо нишондиҳандаҳои аниқи миқдорӣ вобастагӣ надоранд. Ин омилҳо - ҳолатҳои рӯҳӣ ва рафтории одамон мебошанд.

**Ҷ.13. Захираҳои меҳнатӣ ва фаъолнокии он дар ташкилот.**

Самаранокии ташкилотҳо дар шароити имрӯза на танҳо аз рӯи миқдори сармояи меҳнатӣ, балки дар асоси баҳои аниқи ташаккули он ва истифодаи он барои ба мақсад расидан, яъне муносибати захираҳо ва натиҷаи идоракунӣ вобаста аст. Нисбат ба нишондиҳандаҳои истифодабарии дигар намудҳои захираҳои истеҳсолӣ ченакҳои захираҳои меҳнатӣ дар асоси нишондиҳандаҳои сифатӣ ва миқдорӣ баҳо дода мешаванд.

Нишондиҳандаҳои асосии истифодабарии захираҳои меҳнатӣ инҳо мебошанд:

1. Нишондиҳандаи миқдори коргарон − ҳайати коргарон: доимӣ, ҳамкор ва муваққатӣ;

2. Ҳиссаи коргарон аз рӯи хислати иҷроиши корҳо (асосӣ, ёридиҳанда, истеҳсолӣ, ғайриистеҳсолӣ, маъмурӣ);

3. Нишондиҳандаҳои иҷтимоию демократии фаъолияти корхона ҳайати коргарон аз рӯи ҷинс собиқаи кори сину сол ва маълумот.

4. Дараҷаи баландбардории тахассуси захираҳои меҳнатӣ дар асоси ҳисобҳои дараҷаи миёнаи малакаи дониши коргар.

**Ҷ.14. Захираҳои муваққатии рафторӣ**

Вазифаҳои ташкилот – маҷмӯи фаъолиятҳое мебошад, ки барои ба мақсад расидан иҷро карда мешаванд. Вобаста ба мақсад ва вазифаҳо сохтори ташкилии корхонаро муайян месозанд.

Фаъолияти ташкилот истифодабарии захираҳои зерин мебошад:

1. Захираҳои меҳнатӣ – қобилияти ақлонӣ ва физиологии одамон.

2. Захираҳои идоравӣ – қобилияти истифодабарии оқилонаи захираҳо ва ташкили кор.

3. Захираҳои табиӣ – замин, захираҳои обӣ, канданиҳои фоиданок ва ғайра.

4. Захираҳои капиталӣ – захираҳои моддӣ ва моликияти зеҳнӣ.

Дар ҷараёни фаъолияти кории ташкилот, коркард ва истифодаи захираҳо, мавод ва ахбор бо мақсади корӣ истифода карда мешаванд.

**Ҷ.15. Сиёсати кадрҳо дар корхона**

Дар шароити имрӯза аксар маврид менеҷерон коллективҳои меҳнатиро идора мекунанд, ки аллакай ташаккул ёфтаанд. Дар сохтори коллектив метавонад, ки марду зан якҷоя, ё пурра мардҳо ва ё пурра занҳо амал намоянд. Ин ҷиҳати масъала пеш аз ҳама ба хусусияти кори соҳа ва вазифаҳои корхона вобаста мебошад. Менеҷер чунин гурӯҳҳои корӣ монанди комиссияҳо, кумитаҳо, шӯроҳо ва ғайраро ташкил мекунад, ки ҳам ба таври доимӣ ва ҳам муваққатан амал менамоянд.

Менеҷер дар ҷараёни ташаккули коллектив бояд омилҳои зеринро дар назар дошта бошад:

• Муайян кардани мақсади аниқ барои коллектив ва барои худ, ки ҳар як аъзои коллектив мавқеи худро дониста барои иҷрои он омода бошад.

• Мутахассисони заруриро барои иштирок дар кори коллектив даъват намудан, фикру ақидаи онҳоро ҷиҳати ба мақсад ва роҳҳои ба мақсад расидан дар назар дошта бошад;

• Ба таври доимӣ ва мунтазам доир ба ҷамъбасти ҷории давраи кори коллектив маҷлисҳои кӯтоҳ гузаронида, суҳбат ва муҳокима намоянд;

• Дар байни аъзои коллектив ҳамдигарфаҳмӣ ва ҳусни тафоҳумро таъмин намуда коргароне, ки натиҷаи хуб ба даст овардаанд, ҳавасманд намояд.

Омилҳои боло барои ташкили коллективи нав шароит муҳайё месозад.

**Ҷ.16. Моҳият ва механизми идоракунии кормандон.**

Мафҳуми «кормандон» − ин ҳайати асосии корхона буда, тамоми коргарони корхонаро ишора намуда, дар бораи сифати онҳо маълумот намедиҳад. Ба кормандон коргарони муваққатӣ, ҳамкор, ғайриштатӣ дохил карда намешавад. Калимаи «ҳайат» аз калимаи лотинии “personalis” гирифта шуда, тамоми ҳайати корхонаро (коргарони доимӣ ва муваққатӣ) дар назар дорад. Аз фаҳмиши дараҷаҳои анъанавӣ маълум мегардад, ки инкишофи фикрҳои идоракунӣ доир ба мақоми одам дар системаи истеҳсолӣ ин инъикоси қонуниятҳои инкишофи истеҳсолот, иқтисодиёт, ҷамъият дар давраҳои гуногун мебошад.

Ҳамин тариқ, дар садаи бистум асосан пайдоиши се системаи асосии идоракунии одамон дар ташкилотҳо пайдо мегардад:

* идоракунии кормандон;
* идоракунии ҳайат;
* идоракунии захираҳои башарӣ.

Системаи идоракунии кормандон дар доираи менеҷменти технократӣ пайдо гашта, ҷараёни оқилонаи идоракунӣ, зиёд гаштани назорати беруна, марказонидани идоракунӣ дар дасти роҳбарон хос мебошад. Коргарон мувофиқи назарияи Ф. Тейлор - воситаи расидан ба мақсадҳои ташкилӣ мебошад, ба монанди мошина, таҷҳизотҳо ва ашё. Инчунин функсияи одамро ҳамчун шахс бо воситаи хароҷоти вақти корӣ чен мекунанд.

**Ҷ.17. Ҳайат ва сохтори он.**

Дар менеҷмент − ҳайати ташкилот ҳамчун категорияи иҷтимоӣ-иқтисодӣ ва мафҳуми амалӣ арзёбӣ мегардад. Мафҳуми “ҳайат” ба забони соҳаи идоракунӣ якҷоя бо методҳои идоракунии ғарбӣ ворид гардида, мафҳуми “кадрҳоро” иваз намуд, вале дар шароити бозор ин ду мафҳум дорои маъноҳои луғавии мустақил мебошанд.

Ҳайат − ин маҷмӯи аз нигоҳи ҳуқуқӣ ба ташкилот (шахси ҳуқуқӣ) вобасташудаи шахсони воқеӣ мебошад, ки дар фаъолияти рӯзмарраи ташкилот ширкат меварзанд. Муносибати миёни ҳайат ва ташкилот тавассути шартномаи меҳнатӣ танзим гардида, ҳайат барои расидан ба хадафҳои ташкилот мавриди истифода қарор мегирад.

Ба таври умумӣ мафҳуми “ҳайати ташкилот” − тамоми маҷмӯи кормандони кирояи ташкилот, ки кори муайянро иҷро мекунанд, фаҳмида мешавад.

Ҳайат вобаста ба ихтисос (касб), мансаб, сатҳи идоракунӣ ва категорияи кормандон тасниф мешавад. Дар навбати худ ҳайат инчунин тибқи меъёрҳои дигар - ҷинс, синну сол, сатҳи маълумот, таҷрибаи корӣ тасниф шуда метавонад.

Коргарон ё ҳайати истеҳсолӣ фаъолияти меҳнатии худро дар соҳаи истеҳсолоти моддӣ анҷом дода, дар фаъолияти онҳо меҳнати ҷисмонӣ афзалият дорад. Онҳо ба истеҳсоли маҳсулот, мубодила, фурӯши он ва хизматрасониҳо машғул мебошанд.

Хизматчиён ё ҳайати идоракунанда фаъолияти худро дар ҷараёни идоракунии истеҳсолот анҷом дода, дар фаъолияташон меҳнати фикрӣ афзалият дорад.

Хизматчиён ба коркарди иттилоот бо истифода аз васоити техникӣ машғул буда, натиҷаи асосии меҳнати онҳо омӯзиши мушкилоти қарорҳои идоракунӣ буда, баъди роҳбар таъин гардидан, ба татбиқ ва назорати иҷрои қарорҳо машғул мегарданд.

**Ҷ.18. Консепсияи идоранамоии ҳайат.**

Хусусияти хоси инкишофи идоракунӣ дар афзудани нақш ва мавқеи одам дар системаи истеҳсолӣ мебошад. Дар шароити афзоиши навовариҳои техникӣ тезутунд шудани рақобати бозор, глобализатсияи иқтисодӣ, маҳз донишҳо, малака, эҷодкорӣ ва қобилияти соҳибкории одамон ҳамчун захираи асосии баланд бардоштани самаранокӣ ва бартарияти рақобати инкишофи стратегӣ дар бозори ҷаҳонӣ мебошад.

Ҷараёни иҷтимоию иқтисодие, ки имрӯзҳо дар тамоми ҷаҳон, аз он ҷумла дар Тоҷикистон гузашта истодааст, зарурати онро ба миён овардааст, ки усулҳои анъанавии методологии муносибатҳо ба системаи идоракунии меҳнат тағйир дода шаванд. Бо мақсади истифодаи пурраи иқтидори кадрӣ ва қобилияти кориҷрокунии кормандон консепсияи нави менеҷменти корманди зарур мебошад.

Дар охири асри бист дар аксари давлатҳои пешқадами иқтисодӣ консепсияи идоракунии устувори захираҳои башарӣ коркард шуданд ва онҳо усулҳои технократӣ ва гуманистии идоракунии одамонро бо роҳ монданд, ки менеҷменти кормандиро бо технологияи ҳайати пешрафта дар шароити рақобати озоди бозор таьмин месозад.

Дар илм ва тачрибаи идоракунӣ ҷори кардани фаҳмиши нав яьне «захираҳои башарӣ зарурияти асосноккунии илмии онро пайдо месозад, ки алоқамандии он бо мафҳумҳои аньанавӣ ва коркарди асосҳои назариявӣ-методологии консепсияи замонавии идоракунии захираҳои башарӣ муайян карда мешаванд.

**Ҷ.19. Раванди идоранамоии кормандон.**

Се намуди раванд барои таҳия ва татбиқи стратегияи идоракунии захираҳои инсонӣ вуҷуд дорад:

1. Раванди бо ҳам омезишёфта. Раванди мазкур стратегияи идоракунии захираҳои инсонӣ-ро ба сифати яке аз стратегияҳои функсионалӣ дар доираи стратегияи ташкилот баррасӣ менамояд. Дар ҷараёни муҳокимаи рафти иҷрои стратегияи ташкилот ба масъалоҳои идоракунии захираҳои инсонӣ на камтар аз ба масъалаҳои молиявӣ ё амалиёти таваҷҷуҳ зоҳир карда мешавад. Такяи асосӣ дар ҷараёни ин раванд ба масъалаҳои ташкилии ба одамон, тақсими захираҳо, натиҷаҳои дигаргуниҳои дохилӣ ва берунӣ, инчунин марбут ба мақсадхо, стратегияҳо ва нақшаҳои фаъолият вобаста карда мешавад.

2. Раванди мутобиқат. Ҳангоми ин муносибат стратегияи идоракунии захираҳои инсонӣ дар радифи стратегияи ташкилот таҳия мегардад.

3. Раванди алоҳидашуда. Дар ҷараёни ин муносибаити бештар паҳнгашта дар соҳаи захираҳои инсонӣ нақши фаолияти мустақил таҳия карда мешавад. Он ба таври ҷудогона аз нақшаи умумии ташкилот, айни замон ё дар як замон ё қабл аз он ва ё баъди интиҳои он тартиб дода мешавад.

**Ҷ.20. Ҷанбаҳои назарияҳои низоми идоракунии ҳайат.**

Анри Файол менависад, ки асоси фаъолияти маъмурии органи идораи олии идоракунӣ, ба монанди тамоми “аҳроми” роҳбарӣ ин коркарди барномаҳои умумии корхона дар шакли интихоби қувваи коргарӣ ва ҳамоҳангсозии ҳамаи қувваҳо ва танзими фаъолияти ташкилотҳо мебошад. Чунин як фаъолият зарурияти функсияи ӯҳдадоронро ба миён меорад, ки онро идоракунӣ меноманд. Ба ҳайати идоракунӣ, инчунин, дар замони ҳозира пешгӯӣ, ё худ ояндабинӣ низ дохил мешаванд, ки ҳамчун функсияҳои асосии менеҷерон омӯхта мешавад.

Доир ба хислати тайёр кардани роҳбарон А. Файол қайд карда менависад, ки тайёрии техникии (маъмурӣ-техникӣ) роҳбари ташкилот ба талаботи фаъолияти вай ҷавобгӯй намебошад. Бинобар ин вай исбот мекунад, ки роҳбар бояд маълумоти маъмурӣ низ дошта бошад.

Дар ҷараёни тайёр кардани чунин ихтисосмандон ба қоидаҳои зерин диққати махсус додан зарур мебошад:

* самаранокии идоракунӣ;
* тақсимоти оқилонаи меҳнат;
* ҳукмронии одилона;
* тартибот, ягонагии ҳукмронӣ ва роҳбарӣ;
* мувофиқати манфиати шахсӣ ба ҷамъиятӣ;
* ҳавасмандкунии коргарони пешқадам;
* марказонидани қувваҳои пешбарандаи истеҳсолот;
* пайдарпаии тартиботи дараҷаҳои мансабу мартаба;
* низоми ҳаррӯзаи корӣ;
* адолатпарастӣ;
* доимияти ҳайат;
* эҷодкорӣ ва якдилии ҳайати коргарон ва хусусиятҳои дигари ба роҳбари кордону пуртаҷриба хосро таъмин карда тавонанд.

Қоидаҳои дар боло номбаршударо роҳбарон новобаста ба ҳолатҳои мавҷуда бояд иҷро намоянд.

**Ҷ.21. Мафҳум ва тамоюлоти асосии рушди ҳайати ташкилот.**

Яке аз шартҳои муҳими рушди ҳайати ташкилот ин ҷобаҷогузории дурусти кадрҳо мебошад. Ҳангоми ҷобаҷогузории кадрҳо бояд принсипҳои зерин ба инобат гирифта шаванд:

- Мутобиқат (ба кор, ба мансаб);

- Ояндадор будан (ҷойи кор);

- Ивазшавандагӣ (ивазпазирӣ).

Дар натиҷаи рушд ташкилот ба афзалиятҳои зерин ноил мегардад:

- баланд гардидани натиҷаи умумии фаъолият;

- баланд гардидани самаранокии фаъолияти кормандон;

- беҳтар гардидани низоми ҳавасмандии ташкилот;

- рушди қобилияти ҳайат баҳри қонеъгардонии талаботи ҷорӣ ва ояндаи ташкилот;

- беҳтар гардидани муносибати ҳайат нисбат ба ташкилот;

Қаблан раванди кор бо кадрҳо аз чида гирифтан ва интихоби довталаб барои мансаби муайян иборат буд. Роҳбарони ташкилот андеша доштанд, ки агар одами заруриро дарёфт намоянд, онҳо аз ӯҳдаи иҷрои кори зарурӣ баромада метавонанд. Вале роҳбарони ташкилот ва ширкатҳои муосир хуб дарк кардаанд, ки чида гирифтан ва интихоби кадрҳо танҳо оғози кор аст. Ҳол он ки қисми зиёди захираҳои ташкилотро объектҳои моддӣ-техникӣ ташкил медиҳанд, ки дар натиҷаи истифодаи тӯлонӣ, кӯҳнашавӣ ва дигар омилҳо арзиши онҳо тадриҷан коҳиш меёбад, вале қиммати захираҳои инсонӣ беш аз пеш боло меравад. Аз ин рӯ, ба хотири некӯаҳволии ташкилот ва кормандони онҳо роҳбарон бояд пайваста дар андешаи баланд бардоштани иқтидори захираҳои инсонӣ бошанд.

**Ҷ.22. Тамоюлоти асосии рушди ҳайати ташкилот.**

Дар ташкилотҳои замонавӣ мавқеи асосиро системаи инкишофи захираҳои башарӣ ташкил медиҳанд, ки барои баланд бардоштани дониш, қобилият, арзишҳо ва мотивҳои коргарон ба стратегияи нави ташкилот ва маданияти корпоративӣ вобаста мебошад. Ба вазифаҳои асосии зерсистемаи рушди ҳайати ташкилот инҳо дохил мешаванд:

* маълумоти касбӣ, тайёркунӣ ва бозомӯзии коргарон;
* баландбардории дараҷаи тахассуси коргарон;
* нишонагирии касбӣ ва банақшагирии мансаб;
* ҷобаҷогузории кормандон ва вазифа;
* машварати дохилиширкатӣ;
* кор бо захираҳои идоракунӣ;
* пайдо кардани шароит барои худинкишофӣ ва худмаълумотӣ.

Асоси омӯзиши ташаккули истифодабарӣ ва инкишофи захираҳои башарӣ усули системавӣ мебошад. Асоси ташаккули системаиидоракунии захираҳои башариро функсияҳои баҳамоӣ ва тафриқа ташкил мекунанд.

**Ҷ.23. Таснифоти принсипҳои асосии рушди ҳайати ташкилот.**

Принсипҳои асосӣ ва самтҳои асосии сиёсати давлатӣ дар соҳаи ҳифзи меҳнат ва рушди ҳайати ташкилот инҳоянд:

- таъмини ҳуқуқи конститутсионии кормандон барои ҳифзи меҳнат ва ҳифзи саломатӣ;

- қабул ва татбиқи қонунҳо ва дигар санадҳои меъёрии ҳуқуқии Ҷумҳурии Тоҷикистон дар бораи ҳифзи меҳнат, инчунин барномаҳои мақсадноки ҷумҳуриявӣ, соҳавӣ ва минтақавӣ оид ба беҳдошти шароит ва ҳифзи меҳнат;

- муқаррар ва таъмин кардани кафолати ҳуқуқи кормандон ба ҳифзи меҳнат;

- идораи давлатии ҳифзи меҳнат;

- иштироки давлат дар маблағгузории чорабиниҳо оид ба ҳифзи меҳнат;

- назорати давлатии риояи қонунгузории Ҷумҳурии Тоҷикистон дар бораи ҳифзи меҳнат;

- таҳия ва муқаррар намудани меъёрҳои ягонаи талабот оид ба ҳифзи меҳнат;

- аз тарафи давлат таъмин гардидани ҳамкории байни корфармоён ва кормандон ва (ё) намояндагони онҳо оид ба масъалаҳои ҳифзи меҳнат;

- ҷавобгарии пурраи корфармо барои таъмини шароити солим ва бехатарии меҳнат;

- муқаррар намудани тартиб ва назорати тафтиши ҳатмии ҳар як ҳодисаи нохуш дар истеҳсолот ва бемории касбӣ;

- муқаррар кардани имтиёзҳо ва ҷуброн барои кор дар шароити хатарнок ё зараровари меҳнат;

- ҳифзи иҷтимоии кормандон, ҷуброни пурраи зарар ба шахсони аз ҳодисаҳои нохуш дар истеҳсолот ва бемориҳои касбӣ зарардида;

- тайёр намудан ва такмили иҳтисоси мутахассисон оид ба ҳифзи меҳнат;

- паҳнкунии таҷрибаи пешкадами ватанӣ ва хориҷии корҳо оид ба беҳтар намудани шароит ва ҳифзи меҳнат;

- ҳамкории байналмилалӣ дар соҳаи ҳифзи меҳнат, татбиқи созишномаҳои байналмилалӣ оид ба масъалаҳои ҳифзи меҳнат.

**Ҷ.24. Самтҳои асосии рушди ҳайати ташкилот.**

Рушди иҷтимоии ташкилот маънои тағйирот ба самти беҳтаршавии муҳити иҷтимоии ташкилотро дорад. Дар маҷмӯъ ин механизми мураккабест, ки фаъолнокии инсонро ба ҳаракат меорад ва силсилаи талабот, манфиатҳо, ҳавасмандиҳо ва мақсадҳоро ба вуҷуд оварда, инсонро ба меҳнат водор менамояд.

Рушди муҳити иҷтимоӣ – объекти ҳатмии идоракунии ташкилот ва қисми таркибии идоракунии ҳайат ба шумор меравад. Тибқи таъиноти худ идоракунии рушди иҷтимоӣ ба рушди инсон, ба фароҳам овардани шароити созгор барои меҳнат, зиндагии кормандон ва такмили пайвастаи чунин шароит равона гардидааст.

Ҳадафи асосии он − такмили сохтори иҷтимоии ҳайат, ҳайати демографӣ, касбӣ-тахассусӣ, танзими шумораи кормандон, баланд бардоштани сатҳи маълумотнокӣ ва фарҳангӣ-техникии ҳайат, беҳтар намудани шароитиҳои психофизиологӣ, гигиенӣ-санитарӣ, эстетикии кору фаъолият, ҳифзи меҳнат ва таъмини амнияти кормандон, таъмини суғуртаи иҷтимоии кормандон, риояи ҳуқуқ ва кафолатҳои иҷтимоии онҳо, ҳавасмандгардонии моддӣ ва маънавии кормандон, қадр намудани меҳнати самараноқ ташаббускорӣ ва муносибати эҷодӣ нисбат ба кор, фароҳам овардани муҳити солими ахлоқӣ-психологӣ дар коллектив, ба роҳ мондани иртиботи муносиби байнифардӣ ва байнигурӯҳӣ, ошкор намудани нерӯи зеҳнӣ ва маънавии ҳар як фард, қаноатмандӣ аз меҳнати муштарақ баланд бардоштани сатҳи зиндагии кормандон ва аҳли оилаи онҳо, қонеъгардонии талаботи кормандон нисбат ба манзил, шароитҳои маишӣ, озуқаворӣ, хизматрасониҳо, истифодаи мукаммали истироҳату маишат мебошад.

**Ҷ.25. Таснифоти услубҳои таълими ҳайат.**

Дар ташкилот асосан шаклҳои зерини баландбардории ихтисосро ҷудо мекунанд:

1. тайёрии техникӣ;

2. баландбардории сатҳи тахассус;

3. навовариҳои умумӣ – асосҳои кордонӣ;

4. тайёрии функсионалӣ ва роҳбарӣ.

Барои ба ин мақсадҳо расидан кормандони таҷрибадору доноро ба ҳайси муррабӣ ҷудо карда, онҳоро ҳавасманд намуда, барномаҳои корӣ ва таълимӣ тартиб дода, навоварию эҷодкориро, ки санъати волои роҳбари талаб мекунад, дар иҷрои кор ва хизматҳо амалӣ менамоянд.

Бояд гуфт, ки чунин як муҳити самимии кориро ташкил намудан бе ёрӣ ва фаъолияти роҳбарон – устодон ғайриимкон аст. Яъне, устоде лозим мебошад, ки доимо камбудиҳо ва норасоиҳоро бартараф карда, таъсири мусбии худро расонида тавонад.

**Ҷ.26. Омилҳои асосии муҳити иҷтимоии ташкилот.**

Барои таъмини босифат ва самарабахши рушди ҳайати ташкилот донистани омилҳои асосие, ки ба фаъолияти ҳайати ташкилот ва худи ташкилот таъсир мерасонанд, бисёр муҳим аст. Зеро ҳар як омил нерӯи вусъатбахши рушд ба шумор меравад.

Ба омилҳои асосии муҳити иҷтимоии ташкилот инҳо дохил мешаванд:

- иқтидори ташкилот;

- инфрасохтори иҷтимоии он;

- шароит ва муҳофизати меҳнат;

- ҳавасмандгкардонии моддӣ барои саҳми меҳнатӣ;

- ҳифзи иҷтимоии кормандон;

- муҳити иҷтимоӣ-психологии коллектив;

- вақти фориғ аз кор ва истифодаи истироҳат;

**Ҷ.27. Таснифоти услубҳои таълими ҳайат берун аз ҷойи кор.**

Таълим метавонад дар ҷойи кор ва берун аз ҷойи кор ташкил карда шавад.

Меъёрҳои муайянкунандаи намуди таълим:

- даромадҳо (такмили ихтисос ба баландшавии нишондиҳандаҳои иқтисодии кор мусоидат менамояд);

- хароҷоти зиёд − агар андоза кардани даромадҳо аз такмили ихтисос душвор бошад, вале хароҷотро ҳисоб кардан осонтар аст.

Тайёрии касбии берун аз истеҳсолот хароҷоти зиёдро талаб мекунад.

Тайёрии касбӣ дар истеҳсолоти худӣ дорои афзалиятҳои зерин мебошад:

- методикаи таълим бо дарназардошти хусусияти хоси ташкилот таҳия мегардад;

- интиқоли донишу малака бо тарзҳои соддаи аёнӣ доир мегардад;

- натиҷаи таълим бо осонӣ назорат мешавад.

Таълими берун аз истеҳсолот аз ҷониби устодони соҳибтаҷриба бо истифодаи васеи тарҷриба сурат мегирад, вале талаботи муассиса ё ташкилот на ҳамеша ба инобат гирифта мешавад.

**Ҷ.28. Таҳияи нақшаи гузаронидани аттестатсия.**

Дар Ҷумҳурии Тоҷикистон ва як қатор кишварҳои узви ИДМ 3 тарзи ташкил ва баргузории аттестатсияи ҳайат маъмул аст:

- аттестатсияи хизматчиёни давлатӣ;

- аттестатсияи кадрҳои илмӣ ва илмӣ-педагогӣ;

- аттестатсияи ҳайати ташкилот.

Аттестатсияи хизматчиёни давлатӣ – ин арзёбии сатҳи тайёрии касбӣ ва мутобиқати хизматчии давлатӣ ба мансаби ишғолнамудааш буда, бо мақсади ҳалли масъалаи ба хизматчии давлатӣ додани рутбаи тахассусӣ мебошад.

Вобаста ба ин қарори Маҷлиси намояндагони Маҷлиси Олии ҶТ аз 11 майи соли 2007, № 579 «Дар бораи муқаррар намудани рутбаҳои тахассусӣ ба хизматчиёни давлатии ҶТ» ва Фармони Президенти ҶТ «Дар бораи тасдиқи Низомномаи тартиби ба хизматчиёни давлатӣ додани рутбаи тахассусӣ» аз 5 апрели соли 2008, № 443, Фармони Президети ҶТ «Дар бораи Низомномаи тартиб ва шартҳои гузаронидани аттестатсияи хизматчиёни давлатӣ» аз 30 майи соли соли 2008, № 468 қабул карда шудаанд.

**Ҷ.29. Таҳияи намунаи варақаи аттестатсионӣ.**

Комиссияи аттестатсионӣ тибқи бандҳои тавсифномаи хизматӣ дар шакли саволу ҷавоб сӯҳбат мегузаронад.

Саволҳои додашуда ва ҷавобҳои аттестатсияшаванда аз тарафи котиби комиссия дар *варақаи аттестатсионӣ* қайд карда мешаванд.

Баҳои аъзои комиссия аттетстатсионӣ аз 5 «аъло», 4 «хуб», 3 «қаноатбахш», 2 «ғайриқаноатбахш» иборат мебошад, ки дар ҷадвали баҳодиҳии фаъолияти фаъолияти хизматчии давлатӣ гузошта мешавад. Ҷадвал аз тарафи ҳар як аъзои комиссия алоҳида тартиб дода, имзо гузошта шуда,ба варақаи аттестатсионӣ замима мешавад.

Аз натиҷаи баҳои ҳар аъзои комиссия баҳои умумии миёна муайян карда шуда, дар варақаи аттестатсионӣ нишон дода мешавад.

Арзёбии фаъолияти хизматчии давлатӣ, хулосаҳо ва тавсияҳои комиссия бо роҳи овоздиҳии ошкоро дар ғоибии аттестатсияшаванда ва роҳбари ӯ анҷом дода мешавад.

Қарор (хулоса ва тавсияҳои комиссия) бо овоздиҳии аксари аъзои он қабул карда мешавад.

Азои комиссия ҳангоми аттестатсияи худ дар баҳодиҳӣ ва овоздиҳӣ иштирок намекунад.

Дар сурати баробарии овозҳои аъзои комиссия натиҷаи аттестатсия ба фоидаи аттестатсияшаванда ҳал карда мешавад.

**Ҷ.30. Таснифоти омилҳо ҳангоми баҳодиҳии самаранокии меҳнат.**

Дар адабиёти илмӣ 5 гурӯҳи зерини нишондиҳандаҳои самаранокии меҳнатро ҷудо намудаанд:

1. Самаранокии натиҷаҳои фаъолият (самаранокии умумии иқтисодӣ, ки нишондиҳандаи он – даромад, фоида, ҳосилнокӣ, баландшавии гардиш), сифати қонеъгардонии ниёзҳо) - (Самаранокии иқтисодӣ);

2. Самаранокии моддии ҷараёни истеҳсолот, ки нишондиҳандаҳои асосии он − берун баромадан аз нақша, маҳсулоти нуқсондор (брак), шикояту эътироз аз саривақт ворид нагардидани маҳсулоту хизматрасониҳо ва сифати маҳсулот - (Самаранокии иқтисодӣ);

3. Самаранокии ғайримоддии истеҳсолот, ки нишондиҳандаҳои асосии он – дақиқӣ ва вақти ҳалли проблемаҳо, омодагӣ ба навгониҳо, рафъ ва аз байн бурдани нобоварӣ, муайян будани мақсадҳо, дақиқӣ ва саривақтӣ будани иттилоот ва ғайра мебошад - (Самаранокии иқтисодӣ);

4. Мақсад нисбат ба меҳнат (қаноатмандӣ аз меҳнат, шикоятҳо, қобилияти бар дӯш гирифтани масъулият ва ғ.) - (Самаранокии иҷтимоӣ);

5. Мақсад дар муносибат бо дигарон (дарки таъсири дигарон, омодагӣ барои ҳамкорӣ, дӯстӣ, ризоят, боварӣ, ҳамгироии гурӯҳӣ ва ғ.) - (Самаранокии иҷтимоӣ);

Самаранокии иқтисодӣ ва иҷтимоӣ метавонанд якдигарро пурра гардонанд, вусъат бахшанд ва ё ба ҳамдигар мухолифат дошта бошанд.

**Ҷ.31. Ташаккули захираи кадрҳо.**

Дар раванди ташаккули хадамоти идоракунии ҳайат касбҳои нав ба вуҷуд омаданд: агент барои қабули коргарон, котиб оид ба беҳдошт ва танзими музди меҳнат ва нафақаҳо, мутахассис оид ба бехатарии техникӣ, мусоҳибагиранда, мутахассис оид ба таълим ва муносибатҳои меҳнатӣ ва ғ.

Солҳои 1950-1960 рушди соҳаҳои нав ва модернизатсияи самтҳои кории пешина, таҷдиди амиқи технологияи истеҳсолот, вусъатёбии таҷҳизоти электронии баҳисобгирӣ ба сифатҳои нав касб кардани захираҳои меҳнатӣ оварда расонд: шумораи коргарони маълумотнок бо дидгоҳи нав ба меҳнат, шартҳои он ва ташкили равандҳои меҳнатӣ афзоиш ёфтанд.

Дар замони муосир хадамоти идоракунии ҳайати ташкилотҳои бузург масъалаҳои мураккаб ва гуногунро ҳаллу фасл намуда, зерсохторҳои калон доранд, ки ба ҳайати он то 50 нафар шомил мешаванд. Онҳо корашонро дар асоси банақшагирии дурнамо ва идоракунӣ кафолатҳо барои бо кори муайян таъмин намудани захираҳои меҳнатӣ роҳандозӣ кардаанд.

**Ҷ.32. Амсила ва марҳилаҳои ташаккули захираи кадрҳо.**

Раванди таҳаввули функсияҳои идоракунии ҳайат имрӯз низ идома дорад. И. Прокопенко омилҳои зеринро дар раванди таҳаввули идоракунии захираҳои инсонӣ ҷудо намудааст:

1. Гузариш аз идоракунии кадрҳо ба идоракунии захираҳои инсонӣ, яъне аз идоракунии вертикалӣ, аз функсияи марказонидашудаи кадрӣ ва шуъбаи анъанавии кадрҳо ба идоракунии горизонталӣ ба функсияи идоракунии ғайримарказонидашудаи ҳайат, аз банақшагирии ҳайат, ки аз нақшаҳои истеҳсолӣ вобаста аст ба банақшагирии захираҳои инсонӣ, ки ба таври пурра ба банақшагирии корпоративӣ (иттиҳодиявӣ, саҳмдорон, фирмавӣ) ҳамгиро мебошад.

2. Таҳаввули идоракунии захираҳои инсонӣ аз воситаи функсияи кадрӣ ба унсури стратегии ташкилот. Дар ин маврид таваҷҷӯҳи асосӣ дар сиёсати кадрӣ аз интихоб ва ҷобаҷогузории кадрҳо ба иштирок дар ташаккул ва татбиқи стратегияи ташкилот равона мегардад.

3. Гузариш аз фаъолияти номуназзами хизмати кадрӣ ба ҳамгиро (интегратсияи) гардидани функсияҳои роҳбарӣ бо функсияҳои кадрӣ. Дар ин маврид роҳбарони асосии тамоми зинаҳо ба идоракунии захираҳои инсонӣ, бахусус ба рушди ояндаи захираҳои инсонии ташкилот ҷалб карда шуда, ҳадамоти хайат ба онҳо ёрӣ мерасонанд.

4. Касбӣ гардидани функсияи ИЗИ – хусусияти стратегӣ ва ҳамгироии функсияи идоракунии ҳайат, ҷалби ҳарчи бештари он дар татбиқи роҳбарии зинаҳои асосӣ, баланд гардидани характери машваратии он (яъне ИЗИ) зарурияти касбӣ гардидани онро тақозо менамояд. Агар қаблан мансаби мудири шуъбаи кадрҳоро ҳар фарди масъулятшинос (одатан низомиёни мустаъфӣ) барои идоракунии воҳидҳои кории на он қадар зиёд ва дорои тахассуси паст ишғол карда метавонист, имрӯз бо дарназардошти баланд гардидани нақши ҳамгирои ИЗИ, боло рафтани мақоми он то зинаи болои идоракунӣ, мураккаб гардидани механизми интихоб, ҷобаҷогузорӣ, рушд, ҳавасмандсозӣ,болоравии мансабӣ ва истифодаи нерӯи инсонӣ. Имрӯз касб ба яке аз омилҳои муҳими пойдорӣ ва рушди ташкилот табдил ёфтааст.

5. Баланд гардидани муҳимияти функсияи идоракунии дигаргуниҳо (тағйирот) дар раванди идоракунии ҳайат. Бо дарназардошти он ки омодагӣ ва қодир будан ба дигаргунӣ яке аз омилҳои асосии комёбӣ маҳсуб меёбад, ҳамзамон монеа ва муҳаррики асосии дигаргуниҳо низ одамон – захираҳои инсонии ташкилот ба шумор мераванд. Аз ин рӯ, яке аз функсияҳои муҳими ИЗИ ин идоракунии фаъолонаи дигаргуниҳо ва рушди ташкилӣ гардидааст.

**Ҷ.33. Амсилаи ташаккули захираи кадрҳо.**

Бо назардошти гуногунҷабҳагии идоракунии ҳайат тавсифи умумии модели (амсилаи) самаранокии ин навъи фаъолият аз 3 қисми зерин иборат аст:

1. Тадбиқи вазифаҳо (самаранокии иқтисодӣ) – фаъолияти истеҳсолӣ ва саҳмгузорӣ дар дастовардҳои умумии ташкилот;

2. Дарки (фаҳмидагирии) меҳнат (самаранокии иҷтимоӣ): қаноатмандӣ аз меҳнат, паст будани сатҳи пасти ҷойивазкунии кадрҳо ва талафоти вақти корӣ;

3. Ҳамбошӣ (мушорикат), шарикӣ ё иштироқ ҳуввияти (ҳаммонандсозии) гурӯҳӣ, омодагӣ барои ҳалли масъалаҳои умумӣ ва ҳамкорӣ (самаранокии иҷтимоӣ).

**Ҷ.34. Идоракунии рафтори ҳайати ташкилот.**

Ҳама гуна ташкилот манфиатдор аст, ки рафтори кормандони он қобили қабул бошад ва ба талаботу меъёрҳои пазируфташуда ҷавобгӯ бошад.

Рафтори инсон – маҷмӯи амалҳои бошуурона ва аз нигоҳи иҷтимоӣ арзишмандест, ки аз мавқеи ишғолнамудааш вобастаанд.

Рафтори самараноки кормандони ташкилот дар ҷараёни иҷрои боварибахшу софдилонаи (бовиҷдононаи) ӯҳдадориҳои онҳо ва дар ҳолатҳои тағйирёбанда омода будани онҳо баҳри баромадан аз доираи ӯҳдадориҳо ба хотири кӯшишҳои иловагӣ кардан, фаъол будан, дарёфти имконият барои ҳамкориҳои судманд, зоҳир мегардад.

Маъмулан, ба рафтори инсон омилҳои зерин таъсир мерасонанд:

- мақсад;

- шароите, ки амал татбиқ мегардад;

- имкониятҳои воқеии шахс;

- ҳолати (динамикаи) ҷараёни амалиёт;

- кайфияти (табъу рӯҳияи) инсон ва омилҳои дигар.

**Ҷ.35. Шароити меҳнат ва интизом дар ташкилот.**

Шароити корӣ гуфта, маҷмӯи омилҳои раванди меҳнат ва муҳити истеҳсолиро меноманд, ки ҳангоми иҷрои кор ба қобилияти корӣ ва саломатии кормандон таъсири бевосита мерасонад.

Тартиботи меҳнатӣ дар ташкилот бо қоидаҳои тартиботи дохилӣ, ки корфармо бо мувофиқаи мақоми намояндагии дахлдори кормандон тасдиқ менамояд, муайян карда мешавад.

Барои категорияҳои алоҳидаи кормандон оинномаю низомномаҳои интизоми меҳнат, ки ба тартиби муқаррарнамудаи қонунгузории Ҷумҳурии Тоҷикистон тасдиқ карда шудаанд, амал мекунанд.

Ҳар корманд бояд қаблан ба қоидаҳои тартиботи дохили меҳнатӣ, оинномаю низомномаҳои интизоми меҳнат шинос карда шавад.

Корфамо вазифадор аст, ки интизоми меҳнат ва истеҳсолотро таъмин намояд, қонунгузории Ҷумҳурии Тоҷикистон оид ба меҳнатро бечунучаро риоя кунад, аз корманд иҷрои амалҳои ғайриқонунӣ, инчунин амалҳоеро, ки ба ӯҳдадориҳои меҳнатии корманд вобаста нест, амалҳоеро, ки ҳаёту саломатии корманд ё шахсони дигарро таҳти хатар мегузоранд, шаъну шарафи корманд ашхоси дигарро паст мезананд, талаб нанамояд.

Корманд бояд қоидаҳои тартиботи дохилии меҳнатӣ, қоидаҳои техникии муқарраршуда, талаботи ҳифзи меҳнат, техникаи бехатарӣ ва санитарияи истеҳсолӣ, амру дастурҳои корфаморо, ки ба ӯҳдадориҳои меҳнатии ӯ дохил мешаванд, риоя намояд, бо кофармо, бо аъзои коллективи меҳнатӣ, муштариёни ташкилот, дигар шахсони, ки дар ҷараёни кор бо онҳо тамос мегирад, ҳалимона муносибат намояд (ҚҶТ аз 26.12.11с.,№778).

**Ҷ.36. Тадқиқотҳо дар самти идоракунии ҳайат.**

Тадқиқот дар системаи идоракунии ҳайат ҳам дар назария ва ҳам дар амалия хусусияти доим такрорёбандаро дорад. Ба ҳамаи ин тағйиротҳои рафтори одамон сабаб шуда метавонад. Дар натиҷаи таҳлил ва омӯзиши идоракунии ҳайати дилхоҳ корхонаю ташкилотҳо як қатор омилҳоро ҷудо кардан мумкин аст, ки ба ҷараёни такмилёбии таркиби ҳайат алоқамандӣ доранд.

Ин омилҳо шумораи меъёрии коргаронро тақозо менамоянд, ки дар таҷриба қариб ки таъмин карда намешавад ва барои ҳамин иқтидори кадрӣ бо шумораи руйхатӣ ба ҳисоб гирифта мешавад, яьне бо он кормандоне, ки расман дар ташкилот дар ҳамин лаҳза кор мекунанд, дар назар дошта мешаванд.

Истифодаи таҳлили системавӣ имкон медиҳад, ки тадқиқоти дохилии системаи идоракунии ҳайат сифати сохтори он, омилҳои ба он таъсиррасонанда ва алоқамандии онҳо аниқ карда шаванд.

Идоракунии ҳайатро дар ташкилотҳо ҳамчун системаи мураккабе, ки зерсистемаҳои он бо ҳам алоқаманд ва аз ҳам вобаста ташаккулёфта мебошад, фаҳмида мешавад. Ба сифати омили системавию масъулиятнок кулли донишҳо, малака ва таҷрибаи корӣ ҳисоб карда мешавад.

Мақсади зерсистемаи идоракунии ташаккулёбии захираҳои ҳайат, ин таъминоти саривақтии таъмини нақшаҳои стратегии ташкили сифатии захираҳои меҳнатӣ мебошад. Зерсистема вазифаҳои зеринро иҷро менамояд:

* банақшагирӣ ва ояндабинии талабот ба захираҳои меҳнатӣ;
* ташкили маркетинги захираҳои меҳнатӣ;
* гузаронидани мониторинги ҳайат ва аудити он;
* таъмини талабот бо роҳи ҷалб намудан ва интихоби коргарон бо сифатҳои махсус;
* мувофиқати касбӣ ва иҷтимоии коргарони нав.

**Ҷ.37. Назарияи рафтори шахс дар ташкилот.**

Аслан ба одамон рафтори ғайричашмдошт хос аст, аммо дар вақти иҷрои корҳо танҳо як усул, роҳи махсуси рафтори фардӣ мушоҳида карда мешавад.

Маълум аст, ки дар иҷрои кор аксар одамон аз рӯи ҳиссиёташон фаъолият карда, ҳаракат мекунанд, ки худро ҳимоя намоянд, вале қисми дигаре ба эҳсосот дода шуда, доимо норозӣ буда, муноқишаҳо ташкил мекунанд. Дар ташкилоте, ки аксари коргарон ба гурӯҳи дуюм шомиланд, усули иерархиявии идоравӣ (тартиботи дараҷаҳои мансабу мартаба) истифода карда мешавад. Дар ҳар ҳолат вазифаи роҳбарон аз он иборат аст, ки дар ташкилот муҳити солими рӯҳӣ ва якдигарфаҳмӣ ташкил карда шавад.

Дар вақти бо як суръати муайяншуда пеш рафтани ҷараёни иҷрои корҳо ва хизматҳо, кормандон аз рӯи рафтори муқаррарии худ муносибат мекунанд, ки чунин аст:

* қабули эҳсосотии ахбор;
* аз тарс ба таваккалкорӣ роҳ надодан;
* муқобилият нишон додан дар вақти хатар;
* доир ба одамон ва ҳодисаҳо дарҳол хулоса баровардан;
* тез паҳн кардани овозаҳо дар ташкилот;
* мубориза барои худнишондиҳӣ ва дигар нишонаҳои берунаи худ;
* ташкили гурӯҳи ғайрирасмӣ;
* ҳаракат ба сӯи вазифагирӣ ва ҳукмронӣ намудан.

Рафтори ҳолатии одамон чунин аст:

* муносибати прагматикӣ ба ҳодиса ва ҳолатҳо;
* ташкили муносибатҳои корпоративӣ;
* хулосабарорӣ дар асоси таҳлилҳои чуқур;
* муносибати кушоди рӯирост бо ҳамкорон;
* дастовардҳоро хуб баҳо додан ва қaбул намудан;
* хатоҳои худро қабул намуда, аз онҳo хулоса баровардан;
* ҳамкории коллективиро дастгирӣ намуда, барои мансаб кӯшиш накардан.

**Ҷ.38. Идоракунии рафтори ҳайати ташкилот**

Чунон ки маълум аст, рафтори одамон аз рӯи се меъёр муайян карда мешавад:

Системаи аввал – ин *системаи қонунҳо*, меъёрҳои хаттӣ ва арзишҳое, ки назорати иҷрои онро системаи назорати давлатӣ (суд, прокурор) ба ӯҳда дорад. Аз нигоҳи ҳуқуқӣ муайян шудааст, ки фаъолияти ташкилот ва аъзоёни он дар доираи муайяни меъёрҳои ҳуқуқӣ иҷозат дода шудааст. Системаи ба ин муқобил − ин *интихоби озоди шаҳрвандон* аст. Дар ин ҷо рафторе, ки қонунҳо доир ба одамон ва ташкилот чизе намегӯяд ва одамон озод мебошад. Ин рафторҳои озоди интихоби дин барои шахсиятҳо ва банақшагирии ташкилот, ҳаҷми маҳсулот мебошад. Дар байни ин ду рафтори номбаршуда − *системаи этика* амал мекунад, ки дар ягон ҳуҷҷатҳо дарҷ нагардида, вале ҳамчун арзишҳо ва қоидаҳои умумибашарӣ қабул карда шудааст. Дар ҳолати интихоби озод одамон бояд ба худашон итоат намоянд, ба қонунҳои дохилии худ. Дар ҳолати системаи этикӣ шахс бояд ба меъёрҳои муайяни рафторӣ дар ташкилот, ки барои шикастани онҳо ҷазоҳои мувофиқ муайян шудааст, риоя намояд. Қароре, ки ба меъёрҳои этикӣ дуруст бошад, пас бояд ба меъёрҳои ҳуқуқӣ ва маънавии шахсӣ мувофиқат намоянд.

Аз тарафи дигар баъзе одамоне пайдо мешаванд, ки ақидаи нодуруст доранд ва гӯё чизи дар қонун маҳкум нашуда ба меъёрҳои этикӣ рост меомада бошад. Бо сабаби он ки меъёрҳои этикӣ дар ҷое сабт карда нашудаанд, аксар маврид дар вақти пайдо гаштани ин масъалаҳо фикрҳои гуногун зиёд ба миён меояд. Ҳатто ҳолатҳое ҳам мешаванд, ки акнун ҳалли масъала аз рӯи меъёрҳои этикӣ самаранок нест.

**Ҷ.39. Санъати ташкили кор бо ҳайат**

Сарчашмаи асосии таъмини талаботҳои одамон барои иҷрои кор ва хизматҳо инҳоянд:

* шароити хуби меҳнатӣ, мавҷудияти ҳолати хуби корӣ, технологияи нав ва таҷҳизоти замонавии корӣ;
* назорат ва ҳавасмандкунии иҷрои корҳо. Адолати ташкили корҳо ва хизматҳо;
* бехатарии фаъолияти ташкилот, яъне дар оянда ташкилот фаъолияти худро хуб намуда, аз байн намеравад;
* ташкили хуби роҳбарӣ, дар асоси арзишҳои баланди рафтори роҳбарӣ;
* муомилаи хуб, муҳити солими корӣ;
* ҳавасмандӣ барои иҷрои корҳо ва хизматҳо;
* мукофотҳо ва болоравӣ вобаста ба ҳаракатҳо ва қобилияти кордонии кормандон;
* фидоии корхонаи худ будан;
* якдигарфаҳмӣ, яъне ҳамфикрӣ ва ҳамкорӣ дар иҷрои мақсадҳо ва вазифаҳои ташкилот.

**Ҷ.40. Дастгирӣ ва пайдо кардани шахсият дар ташкилот.**

Ҳангоми дар ташкилот пайдо шудани вазифаи нав номзадро дар навбати аввал аз худи ташкилот ҷустуҷӯй намудан лозим аст. Диқати асосиро ба кордонӣ, қобилият, хоҳишу ҳавасмандии кормандӣ ба вазифаи пешниҳодшуда равона сохта, хислатҳои зерини шахсият бояд баҳо дода шаванд:

• Нишонаҳои пешвоӣ.

• Ҳавасмандӣ ба шуғл.

• Дилёб ва кушодарӯй будан.

• Қобилияти ташкилотчигӣ доштан.

• Қувваи ҷисмонӣ ва рӯҳӣ.

• Муомилаи хуш.

• Қобилияти дар гурӯҳ ё худ бо даста кор кардан доштан.

• Навовар будан.

• Садоқат ба кори худ.

• Ростқавлу адолатпараст будан.

• Сину сол ва ҷинс.

Шахсиятҳое, ки аз рӯи ёздаҳ хислат нишондиҳандаҳои мусбӣ доранд, қобилияти баландро соҳибанд.

Роҳбар вазифадор аст, ки бефосила оид ба фаъолияти ташкилот, равандҳои асосии инкишоф, бурду бохт пурра ва рӯи рост ба кормандон фаҳмонда диҳад ва фикру дастгирии онҳоро қабул намояд.

**Ҷ.41. Ташкили ҷустуҷӯи ҳалли масъалаҳои умумӣ ва фардии ташкилот**

Идоракунии ҳайат на танҳо аз қонеъсозии талаботҳои ташкилот бо таъмини пурраи ҳайат иборат аст, балки дар пурра қанеъ намудани талаботҳои коргарон низ ифода меёбад. Ин вазифаи асосии идоракунии ҳайати ташкилот ба шумор меравад.

Фалсафаи идоракунии ҳайат қисми ҷудонопазири фалсафаи ташкилот ва асоси он маҳсуб мегардад. Зери мафҳуми фалсафаи ташкилот − маҷмӯи принсипҳои дохилиташкилотӣ, меъёрҳои ахлоқию маъмурӣ ва қоидаҳои муносибатҳои байниҳамдигарии ҳайат, низоми арзишҳо ва боварҳои қабулнамудаи тамоми коргарон ва тобеият ба мақсадҳои умумии ташкилот фаҳмида мешавад. Риояи фалсафаи ташкилот пешрафту беҳбудии муносибатҳои байниҳамдигарии ҳайатро кафолат дода, рушди самараноки ташкилотро ба вуҷуд меорад. Вайрон кардани қоидаҳои фалсафаи ташкилот ба афзоиши низоъҳои байни маъмурият ва коргарон оварда мерасонад, самаранокии кори ташкилотро паст карда, ба имиҷи он зарар меорад ва боиси муфлисшавии он низ шуда метавонад, зеро ҳайат − ин дороии асосии ташкилот ба шумор меравад.

Идоракунии ҳайат дар асоси ҳуҷҷатҳои меъёрии ташкилот вуҷуд дошта метавонад. Зарурати коркарди чунин ҳуҷҷатҳо бо он асос меёбад, ки:

• муносибати байни ҳайати коргарон бояд тибқи тамоми принсипҳо барои ҳама ҷиддӣ ба роҳ монда шавад, чунки дар ташкилот одамон якхел нестанд;

• коргарони нав ба низоми амалкунандаи арзишҳои маънавӣ ва талаботҳои маъмурият зуд мутобиқ мешаванд;

• маъмурият сиёсати кадрии худро ба роҳ мемонад, ки одатан аз сиёсати кадрии дигар ташкилотҳо фарқ мекунад;

• ҳайати роҳбарикунандаи ташкилот иваз мешавад, аммо давомнокии қоидаю тартиб бояд ҳифз карда шавад ва коргарон бояд тибқи қоидаҳои умумӣ фаъолият намоянд;

• гуногуншаклии эътиқодҳои динӣ ба муносибати одамон нисбати кор таъсир мерасонад, бинобар ин мавҷуд будани принсипҳои умумӣ дар ин самти муносибати инсонӣ муҳим мебошад.

**Ҷ.42. Баҳодиҳӣ ва мукофот ба натиҷаи кори кормандон.**

Яке аз вазифаи муҳими хадамоти идоракунии ҳайат баҳодиҳии ҳаматарафаи анҷом ва иҷрои вазифаҳои дар назди ҳайат гузошташуда, иҷрои кори кормандон ва фароҳам овардани имкониятҳои эҷодию болоравии онҳо дар мансаб мебошад, ки метавонад муносибати кормандонро ба танзим дарорад ва ҳавасмандии онҳоро таъмин созад. Аз тарафи дигар баҳо додани иҷроиши корҳо ин ҷараёни баҳодиҳии системавии қобилияти кордонӣ, ҳосилнокии меҳнат ва таъмини алоқаи баръакси кормандон мебошад. Чунин як баҳодиҳӣ имкон медиҳад, ки иҷрои корҳо ва фаъолияти кормандонро ба танзим дароварда ҳосилнокии баландро ноил соҳиб шуда кадрҳои итихобкадашудаи мансабҳои балан фаъол бошанд.

Мақсади асосии идоракунии ҳайат ё сиёсати кадрӣ оиди баҳодиҳии фаъолияти кормандон чунин мебошад:

* муайян кардани критерияҳои асосии фаъолиятҳои алоҳида барои ҳисоб кардани ҳосилнокии меҳнат;
* ҳисоби аниқи ҳосилнокии меҳнати гузашта;
* асосноккунии ҳақмузд, мукофот, ордену медалҳо барои шахсони алоҳида ва гурӯҳҳои корӣ;
* муайян кардани қобилиятҳои ҳосилнокии баланди меҳнатӣ ва ҳосилнокии меҳнати паст;
* муайян кардани малакаи дониши корманд, ки оё метавонад дар оянда самаранокии кори худро баланд барорад;
* барои мақсадгузорӣ ва нишонагирӣ ба натиҷаҳои баланди меҳнатӣ.

Дар заминаи қарори баҳодиҳӣ ба натиҷаи босамари кори корманд ба мукофот сарфароз кардани ӯ дар назар дошта мешавад. *Қарори баҳодиҳӣ* − ин қарор бештар ба масоили музди меҳнат, ба вазифаи дигар гузаронидан, шартномаи меҳнатӣ бастан, ба ордену медал пешниҳод кардан мебошад. Вақте ки қарори баҳодиҳӣ дар асоси ҳосилнокии меҳнат, на аз рӯи синну сол, ё хурду калон будани вазифа, балки аз рӯи қобилияти кордонӣ тартиб дода мешавад, бояд система, ё худ стандартҳои баҳодиҳиро менеҷменти корхона муайян созад, то ба ноадолатӣ роҳ дода нашавад.

**Ҷ.43. Идоракунии фарҳанги ташкилот.**

Ба муқаррароти фарҳанги ташкилот инҳо дохил мешаванд:

1. Ба коллектив, фармоишгарон ва ҳамкорони берунӣ бо эҳтиром муносибат кардан;

2. Анҷом надодани амале, ки дар натиҷаи он ба нуфузи касбии ҳамкорон зиён расонида шавад;

3. Ҳолатҳои низоӣ дар ташкилот бояд дар дохили ташкилот ҳаллу фасли худро пайдо намоянд;

4. Бо мақсадҳои муайян аз роҳ задани кормандони ташкилот мумкин нест;

5. Ҳамеша донишҳо ва маҳорати касбии худро такмил бахшидан, аз ҷумла бо роҳи табодули таҷриба бо ҳамкорон;

6. Бо ҳамкорони беруна ва фармоишгароне, ки фаъолияти онҳо берун аз меъёрҳои қабулшудаи ҷомеаи демократист, сарукор нагирифтан;

7. Таъмини амнияти иттилооте, ки аз фаромоишгарон ва ҳамкорони берунӣ ба даст оварда шудааст, ошкор накардани он маълумотҳое, ки нуфузи фармоишгарон зарар расониданаш мумкин аст;

8. Махфияти фармоишгар ва ҳамкорони берунаро то замоне, ки аз ҷониба худи онҳо иҷозати ошкор кардан гирифта мешавад, ҳифз намудан;

9. Ҳангоми интихоби довталабон ба дискриминатсияи ҷинсӣ, нажодӣ, миллӣ, динӣ, синнусолӣ ва ё сиёсӣ роҳ надодан;

10. Ба принсипҳои соҳибихтиёрӣ ва воқеъбинӣ ҳангоми баҳодиҳии довталабон устувор истидан;

11. Истифода накардани ягон намуди усулҳои махсуси баҳодиҳӣ ва таҳқиқи довталабон бе иҷозати онҳо;

12. Анҷом надодани амалҳое, ки ба довталаб ҳангоми кор дар ҷойи нав осеб расондани онҳо эҳтимол дорад;

13. Дар ягон ҳолат ва бо ягон шакл тамаъ накардани тӯҳфа ё ҳақмузд барои бо кор таъмин намудани довталабон.

**Ҷ.44. Мутобиқшавии ҳайат ба шароитҳои тағйирёбанда.**

Ҷараёни тағйирёбии шароит ва сифати меҳнат ва ҳаёти аъзоёни коллективҳои меҳнатӣ ба ин дохил мешавад:

• Шароити истифодабарии иқтидори меҳнатӣ. Ҳамаи коргарони ташкилот дар ҷараёни меҳнат бояд самаранок истифода шаванд.

• Шароити қонеъ гарданидани талаботҳои ҳаётан муҳими коргарон. Дар назар дошта шудааст баланд бардоштани сатҳи ҳавасмандии меҳнат, дараҷаи музди меҳнат ва ғайра.

• Шароити меҳнат ва инкишофи инфраструктураи иҷтимоӣ-истеҳсолӣ. Пеш аз ҳама ин фароҳам овардани шароитҳои санитарӣ-гигении меҳнат ва шароити комфорт.

Дар системаи омилҳои комфортнокӣ инҳо дохил мешаванд:

- иҷтимоӣ-психологӣ.

- ташкилӣ-техникӣ.

- эстетикӣ.

• Шароитҳои маишӣ ва инкишофи инфраструктураи иҷтимоӣ-маишӣ.

• Шароити қаноатмандии маънавӣ. Барои роҳбарияти ташкилот, бояд ҳаёти оилавӣ ва шахсии коргарон низ боиси ташвиш бошад.

• Шароити қаноатмандии ҳуқуқҳои меҳнатӣ ва шаҳрвандии коргарон.

• Шароити хуби меҳнатӣ барои коргароне, ки дар идоранамоии корхона саҳм мегузоранд.

**Ҷ.45. Ҳавасмандгардонии моддӣ ҳамчун омили рушди ҳайат.**

Яке аз шартҳои муҳими рушди иҷтимоии ташкилот − ин ҳавасмандгардонии моддии кормандон ба ҳисоб меравад. Он тамоми хараҷоти қувваи кориро дарбар мегирад.

Ҳавасмандгардонии моддӣ ба омилҳои иқтисодӣ қайду шарт шудаанд. Он асосноксозии моддӣ, яъне самтгирӣ ва иҷрои нишондиҳандаҳо ё вазифаҳои муайян ва баъди иҷрои онҳо гирифтани подоши иқтисодиро дар назар дорад. Истифодаи ҳавасмандгардонии моддӣ ба ташаккули нақшаи кор, назорати татбиқи он, инчунин ба ҳавасмандгардонии иқтисодии меҳнат, яъне системаи самарабахши пардохти музди меҳнат алоқаманд мебошад, ки мукофотониро барои миқдор ва сифати муайяни меҳнат ва истифодаи муҷозотро барои номутобиқатии он ба микдор ва ё сифати нокифоя пешбинӣ менамоянд.

**Ҷ.46. Таснифоти имтиёзҳои иҷтимоӣ.**

Барои бо кор таъмин будан (ва ё гирифтани кумакпулӣ) дар сурати баробар будани тахассус ва ҳосилнокии меҳнат ба ашхоси зерин имтиёз дода мешавад:

* ба кормандоне, ки ду ва аз ин зиёд хӯранда доранд;
* ба шахсоне, ки дар оилаашон дигар кормандони дорои музди меҳнати мустақилона мавҷуд нестанд;
* ба кормандоне, ки дар ҳамон ташкилот собиқаи тӯлонии кор доранд;
* ба кормандоне, ки аз истеҳсолот ҷудо нашуда ихтисоси худро аз рӯи тахассуси дахлдор дар донишкадаҳои олӣ ва миёнаи махсус баланд мебардоранд ва шахсоне, ки аз истеҳсолот ҷудо нашуда донишкадаҳои олӣ ва миёнаи махсус, касбҳои техникиро ба итмом расондаанд, ба шарте ки баъди хатми таҳсил дар давоми ду сол аз рӯи ихтисос кор кунанд;
* ба шахсоне, ки дар ҳамон ташкилот ҷароҳати меҳнатӣ гирифтаанд ё ба бемории касбӣ гирифтор шудаанд;
* ба маъюбони Ҷанги Бузурги Ватанӣ, иштирокчиёни Ҷанги Бузурги Ватанӣ ва шахсони ба онҳо баробар;
* ба шахсоне, ки ба касалии шуоъ гирифтор шудаанд ё онро аз сар гузаронидаанд ва дигар бемориҳое, ки бо паҳншавии нури радиационӣ вобаста буда, дар натиҷаи оқибатҳои садамаи объектҳои атомӣ ба вуҷуд омадаанд, ба маъюбоне, ки алоқамандии, маъюбии онҳо бо садамаи объектҳои атомӣ муқаррар шудааст, иштирокчиёни корҳои барҳамдиҳии оқибатҳои ин садамаҳо ва фалокатҳо, инчунин шахсоне, ки аз минтақаҳи зикршуда эвакуация ё кӯчонда шудаанд ва дигар шахсоне, ки ба ин гурӯҳ баробар карда шудаанд;
* ихтироъкорон.

**Ҷ.47. Ташкили идоракунии ҳайати ташкилот.**

Моҳияти фалсафаи идоракунии ҳайат дар он аст, ки ҳангоми ташкили дурусти корҳо бояд сифати меҳнат беҳтар шавад. Он пешниҳод мекунад, ки коргарон дар ташкилот кор карда, имконияти қонеъ намудани талаботҳои шахсии худро доранд. Ба ибораи дигар, дар ташкилот шароит барои адолатнокӣ, баробарҳуқуқӣ, муносибатҳои дуҷонибаи самимию эътимодбахш таъмин карда мешавад. Ҳар як корманд қобилияту маҳорати худро истифода бурда, дар қабули қарорҳои муҳими истеҳсолӣ нақши муҳим мебозад; коргарон аз ҷубронпулиҳои муфид бархӯрдор ҳастанд; фазои солим ва бехатари меҳнат фароҳам оварда шудааст. Маҳз, бо ҳамин роҳ роҳбарият садоқати ҳайатро соҳиб мегардад ва хароҷотҳо барои ташкили чунин шароит албатта беманфиат нест. Агар маъмурият доир ба рушди сатҳи фаъолияти меҳнатии коргарон ғамхорӣ накунад, он гоҳ дар идоракунии ҳайат муваффақ намешавад.

Ҳамин тавр, роҳбар бояд тарзе меҳнатро ташкил намояд, ки ҳар як коргар дар ҷойи кории мувофиқ қаноатмандии зиёд дошта бошад ва таҷрибаю маҳорати худро пурра амалӣ карда тавонад. Низоми одилонаи баррасии шикоятҳо барои ҳифзи ҳуқуқҳо ва шаъну шарафи коргар мусоидат намуда, ба беҳтаршавии сифати фаъолияти меҳнатии ӯ кӯмак мерасонад.

**Ҷ.48. Таснифоти функсияҳо ва самтҳои асосии фаъолияти хадамоти идоракунии ҳайати ташкилот.**

Мундариҷаи идоракунии ҳайат бештар аз ҳама дар функсияҳои он зоҳир мегардад.

Функсияҳои идоракунии ҳайат самтҳои асосии ин намуди фаъолиятро ифода мекунанд, ки ба қонеъгардонии талаботи муайяни ташкилот равона карда шудаанд.

Дар адабиёти муосири илмӣ **функсияҳои асосии зерини идоракунии ҳайат** муайян карда шудаанд:

- **функсияи банақшагирии ҳайат**, аз ҷумла банақшагирии стратегӣ, муайяннамоии талабот нисбат ба теъдод ва сифати кормандон ва вақти истифодабарии онҳо;

- **функсияи муайян намудани тарзҳои маҷбурият ва ҷалби ҳайат**. Татбиқи ин функсия аз он иборат аст, ки кормандони заруриро аз куҷо бояд дарёфт, онҳоро ба ин ташкилот чи гуна ҷалб бояд кард, чанд нафарро аз берун ва чанд нафарро аз дохили ташкилот ҷалб бояд кард.

**- функсияи маркетинги ҳайат**: вазифаи он – таъмини талабот ба қувваи корӣ дар ташкилоти мазкур аз ҷониби мутахассисони баландихтисос ва менеҷерон мебошад.

- **функсияи чида гирифтан (подбор), баҳодиҳӣ, ҷудо карда гирифтан (отбор) ва қабули кормандон ба кор.** Муҳимияти ин метод аз баландшавии арзиши қуваи корӣ ва баланд гардидани талабот нисбат корманд вобаста аст;

- **функсияи мутобиқшавӣ, таълим ва такмили ихтисоси кормандон ва рушди онҳо.** Имрӯз дар ширкатҳои бузурги олам рушди касбии кормандон ба раванди муттасил (пай дар пай) табдил ёфта, тамоми ҳаёти меҳнатии инсонро фаро мегирад.

- **функсияи банақшагирии мансаб (карера).** Таъмини болоравии касбӣ-мансабии корманд;

- **функсияи ҳавасмандсозии ҳайат:** он кормандонро ба меҳнати ҳалол ва ташаббускорӣ далолат мекунад (моил мегардонад). Мотиватсия тавассути таъмини ҳамоҳангии мақсадҳои ташкилот ва мақсадҳои шахсии кормандон ба даст меояд;

**- функсияи роҳбарӣ ба ҳайат;**

**- функсияи идоракунии хароҷот барои ҳайат**;

**-** **функсияи ташкили ҷойи кор**;

**-** **функсияи таъминоти тартиботи кории муносиб**;

**- функсияи аз кор озод намудани ҳайат**;

**-** **функсияи коргузории кадрӣ;**

**-** **функсияи идоракунии иттилоот;**

**-** **функсияи арзёбии натиҷаҳои фаъолият ва иқтидори меҳнатии ҳайат;**

**-** **функсияи назорати ҳайат, таъмини интизом ва тартибот;**

**-** **функсия идоракунии низоъҳо**;

**- функсияи танзими ҳуқуқии муносибатҳои меҳнатӣ;**

**- функсияи бароҳмонии муносибатҳои ҳамкорӣ бо иттифоқҳои касаба, шӯрои коллективи меҳнатӣ ва дигар ташкилотҳое, ки ба ҳайат таъсир мерасонанд;**

**- функсияи амният, ҳифзи меҳнат ва саломатии кормандон;**

**- функсияи таъминоти иҷтимоии кормандон;**

**-** **функсияи банакшагирӣ ва рушди фарҳанги корпоративӣ**;

**- функсияи таъмини шӯҳрат ва номи неки ширкат, таъмини дарки мусбати он аз ҷониби муштариён, аҳли ҷомеа ва мақомоти давлатӣ.**

**Ҷ.49.** **Ҳуқуқ ва ӯҳдадориҳои ҳайати ташкилот.**

Ҳамаи шаҳрвандон дар соҳаи муносибатҳои ҳуқуқии меҳнатӣ имконияти баробар доранд. Ҳама гуна фарқиятгузорӣ, иҷозат надодан ва ё қабул накардан ба кор аз рӯи аломатҳои мансубияти миллӣ, нажодӣ ранги пӯст, ҷинсият, синну сол, дин, ақидаи сиёсӣ, маҳалли таваллуд, баромади хориҷӣ ё иҷтимоӣ, ки баробарии имкониятро дар соҳаи меҳнат барҳам мезанад, манъ аст.

Фарқият дар соҳаи меҳнат вобаста ба талаботи хосаи навъи муайяни кор ва ё вобаста ба ғамхории махсуси давлат нисбат ба шахсоне, ки мӯҳтоҷи ҳимояи хоси иҷтимоӣ мебошанд (занон, ноболиғон, маъюбон), маҳдудсозии (поймолкунии) ҳуқуқ намебошад.

Шахсоне, ки дар соҳаи муносибатҳои меҳнатӣ ҳуқуқи худро поймолшуда меҳисобанд, метавонанд бо аризаи дахлдор ба суд муроҷиат намоянд.

Корманд ӯҳдадор аст:

- талаботи ҳифзи меҳнатро, ки санадҳои меъёрии ҳуқуқӣ муқаррар намудаанд, риоя намояд;

- аз муоинаи ҳатмии пешакӣ (ҳангоми ба кор қабул шудан), марҳилавӣ (дар давоми фаъолияти меҳнатӣ), инчунин аз муоинаи пешазбастии тиббӣ (ташхисӣ) дар ҳолатҳои пешбининамудаи қонунгузорӣ гузарад;

- аз дастурдиҳиҳо ва омӯзишҳо оид ба ҳифзи меҳнат ва усулҳои бехатари иҷрои корҳо, таҷрибаомӯзӣ дар ҷойи корӣ ва санҷиши доимии донистани талаботи ҳифзи меҳнат гузарад;

- нишондодҳои муассисаҳои тандурустиро ҷиҳати татбиқи тадбирҳои муолиҷавӣ ва солимгардонӣ, дар ҳолати аз ҷониби корфармо маблағгузорӣ шудани онҳо, иҷро намояд.

**Ҷ.50. Масъалаҳои қонунгузорӣ дар низоми идоракунии ҳайат.**

Асосҳои ҳуқуқии танзими муносибатҳои байни корфармоён ва кормандонро дар соҳаи ҳифзи меҳнат Қонуни Ҷумҳурии Тоҷикистон «Дар бораи ҳифзи меҳнат» (19 майи соли 2009) муқаррар намуда, ба фароҳам овардани шароити меҳнати ҷавобгӯи талаботи ҳифзи ҳаёт ва саломатии кормандон дар ҷараёни фаъолияти меҳнатӣ равона гардидааст.

Қонуни мазкур нисбати шахсони зерин татбиқ мегардад:

- корфармоён;

- кормандоне, ки бо корфармоён дар муносибатҳои меҳнатӣ қарор доранд;

- донишҷуёни муассисаҳои таҳсилоти олии касбӣ, хонандагони муассисаҳои таҳсилоти ибтидоии касбӣ, таҳсилоти касбии миёна ва муассисаҳои таҳсилоти умумии асосӣ, умумии миёна дар давраи гузаштани таҷрибаомӯзии истеҳсолӣ ва таҳсилоти истеҳсолӣ.

Кодекси меҳнати Ҷумҳурии Тоҷикистон (15 майи соли 1997) мутобиқи Конститутсияи Ҷумҳурии Тоҷикистон асосҳои сиёсати давлатиро дар соҳаи муносибатҳои меҳнатӣ муайян намуда кафолати давлатии ҳуқуқи меҳнатии шаҳрвандонро муқаррар мекунад ва ба таъмини риояи манфиатҳои қонунии кормандон, корфармоён ва давлат равона шудааст.

Манбаъҳои танзимкунандаи муносибатҳои меҳнатӣ ва муносибатҳои ба онҳо вобаста инҳо мебошанд:

1) Конститутсияи Ҷумҳурии Тоҷикистон;

2) Кодекси мазкур;

3) қонунҳои Ҷумҳурии Тоҷикистон;

4) Санадҳои меъёрии ҳуқуқии Маҷлиси миллӣ ва Маҷлиси намояндагони Маҷлиси Олии Ҷумҳурии Тоҷикистон, Президенти Ҷумҳурии Тоҷикистон, Ҳукумати Ҷумҳурии Тоҷикистон ва мақомоти маҳаллии ҳокимияти давлатӣ.

**Ҷ.51. Алоқамандии маданияти миллӣ ва рушди идоракунии ҳайат.**

Дар фаъолияти меҳнатӣ фарҳанг муайянкунандаи тарзу услуби дарки талабот ва зинабандии он аз рӯи афзалиятҳо мебошад. Арзишҳои фарҳангӣ ва меъёрҳои рафтор дар ҷомеа бо тарзи кушода ва пӯшида ташаккул меёбанд ва онҳо ба воситаи қоидаҳои рафтор, кодекси этикӣ, тартиби зебоишиносӣ, санадҳои меъёрӣ ва қонунҳо мавриди амал қарор дода мешаванд. Арзишҳо дар умум ба ду самт − хуб ва бад ҷудо карда мешаванд, мутаносибан ба рафторҳои бад маҳдудият гузошта шуда, амалҳои хуб қадрдонӣ карда мешаванд.

Дар мененҷмент се зинаи маданият ба таври ҷудогона омӯхта мешавад:

1. Маданияти миллӣ;

2. Маданияти ташкилоти соҳибкорӣ;

3. Маданияти роҳбарӣ.

Маданияти миллӣ ба сохтори ташкилӣ ва идоракунӣ таъсири калон мерасонад. Ҳатто дар мактабҳои классикии менеҷмент низ баъзе хусусиятҳои милии ташкилӣ ба назар мерасанд, ки аз мавқеи географӣ, урфу одат, дину оин ва тарзи зиндагии мардуми ҳамон сарзамин бармеояд.

Маданияти миллӣ ба маданияти роҳбарӣ ва ташкилӣ таъсири бузург мерасонад. Вале агар роҳбар донишманду кордон бошад, метавонад дар заминаи низоми пешқадами ташкилӣ роҳбариро ба роҳ монда, урфу одатҳо ва хусусиятҳои миллиро ба тамаддуни муосир мутобиқ ва созгор намояд.

**Ҷ.52. Идоракунии карйераи ҳайат.**

Идоракунии карераи корӣ – ин маҷмӯи чорабиниҳоест, ки хадамоти кадрии ташкилот оид ба банақшагирӣ, ташкил, ҳавасмандӣ ва назорати рушди хизматии корманд вобаста ба мақсадҳо, талабот, қобилият ва майлу рағбатҳои корманд ва мақсаду талабот, имконият ва шароитҳои иҷтимоӣ-иқтисодии ташкилот баргузор менамояд.

Ба идоракунии карераи худ корманд низ машғул мебошад. Идоракунии карераи корӣ имкон медиҳад, ки садоқати корманд ба манфиатҳои ташкилот пайваста шаванд, хосилнокии меҳнат боло равад, ҷойивазкунии кадрҳо кам гардад ва қобилияти инсон ошкор шавад.

Ҳар як инсон дар заминаи талабот ва шароитҳои иҷтимоӣ-иқтисодӣ ояндаи хешро ба нақша мегирад. Аз ин рӯ, вай мехоҳад донад, ки ояндаи рушди хизматии ӯ чи гуна хоҳад буд, оё дар ин ташкилот имконияти такмили ихтисос мавҷуд аст, барои расидан ба мақсадҳояш дар ин ташкилот чи гуна шароит аст? Вагарна, ҳавасмандӣ суст гардида, инсон бо тамоми қувва кор намекунад, барои такмили ихтисос кӯшиш намекунад ва ташкилотро макони гузариш ба ҷойи кори ояндадор намеҳисобад.

Мақсади карераро соҳаи фаъолияти мушаххас, мансаб, ҷойи муайян дар зинаҳои ташкилот ҳисобидан нодуруст аст.

Мақсади карера дар сабабе, ки инсон мехохад кори мушаххасеро соҳиб бошад, зинаеро дар мансабҳои ташкилот ишғол намояд, зоҳир мегардад.

Мақсадҳои карера бо мурури синну сол, дигаргуншавии инсон (тағйирёбии инсон), бо баландшавии тахассуси инсон дигаргун мешаванд.

**Ҷ.53. Нақши роҳбар дар таъмини рушди ҳайати ташкилот.**

Самаранокии роҳбарӣ аз бисёр ҷиҳат аз хусусиятҳои инфиродии роҳбар вобаста аст. Талабот нисбат ба роҳбар дар нақшҳои иҷтимоие, ки ташкилот нисбат ба ӯ вогузор намудааст, инъикос меёбанд. Дар адабиёти илмӣ оид ба роҳбарии ҳайат шумораи зиёди чунин нақшҳо муайян гардидаанд. Масалан,олими амрикоӣ В. Ансофф 4 нақши асосии зерини роҳбарро муайян намудааст:

1. Нақши сарвар. Дар ин маврид сарвари ғайрирасмӣ дар назар дошта шудааст, ки дорои обрӯй ва қобилияти таъсиррасонӣ ба дигарон мебошад. Аз истифодабарии сифатҳои сарварӣ самаранокии фаъолияти ташкилот вобастааст. Ба андешаи як зумра муҳаққиқон (Г. Кунц ва О Доннел) «агар тобеон танҳо қоидаҳо ва талаботе, ки роҳбарият муқаррар намудааст, онҳо тақрибан 60 ё 65% имкониятҳои худро истифода бурда, танҳо ӯҳдадориҳои хешро қаноатбахш иҷро мекунанд, то дар вазифа бимонанд. Барои истифодаи мукаммали қобилияти тобеон роҳбар бояд сарварӣ намояд ». Аз сарварӣ 30-35 фоизи самараи ҳайат вобаста аст.

2. Нақши маъмур. Иҷрои ин нақш водор месозад, ки роҳбар бояд дорои қобилияти назорати вазъи корҳоро ва ба татбиқи онҳо ноил гардад. Фаъолияти тобеонро ташкил ва ҳамоҳанг сохта, тартибу низом, роияи меъёрҳои ҳуқуқӣ ва иҷрои супоришҳои маъмурироро таъмин намояд.

3. Нақши нақшакаш (планировщик). Вазифаҳои асосии ин нақш муносиб гардонидани фаъолияти ояндаи ташкилот тавассути таҳлили тамоюлоти дигаргуниҳои худи ташкилот ва муҳити атрофи он, муайян намудани алтернативаҳои идоракунӣ, интихоби беҳтарин алтернатива, мутамарказонидани захираҳо ба самтҳои асосии фаъолияти ташкилот мебошад. Роҳбари нақшакаш бояд дорои тафаккури таҳлилӣ бошад ва ояндаи ташкилотро муайян карда тавонад.

4. Нақши соҳибкор. Дар иҷрои ин нақш роҳбар бояд озмоишгар (экспериментатор) бошад, намудҳои нави фаъолият, қарорҳои ғайристандартиро дарёфта, таваккал карда тавонад.

Донишмандони соҳа ду функсияи асосии роҳбариро пешниҳод намудаанд:

1. Ноил гардидан ба мақсадҳои гурӯҳӣ;

2. Муттаҳид гардонидани гурӯҳ ва ғамхорӣ нисбати нигоҳдории он.

**Ҷ.54. Ҳавасмандгардонии маънавӣ ва нақши он дар рушди ҳайати ташкилот.**

Айни замон барои мақомоти давлатӣ, бо назардошти талаботи қонунгузорӣ ва ҷаҳони муосир, тағйиротҳое, ки дар тафаккури инсон ва ҷомеа ба миён омадааст, зарурати ташкилу барохмонии усулҳои нави кор ниҳоят муҳим аст. Вобаста ба ин аҳамияти ҳиссагузории ҳар як корманд барои натиҳаҳои ниҳоии фаъолияти мақоми давлатӣ афзоиш меёбад. Яке аз вазифаҳои асосии мақоми давлатӣ барои ноил гардидан ба ин мақсадҳо аз дарёфти усулҳои самарабахши раванди идоракунӣ иборат аст, ки фаъолгардонии омили инсониро таъмин менамояд.

Лаҳзаи ҳалкунандаи фаъолияти судманди кормандон асосноксозии онҳо мебошад.

Дар ҷомеаи муосир асосноксозӣ ва ҳавасмандгардонӣ ба дониш ва механизмҳои равонӣ (психологӣ) асос меёбад. Аввалин шуда ба таснифоти равонии фаъолияти инсон назарияҳои пурмӯҳтавое самт гирифтаанд, ки баъди ақидаи «*тозиёна ва кулчаканд*» ва шабеҳи он ба миён омадаанд. Аз ҳамон вақт инҷониб назарияҳои асосноксозӣ ва ҳавасмандгардонӣ барои ҳар чӣ бештар баҳисобгирии эҳтиёҷоти мухталиф ва сабабҳои фаъолияти инсон рӯ оварда, мунтазам барои ошкор намудани шавқмандиҳои нав, омилу эҳтиёҷот талош менамоянд.

Асосноксозии ғоявию психологӣ − шавқманд гардонидани инсон ба рафтори муайян тавассути таъсири ғоявию равонӣ (психологӣ): итминон бахшидан, водор намудан, иттилоотонй, таъсири психологӣ ва ғайра.

Усулҳои иҷтимоию психологӣ бо мақсади баланд бардоштани фаъолнокии кормандон истифода мегарданд. Бо кӯмаки ин усулҳо бештар ба тафаккури кормандон, манфиатҳои иҷтимоӣ, эстетикӣ, динӣ ва дигар манфиатҳои инсон таъсир мерасонанд ва ҳавасмандгардонии иҷтимоии фаъолияти меҳнатиро анҷом медиҳанд.

**Ҷ.55. Созмондиҳии раванди таҳсилоти ҳайат.**

Раванди таълими инсон тамоми умр идома меёбад.

Мақсади таълим гирифтани таҳсилот ва соҳибкасбу соҳибмаърифат гардидани инсон аст. Даври аввали таҳсил дар мактаб, омӯзишгоҳҳои касбӣ-техникӣ, коллеҷҳо, литсейҳо ва макотиби олӣ ҷараён мегирад. Даври дуюми он дар макотиби олӣ, донишкадаҳо ва факултаҳои такмили ихтисос ва азнавтайёркунии кадрҳо, марказҳои таълимӣ, дар курсҳо ва семинарҳои махсус, дар ташкилотҳо ва ғайра мегузарад.

Таҳсил – раванд ва натиҷаи азхуд намудани донишҳои мураттаб, маҳорату малака, тарзи рафторест, ки инсонро ба ҳаёт ва меҳнат омода месозад. Сатҳи таҳсилот аз талаботи истеҳсолот, прогресси илмӣ-техниқӣ, пешрафти фарҳанг ва муносибатҳои ҷамъиятӣ вобаста аст.

Таълими ҳайат - самти асосии соҳиби таҳсилоти касбӣ гардидани кормандон мебошад.

Таълими ҳайат − ин раванди муташаккили мақсадноқ ба таври мураттаб тарҳрезишуда ба хотири аз худ намудани донишу малакаҳо маҳорат ва тарзҳои муошират зери назорати устодони соҳибтаҷриба, устоҳо, мутахассисон ва роҳбарон мебошад.

Таълими ҳайат ба 3 намуди зерин ҷудо мешавад:

- тайёрнамоии кадрҳо;

- такмили ихтисоси кадрҳо;

- азнавтайёркунии кадрҳо.

**Ҷ.56. Муайян намудани талаботи ҳайат нисбат ба таҳсилот.**

Таҳсилот ба 2 намуд тақсим мешавад: таҳсилоти умумӣ ва касбӣ.

Таҳсилот бояд муттасил, яъне пайдарпай ва доимӣ бошад.

Таҳсилоти маттасил (бефосила, пай дар пай) − ин раванд ва принсипи ташаккули шахсият буда, низомест, ки барои одамони тамоми синну сол дастрас мебошад ва тӯли тамоми умр идома ёфта, ба рушди пайвастаи инсон мусоидат менамояд.

Таълим ҳамчун раванди пай дар пай (бефосила, муттасил) аз зинаҳои зерин иборат аст:

1. Муайян намудани талабот нисбат ба таълим;

2. Мақсадгузорӣ;

3. Интихоби меъёрҳои арзёбии натиҷаҳои таълим;

4. Интихоби муҳассилин;

5. Интихоби методҳои таълим;

6. Татбиқи барномаи таълимӣ;

7. Арзёбии натиҷаҳои бадастомада;

Талабот нисбат ба таълим дар доираи 3 ҷанбаи зерин муайян мегардад:

- талаботи умумии ташкилот;

- талаботи ҷойи кори мушаххас;

- талаботи корманд.

Таҳсилоти касбӣ ҳамчун раванд – яке аз зинаҳои низоми ягонаи таҳсилоти муттасил мебошад. Ҳамчун натиҷа – омодагии инсон ба ягон намуди фаъолияти меҳнатӣ, касб буда, тавассути санади тасдиқшуда, (аттестат, диплом, шаҳодатнома) оид ба хатми муассисаи таълимӣ муайян мегардад.

Таҳсилоти касбӣ дар асоси стандартҳои давлатӣ оид ба тарбияи мутахассисон ва бо истифодаи барномаҳои таълимӣ ва мӯҳлати муқарраршудаи таҳсил ба роҳ монда мешавад.

**Ҷ.57. Низоми ҷуброн ва имтиёзҳо.**

Низоми ҷуброн ва имтиёзҳои кормандон тибқи Конститутсияи (Сарқонуни) ҶТ, Қонуни ҶТ “Дар бораи ҳифзи меҳнат”, Кодекси меҳнати ҶТ ва дигар санадҳои меъёрию ҳуқуқии соҳавӣ ба танзим дароварда мешаванд. Аз ҷумла, вобаста ба ҳолатҳои муайян оид ба ҷуброн дар Моддаи 59 КМҶТ *Масъулияти корфармо барои ғайриқонунӣ ба кори дигар гузарондан ва ғайриқонунӣ қатъ намудани шартномаи (қарордоди) меҳнатӣ* чунин муқаррар шудааст:

Ҳангоми аз ҷониби суд ба кор барқарор намудани корманд ба зиммаи корфармо оиди ҷуброни зарари ба корманд расонидашуда вазифа гузошта мешавад.

Ҷуброни зарар аз инҳо иборат аст:

1) ҳатман пардохтани вақти прогули маҷбурӣ дар ҳаҷми на камтар аз музди аз даст дода;

2) ҷуброни хароҷоти иловагӣ вобаста ба шикоят дар бораи ба кори дигар гузаронидан ё озод кардан аз кор (маслиҳати мутахассисон, хароҷоти бурдани кори парванда);

3) имконпазирии ҷуброни зарари маънавӣ.

Ҳаҷми ҷуброни зарари маънавиро суд бо назардошти арзёбии амали корфармо муайян мекунад, вале он аз музди миёнаи ҳармоҳаи корманд камтар буда наметавонад.

Инчунин дар Моддаи 4. *Ҳуқуқҳои асосии меҳнатӣ ва вазифаҳои корманд* − ҷуброни хароҷоти моддӣ барои кӯчидан ба ҷои нави истиқомат ва кор тибқи муқаррароти қонунгузории Ҷумҳурии Тоҷикистон; ҷуброни зарари вобаста ба кор, ки ба саломатӣ ё молу мулки корманд расидааст, мушаххас шудааст.

Вобаста ба ҳолатҳои мушаххас пешниҳод шудани **имтиёзҳо** дар моддаҳои КМҶТ таъкид гардидааст. Чунончӣ: Моддаи 50. *Кафолату имтиёзҳо барои кормандони аз кор озодшаванда*, Моддаи 147. *Имтиёзот ва ҷубронҳо барои кормандоне, ки шароити корашон зарарнок аст*, Моддаи 170. *Имтиёзҳо барои занон ҳангоми муқаррар намудани навбати рухсатии ҳарсола*, Моддаи 173. *Кафолату имтиёзот ба шахсоне, ки кӯдаконро бе модар тарбия мекунанд*, Моддаи 186. *Имтиёзҳо барои кормандоне, ки дар муассисаҳои таълимӣ мехонанд* ва ғ.

**Ҷ.58. Мафҳум ва моҳияти идоракунии давлатӣ**

Мафҳумҳои гуногуни идораи давлатӣ вуҷуд доранд. Баъзе аз муаллифон идораи давлатиро ҳамчун менеҷменти давлатӣ арзёбӣ мекунанд.

Идораи давлатӣ ҳамчун як шакли фаъолияти иҷтимоӣ дар *мазмуни васеъ* ва дар *мазмуни маҳдуд* фаҳмида мешавад.

**Идораи давлатӣ дар мазмуни маҳдуд** − ин фаъолияти маъмурӣ, иҷроиявӣ-амрдиҳандаи давлат фаҳмида мешавад. Аз ин нуқтаи назар идораи давлатӣ, қисман аз тарафи ҳуқуқӣ-маъмурӣ низ омӯхта мешавад. Ба сифати объекти омӯзиши он - шаклҳои ҳуқуқии идораи давлатӣ баромад мекунад.

**Идораи давлатӣ дар мазмуни васеъ** − ин фаъолияти ташкилкунанда, батанзимдарорандаи давлат, идоракунии давлатии муносибатҳои гуногуни ҷамъиятӣ (дар баъзе ҳолатҳо муносибатҳои шахсӣ) ба воситаи фаъолияти ҳамаи шохаҳои ҳокимияти давлатӣ-қонунгузорӣ, иҷроия ва судӣ, мақомоти онҳо ва хизматчиёни давлатӣ фаҳмида мешавад.

Асоси идораи давлатӣ ин мавҷудияти ҳокимияти давлатӣ мебошад.

Дар идораи давлатӣ субъекти идоракун − ин давлат, дастгоҳи давлатӣ ва мақоми давлатӣ бошад, пас объекти идора ва ё худ идорашаванда ин дар маҷмӯъ ҷамъият на гурӯҳҳои иҷтимоӣ мебошанд. Яъне, идоракун ва идорашаванда: *давлат* - идоракун, *ҷомеа* – идорашаванда.

**Ҷ.59. Функсияҳои асосии идоракунии давлатӣ**

Ҳокимияти давлатӣ бо роҳи таъсиррасонии амалӣ ва танзими давлатии ҳаёти ҷамъият идораи давлатиро амалӣ менамоянд. Он дар худ як қатор ҷанбаҳои ба ҳам алоқамандро ҷой додааст: таҳлили вазъи воқеӣ; пешгӯи намудани рушди ҳолатҳо ва равандҳо, коркард ва қабули қарорҳои идорӣ вобаста ба масъалаҳои дар назди субъекти идора истода; иҷро кардани қарорҳо; бо захираҳо таъмин намудани қарорҳои таъминшаванда, мониторинги қарорҳо ва ғ.

Бо назардошти ҷанбаҳои мазкур ***функсияҳои асосии идоракунии давлатиро*** ба қисмҳои зерин ҷудо мекунанд:

1. Вазифаи умумидавлатии сиёсиро амалӣ намудан, яъне дар баҳри бекарони манфиатҳо онҳоро ба ҳам наздик намуда, дар байни гурӯҳҳои иҷтимоӣ суботро таъмин намудан;

2. Самтҳои афзалиятноки сиёсати давлатӣ ва стратегияҳои умумимиллиро муайян намудан;

3. Вобаста ба самтҳо ва стратегияҳои муайяннамуда роҳи сиёсӣ ва мақсадҳои стратегиро интихоб намуда, бо ҷалби қувваҳои сиёсӣ амалӣ намудани онҳо;

4. Ҳалли масъалаҳои марбут бо ҷустуҷӯ, ҷамъоварӣ ва тақсими захираҳое, ки барои ҳалли масъалаҳои калидии ҷамъият заруранд;

5. Таъмини амнияти дохилӣ ва берунаи ҷамъият ва давлат;

6. Ҳуқуқ ва озодиҳои инсону шаҳрвандро таъмин намудан;

7. Мустаҳкам намудани асосҳои ҷомеаи шаҳрвандӣ ва рушди устувори иҷтимоии ҷамъият.

Албатта ба гуфтахои боло метавон боз чизеро илова кард, чунки вазифаҳои давлат хеле фароханд, аммо амалӣ шудан ва ба инобат гирифтани таснифоти боло, ки фаъолияти густурдаи ҳамаи рукнҳои ҳокимияти давлатиро талаб менамояд, муҳимтарин вазифаҳои идораи давлатӣ ба шумор мераванд.

**Ҷ.60. Методҳои идоракунии давлатӣ**

Мафҳуми «метод» аз калимаи юнонии «metodos» гирифта шуда, маънояш «роҳи таҳқиқот» аст, ин тарзи ноил шудан ба мақсад ва ҳал намудани масъала мебошад.

Методҳои идораи давлатӣ − ин воситаҳои амалишавии вазифаҳои он мебошанд. Онҳо тарзи ноил шудан ба мақсадҳои идораи давлатӣ мебошанд.

Методҳои идораи давлатӣ − ин тарз, воситаи таъсиррасонии давлат ба ҳаёту фаъолияти одамон мебошад.

Воситаҳои таъсиррасонӣ ба идорашавандагон гуногунанд:

а) таъсиррасонии мустақим дар асоси нуфузи ҳокимият ва маҷбуркунии беруна асосёфта;

б) таъсиррасонӣ ба воситаи талаботҳо - ҳавасмандсозии рафтор ва фаъолияти лозима;

в) ба воситаи системаи арзишҳо - иттилоот, тарбия, таълим;

г) ба воситаи муҳити атрофи иҳотакарда - тағйир додани шароити меҳнат, мақоми ташкилот; тағйири ташкили фаъолияти ҳамгироии одамон.

Вобаста ба воситаҳои таъсиррасонӣ чунин методҳо вуҷуд доранд:

* маъмурӣ-ҳуқуқӣ;

•ташкилӣ;

•сиёсӣ;

•иқтисодӣ;

•иҷтимоӣ;

•иттилоотӣ;

* идеологӣ;

•ҳавасмандсозӣ;

•маҷбуркунӣ.

Онҳоро чунин намудгузорӣ низ метавон кард: аз рӯи хислати таъсиррасонӣ − демократӣ, авторитарӣ, маҷбуркунӣ, манипулятсионӣ, сафарбарнамоӣ; аз рӯи натиҷаи таъсиррасонӣ − инқилобӣ ва ислоҳотӣ, инноватсионӣ ва муҳофизакорӣ (консерваторӣ).

**Ҷ.61. Услубҳои асосии идоракунии давлатӣ**

Дар зери мафҳуми услуби идораи давлатӣ − низоми истифодашавандаи аз лиҳози иҷтимоӣ самараноқ тарзҳо, воситаҳо, шаклҳо ва методҳои тараққикунандаи фаъолияти рӯзмарраи мансабдорони давлатӣ ва дар маҷмӯъ мақомоти ҳокимияти давлатӣ ва худидораи маҳаллӣ, ки дар асоси принсипҳои мушаххас ташаккул ёфтаанд ва бурдани корҳои идораро дар асоси оқилона ва демократа таъмин мекунанд, фаҳмида мешавад.

Дар адабиёти илмӣ якчанд услубҳои идора ҷудо шудаанд:

а) *директивӣ* (маъмурӣ-директивӣ, автократӣ, авторитарӣ);

б) *демократӣ* (коллегиалӣ, кооператсионӣ, корпоративӣ);

в) *либералӣ*.

**Ба сифати директивӣ он услубе эътироф мешавад**, ки бо муттамарказкунии аз ҳад зиёд содиқ будан ба яккасардорӣ, ҳалли худсаронаи (*дар асоси қонун*) на танҳо масъалаҳои бузурги ҳаёти коллектив, балки масъалаҳои кӯчаки он низ, маҳдудияти даркшудаи алоқаҳо бо зертобеони худ фарқ мекунад.

**Услуби демократӣ** ба зертобеон аз рӯи тахассуси онҳо ва вазифаҳои аз ҷониби онҳо иҷро мешуда пешниҳод намудани мустақилият, омода намудан ва қабули қарор бо иштироки фаъоли онҳо, созмон додани заминаҳо барои иҷрои кор ва баҳодиҳии боадолатонаи кӯшишҳои онҳо, муносибати эҳтиромона бо одамон ва дилсӯзӣ зоҳир намудан ба ниёзҳои онҳо мебошад.

**Услуби либералӣ** бо мувофиқакунии озод, алоқаманд намудани дуру дарози манфиатҳои шахсӣ ва раъйи худ, суханпардозии зиёд, надоштани хоҳиш бобати гирифтани масъулият ба дӯши худ аз болои натичаҳои қарорҳои қабулшуда, вақте он натиҷаҳо он қадар хуб нестанд, фарқ мекунад.

Ба ғайр аз услубҳои номбаршуда, боз ҷудо мекунанд: *услуби анархӣ*, вақте ҳама чиз ба ихтиёри худ ҳавола дода мешавад ва ҳар кас чизе мехоҳад ҳамонро мекунад ва чӣ тавре, ки хоҳад мекунад; *услуби кампанейӣ*, вақте, ки роҳбарон, мансабдорон аз ҳолат ба ҳолат ба кор машғул мешаванд, хеле пурҷӯшу хурӯш ба кор даст мезананд ва баъдан ором мешаванд; *услуби иродавӣ*, хислати он дар танҳо фармонҳо, фишори равонии дағал, ки ба тобеияти хизматӣ такя мекунад, мебошад. *Услуби умумӣ* − инро метавон ба сифати услуби меъёрӣ, яъне умумиэътирофшуда, ки дар нишонаҳои асосии худ дар ҳама ҷо, дар миқёсҳои фарох зуҳур мекунад, ки аз ҷониби ҷомеа дастгирӣ меёбад. Дар зери мафҳуми *услуби инфиродӣ* − услуби умумӣ фаҳмида мешавад, ки вобаста ба шароити конкретии фаъолияти идоравӣ ва сифати роҳбарони мушаххас ва мансабдорони давлатӣ ташаккул меёбад.

**Ҷ.62. Принсипҳои идоракунии давлатӣ**

Принсипҳои идораи давлатӣ дар натиҷаи ба ҳам омадани арзишҳои ҷамъиятию сиёсӣ, ки дар раванди фаъолияти идораи давлатӣ ташаккул меёбанд ва худро дар ин раванд ҳамчун ҷанбаҳои ногусастании идораи давлатӣ нишон медиҳанд. Ин арзишҳо дар шакли меъёрҳои ҳуқуқӣ мустаҳкам шудаанд ва мутаносибан идораи давлатӣ бояд дар чорчӯбаи ин принсипҳо асос ёбад, зеро риоя накардани онҳо метавонад ҳатто сабаби инқироз ва заифии идора ва худи давлат шавад.

Хусусиятҳои принсипҳои идораи давлатӣ дар он аст, ки онҳо дар меъёрҳои ҳуқуқӣ ифода ва мустаҳкам шудаанд. Мустаҳкамнамоии ҳуқуқии принсипҳо бешубҳа дар бисёр маврид ба муносибатҳои идоракунӣ конкретика ва устувориро ворид месозад.

Асоси маънавӣ ва ҳуқуқии худро принсипҳо дар чунин ҷанбаҳо ва шаклҳо пайдо мекунанд:

1 .Анъанаҳое, ки дар идораи давлатӣ ташаккул меёбанд;

1. Талаботи сиёсӣ, ки дар барномаҳо ва дигар ҳуҷҷатҳои расмии давлат дарҷ шудаанд;
2. Муқаррароти конститутсионӣ ва дигар меъёрҳои ҳуқуқӣ, ки шаклҳои намунавии муносибатҳои идоракунӣ ва фаъолияти субъект ва объекти идораро мустаҳкам менамоянд;
3. Тавсияҳои илмӣ ба амалияи идоракунӣ;
4. Арзишҳои сиёсӣ, идеологӣ ва маънавӣ ҳамчун шакли ифода ва воситаи таъсиррасонӣ ба идоракунҳо ва идорашавандаҳо.

Дар асоси ҷанбаҳои мазкур мафҳумҳои зеринро метавон ба сифати принсипҳои идораи давлатӣ номбар кард:

1. Принсипи воқеият;
2. Принсипи демократизм;
3. Принсипи танзими ҳуқуқӣ;
4. Принсипи қонуният;
5. Принсипи таҷзияи ҳокимият;
6. Принсипи оммавӣ.

Принсипҳои номбурда таҳкурсии маънавӣ, идеологӣ ва ҳуқуқии идораи давлатӣ буда, онҳо дар таркиби идораи давлатӣ бечунучаро бояд мустаҳкам ва амалӣ шаванд.

**Ҷ.63. Мактабҳои илми идоракунии давлатӣ**

Гарчанде ба сифати илми мушаххас назарияи идораи давлатӣ дар аввалҳои асри бист арзи ҳастӣ карда бошад ҳам, ҳамчун системаи дониш он албатта натиҷаи рушди афкор, консепсия ва назарҳои сиёсӣ-ҳуқуқии мутафаккирони гузашта мебошад. Дар он афкори Афлотун ва Арасту, давраи Эҳё ва Нав, асосгузорони давлати Амрико, файласуфони олмонӣ ва ғ. басо таъсирбахш аст. Мутафаккирони ватанӣ низ дар ташаккул ва рушди идоракунии босалоҳият, самаранок ва боадолату мардумӣ низ ибрози андеша намудаанд ва ин ақидаҳои худро дар шакли назм, наср ва рисолаҳои илмӣ коркард кардаанд.

Илми идоракунии давлатӣ дар Шарқ то миёнаҳои асрҳои XIX рушд ёфта буд, дар мисоли мактабҳои Истахр (Ҳахоманишинҳо) Гунди Шопур (Сосониён), Регистон (Сомониён), Низомияи Нишопур (Салҷуқиён), Самарқанд (Темуриён) ва Бухоро (Манғитиён).

Дар замони муосир асосан 4 мактаби илми идоракуниро тасниф мекунанд, ки ҳамаи онҳо дар давоми асри бист пайдо шудаанд: 1. **Мактаби классикӣ** – Тейлор (1911), Гилберт (1911), Черч (1914), Файол (1920) Дервис (1935) ва дигарон. 2. **Мактаби рафтори идоравӣ** – Ротлисберг (1939), Мейо (1945), Бернард (1938), Друкер (1954), Мак Грегор (1960). 3. **Мактаби идоракунӣ** – Черчмен (1957), Марч ва Саймон (1958), Форрстер (1961), Райфа (1968). 4. **Мактаби ҳолатӣ** (**ситуатсионӣ**) – Бернс ва Сталнер, (1961), Вудворд, (1965), Томпсон (1967), Лоуренс ва Орш (1967).

**Ҷ.64. Марҳилаҳои асосии ташакулёбии илми идоракунии давлатӣ**

Идораи давлатӣ ин илм ва ҳамзамон санъат аст. Дар байни илмҳои гуманитарӣ он яке аз илмҳои ҷавон буда, ташаккули он яке аз дастовардҳои бузурги асри бист мебошад. Илми идораи давлатӣ илми хеле ҷавон бошад ҳам, афкору ақидаҳое марбут ба идора намудани давлат ва одоби давлатдорӣ ханӯз дар аҳди қадим пайдо шуданд. Бисёре аз ҷанбаҳои идораи давлатӣ дарк ва шарҳи худpo дар корҳои мутафаккироне ба мисли Суқрот, Арасту, Афлотун, Ситсерон ва ғ. пайдо намудаанд.

Идораи давлатӣ ҳамчун илм пеш аз ҳама дар Амрико ва Аврупои Ғарбӣ ташаккул ёфтааст.

Қадами бузург дар дарки идораи давлатӣ дар замони Эҳё сурат гирифт. Масалан, яке аз олимон ва сиёсатмадорони итолиёвӣ Никколо Макиавелли идораи давлатиро ба воситаи фаҳмиши технологӣ пешниҳод намуд. Дар акидаҳои ӯ хислати ратсионалӣ, яъне бе эҳсосот баҳо додан ва дар асоси хунсардонаву касбӣ ба роҳ мондани идораи давлатӣ нақши муҳим дорад. Хеле баъдтар таҳлили систематикии идоракунӣ дар асарҳои файласуфи олмонӣ Макс Вебер дарҷ гардид. Асарҳои муҳими ӯ аз қабили «Этикаи протестантӣ ва рӯҳияи капитализм» (1904-1905) «Хоҷагидорӣ ва ҷамъият» (1921) ва назарияи «амалӣ иҷтимоӣ» асосҳои фаҳмиши муосири идораи давлатиро гузоштанд.

Саҳми калонро дар ташаккули идораи давлатӣ ҳамчун илм олими франсуз ва хоҷагидори таҷрибадор Анри Файол гузоштааст. Дар китоби «Идоракунии умумӣ ва истеҳсолӣ» (1916) ӯ яке аз аввалинҳо шуда, асосҳои идораи муосири илмиро коркард намуд, тавсия медод, ки дар таҷрибаи идора тавсияҳои назарияи ташкилотро истифода бояд кард.

**Ҷ.65. Ҳамбастагии илми идоракунии давлатӣ бо дигар илмҳо**

Ҳамчун илм идораи давлатӣ − давлат, таъсиррасонии идории он ва амалишавии идораи давлатиро меомӯзад. Ҳар он чизе, ки дар меҳвари идораи давлатӣ коркард ва амалӣ мешавад ин предмети омӯзиши илми идораи давлатӣ аст. Он инчунин мақомот, падидаҳо ва равандҳои идораи давлатиро омӯхта, камбудӣ ва дастовардҳои он, равандҳо ва дурнамои рушди он ва пешниҳодотро оид ба такмили идораи давлатӣ пешниҳод менамояд. Барои ин, маълумотҳои дигари илмҳои гуманитарӣ ва на танҳо гуманитарӣ фаровон истифода карда мешаванд. Аз қабили онҳо мо пеш аз ҳама *фалсафа*, *ҳуқуқшиносӣ*, *сиёсатшиносӣ*, *таъриҳ* *назарияи иқтисод*, *менеҷмент*, *сотсиология*, *этика* ва *мантиқ*ро бояд номбар кунем.

*Файласуфҳо* масъалаҳои идориро таҳлил намуда, диққати асосиро ба дарки моҳияти хосияти худидоракунии ҷамъиятӣ, диалектика дар таҷрибаи идорӣ, мақсадҳо, воситаҳо ва дигар ҷанбаҳои фалсафӣ мебахшанд. Бояд гуфт, ки фалсафа ҳамчун илм барои илми идораи давлатӣ асоси методологӣ дошта, илми идораи давлатӣ қонуниятҳои фалсафаро дар назария фаровон истифода мебарад. Дарки адолатпешагӣ, ҳақиқат, некӣ, инсондустӣ ва моҳияти мардумӣ доштани идораи давлатӣ пеш аз он ки ба мақсаду мароми идораи давлатӣ гаштан аввал дар осиёби илми фалсафа гирд мехӯранд, асоснок мешаванд ва баъд ба сифати категорияҳои амалишаванда дар назария ва таҷрибаи идораи давлатӣ татбиқ мегарданд.

*Сиёсатшиносон* сиёсатро ҳамчун падидаи махсуси иҷтимоӣ омӯхта, диққати худро ба қонуниятҳо, шаклҳо ва усулҳои амалишавии ҳокимияти давлатӣ медиҳанд. Барои онҳо идораи давлатӣ ин амалишавии сиёсат мебошад, ки ҳамзамон фаъолияти муташаккили одамон баҳри ҳал намудани масъалаҳои ҷамъиятӣ дар асоси захираҳои коллективӣ бо нақши роҳбарикунанда доштани ниҳодҳои ҳокимияти давлатӣ мебошад.

*Таърихнигорон* масъалаҳои идораи давлатиро бо назардошти омилҳои ретроспективӣ таҳқиқ мекунанд, ки ин имкон медиҳад на танҳо таҷрибаи гузаштаи идораи давлатии пешинро донем, балки таҷрибаи таърихии идораи давлатиро дар шароити имрӯза истифода барем.

*Ҷомеашиносон* идораро ҳамчун фишанги мураккаби муносибатҳои байниҳамдигарии давлату ҷамъият, байни синфҳо, табақаҳо, қишрҳои ҷамъият ва гурӯҳҳои касбӣ тасаввур мекунанд. Ҷомешиносӣ онро таҳқиқ мекунад, ки идора чи гуна аз ҷониби ҷамъият қабул карда мешавад ва он чи гуна дар шуур ва рафтори инсон инъикос меёбад, чи гуна ҷамъият ба ҳокимият ва низоми идораи давлатӣ ва худидораи маҳаллӣ таъсир мерасонад.

*Илми иқтисод* мундариҷаи хоҷагидорию иқтисодии муносибатҳои идории давлатӣ, принсипҳо ва хусусиятҳои менеҷменти маъмуриро таҳлил намуда, инчунин аз лиҳози иқтисодӣ воқеӣ будани сиёсати давлатӣ ва идораи давлатиро баҳо медиҳад. Дар бисёр маврид амалӣ шудани стратегияҳои идораи давлатӣ аз ҳолати иқтисодӣ ва босаводона истифода намудани дастовардҳои илми иқтисодӣ вобаста ҳастанд. Ба ҳамин хотир пажӯҳиши иқтисодӣ барои илми идораи давлатӣ характери амалӣ дорад.

*Илми ҳуқуқшиносӣ* моҳият, принсипҳо, асосҳои ташкилӣ, фишангҳои ҳуқуқӣ ва шаклҳои ташкилии таъсиррасонии идории давлатиро таҳқиқ менамояд. Дар доираи илми ҳуқуқшиносӣ мо махсус бояд илми ҳуқуқи конститутсионӣ ва ҳуқуқи маъмуриро қайд намоем. Ҳуқуқи конститутсионӣ асосҳои сохтори конститутсионӣ ва ҳокимияти давлатиро аз нуқтаи назари мустаҳкам кардани асоси ҳуқуқии он таҳлил менамояд. Барои илми идораи давлатӣ ҳар дуи ин омил калидӣ мебошанд.

**Ҷ.66. Назарияи идоракунии давлатӣ дар афкори мутафаккирони тоҷику форс (Форобӣ, Ибни Сино, Низомулмулк ва Аҳмади Дониш)**

Дар ташаккули назарияҳои фалсафию иҷгимоии идоракунӣ саҳми мутафаккирони форсу тоҷик − Абунасри Форобӣ (873-950), Абуалӣ ибни Сино (980-1037), Низомулмулк (1063-1092), Адмади Дониш (1827-1897) ва дигарон хеле бузург аст.

Дар назариёти олимони асри миёнагӣ, аз ҷумла Абунасри Форобӣ масъалаҳои хусусияти иҷтимоӣ ва сиёсидошта, аз қабли пайдоиш ва вазифаҳои давлат, шакли идоракунӣ ва мақому манзалати сарвар ё шоҳ дар идоракунии давлат ба таври возеҳ баррасӣ гардидаанд. Тибқи назари Форобӣ мақоми сарвариро танҳо шахсони оқилу хирадманд ва адолатпарвар, ки манфиати раият ва мамлакатро аз худ болотар мегузоранд, бояд соҳиб бошанд.

Илми идоракунӣ тибқи назариёти тадқиқотчиёни Ғapб дар нимаи дуюми асри XVIII ба вуҷуд омадааст, аммо назариёти давлатдорӣ, усулҳо ва василаҳои гуногуни идоракунӣ тибқи рисолаи «Сиёсатнома»-и мутафаккири Шарқ − Низомулмулки Тусӣ хеле барвақт аз асри XI манша мегирад. Заминаҳои назариявии илми идоракунӣ аз ҷониби мутафаккири форсу тоҷик Низомул-мулки Тусӣ бо фарогирии услуб ва усулҳои гуногуни идоракунии давлатӣ дар чаҳорчӯбаи Шариат (таълимоти дини мубини Ислом) таълиф гардидааст. Низомулмулк бо назардошти таҷрибаи идоракунии давлатҳои «Сомониён» ва «Ғазнавиён» мактаби «Низомия»-ро ташкил намуда, ходимони давлатиро тарбият менамуд.

Дар умум назариёт ва тавсияҳои Низомулмулк ба идораи давлат бар асоси адолат, футувват, инсондустӣ, ҳақиқатҷӯйӣ ва эҳтироми иҳотакардагон ва хизматгорон, ки аз таълимоти дини мубини Ислом бармеояд ва дар фаъолияти кулли кишварҳои ҷаҳон имрӯз низ ба назар мерасанд, ба амал бароварда шудаанд.

Абуалӣ Ибни Сино мутафаккири форсу тоҷик одамро ҳамчун махлуқи ҷомеа нишон медиҳад. Ӯ назар дорад, ки ҳастии одамон дар ҷамъият шароити ҳамкории онҳоро ба вуҷуд меорад. Барои чунин ҳамкорӣ ба аксари аъзои ҷамъият қонуни ягонаи оқилона ва адлия лозим мебошад. Аъзои ҷомеаро мебояд ба меҳнати фоиданок ва манфиатовари ҷамъиятӣ машғул бошанд. Дар тақвияти ин ақидаи худ Сино аъзои ҷомеаро ба се гурӯҳ: 1) садорат; 2) истеҳсолкунандагон; ва 3) ҳарбиён ҷудо менамояд. Дар яке аз асарҳои худ − «Тадбири манзил» Сино таъкид мекунад, ки: «Хирадмандон медонанд, ки агар ҳамаи мардум подшоҳу шаҳриёр шаванд, ҳамагӣ аз байн мераванд. Ва агар ҳамаашон ранҷбару коргар ва тобею раият бишаванд, подшоҳу султоне дар байн набошад, ҷумлагӣ фонӣ ва ҳалок мешаванд. Ҳамчунон ки агар ҳамагӣ дар тавонгарӣ ва сарват мусовӣ ва саросат бо якдигар бишаванд, касе барои касе кор намекунад ва атову муованати дӯст ба дӯст мунқатеъ мегардад. Ва агар ҳамагӣ фақиру муҳтоҷ, бошанд, аз фақру фалокат ва бечорагӣ ҷон месупоранд. Пас тафовути аҳвол ва ихтилофи миқдор сабаби бақои зиндагии одамизодагон мебошад».

Мутафаккири тоҷик Ахмади Дониш шарти аввалини идоракунии давлатиро дар ақл ва адл тасвир мекунад. Ба назари ӯ – Адл аз камоли ақл хезад. Ҳар ки оқил нест, одил нест − сарвар / шоҳ бояд тамоми корҳои идориро аз рӯи ақл, хирад пеш барад. Аҳмади Дониш низоми вазоратдориро баррасӣ менамояд. Ба ақидаи ӯ «Дар ин навъи ташкилот бояд намояндагони тамоми табақаҳои ҷамъият иштирок кунанд ва тамоми корҳои мамлакат бояд дар ҳамин ташкилоти машваратӣ шавад ва баъди тасдиқи умум ба кор дарояд». Ҳамчунин, мутафаккир тавсия медиҳад, ки ба одамони кӯҳансол ва шахсоне, ки қобилияти кориашонро гум накардаанд, бояд аз тарафи давлат кӯмаки моддӣ расонида шавад

**Ҷ.67. Конститутсияи Ҷумҳурии Тоҷикистон ва нақши он дар идораи давлат**

Дар шароити вуҷуд доштани Конститутсия дар давлат, пеш аз ҳама волоияти маҳз ҳамин санади меъёрию ҳуқуқӣ таъмин карда мешавад. Бояд қайд кард, ки волоияти конститутсия хислати онро на танҳо дар доираи санадҳои меъёрию ҳуқуқӣ мефаҳмонад. Конститутсия дар давлат ба сифати ҳуҷҷати заминавие барои ҳамаи шохаҳои ҳуқуқ баромад мекунад. Он раванди эҷод намудани санадҳо ва меъёрҳои ҳуқуқро ба танзим медарорад, бо ин роҳ гузаронидани ислоҳот дар бахшҳои гуногуни ҳаёт таъмин карда мешавад.

Қонуният ва волоияти қонун дар моддаи 10 Конститутсияи Ҷумҳурии Тоҷикистон мустаҳкам шудааст, ки дар он ҷо ба сифати зайл омадааст:

Конститутсияи Тоҷикистон эътибори олии ҳуқуқӣ дорад ва меъёрҳои он мустақиман амал мекунанд. Қонунҳо ва дигар санадҳои ҳуқуқие, ки хилофи Конститутсияанд, эътибори ҳуқуқӣ надоранд.

Давлат ва ҳамаи мақомоти он, шахсони мансабдор, шаҳрвандон ва иттиҳодияҳои онҳо вазифадоранд Конститутсия ва қонуҳои ҷумҳуриро риоя ва иҷро намоянд.

**Ҷ.68. Таҳлили асосҳои сохтори конститутсионии Ҷумҳуриии Тоҷикистон**

Ҷумҳурии Тоҷикистон тибқи муқаррароти моддаи 1 Конститутсия давлати демократӣ, ҳуқуқбунёд, дунявӣ, соҳибихтиёр ва ягона мебошад. Давлатдории навини соҳибистиқлоли Тоҷикистон аз 9 сентябри соли 1991 сарчашма мегирад.

Дар Ҷумҳурии Тоҷикистон тибқи муқаррароти моддаи 6 Конститутсия халқ баёнгари соҳибихтиёрӣ ва сарчашмаи ягонаи ҳокимияти давлатӣ мебошад. Ин меъёр муайянкунандаи он аст, ки ҳокимият дар маҷмӯъ ба халқ тааллуқ дорад ва халқ онро дар навбати худ бо роҳи интихоботи умумихалқӣ ба шахсони мушаххас пешниҳод мекунад, ки онҳо дар навбати худ дар фаъолияти худ тобеи манфиатҳои халқ мебошанд. Яъне халқ дар Ҷумҳурии Тоҷикистон категорияи абстрактӣ набуда, категорияи муайяни ҳуқуқӣ ва сиёсӣмебошад. Далат дар ин замина амаликунандаи иродаи халқ буда дар ҳар як фаъолият ва қабули санади меъёрию ҳуқуқӣ бояд ин нуктаро ҳама вақт ба инобат гирад. Давлат ҳамчун субъекти идоракунанда дар раванди идора ва татбиқи сиёсати давлатӣ онҳоро бо манфиатҳои халқ тобеъ кунад. Гуфтан мумкин аст, ки дар маҷмӯъ халқ ҳамчун сарчашмаи ягонаи ҳокимияти давлатӣ баромад намуда, ҳамин ҳокимиятро бо роҳи интихоботу раъйпурсӣ ба шахсони мушаххас дар муддати муайян «иҷора» медиҳад ва ин шахсон дар муддате, ки онро конститутсия ва қонунгузорӣ муайян мекунанд ҳокимиятро аз номи халқ амалӣ менамоянд ва барои ин дастгоҳи давлатӣ ва тамоми воситаҳое, ки дар ихтиёри худ доранд истифода мебаранд.

Дар моддаи 9 Конститутсияи Ҷумҳурии Тоҷикистон гуфта шудааст, ки ҳокимияти давлатӣ дар асоси таҷзияи он ба ҳокимияти қонунгузорӣ, иҷроия ва судӣ амалӣ карда мешавад.

**Ҷ.69. Давлат ҳамчун субъекти идораи давлатӣ**

Дар идораи давлатӣ субъект ва объект вуҷуд дорад. Субъект ин давлат, объекташ бошад ҷамъият мебошад.

Давлат ин шакли ниҳодишудаи ҳастии иҷтимоӣ ва оммавии ҳокимият мебошад. Ҳамчун низоми ниходҳои иҷтимоӣ давлат дар асоси конститутсия вуҷуд дорад ва фаъолият мебарад.

Вазифаи дигари мухими давлат идоракунӣ мебошад. Давлат худ низоми идоракунанда мебошад. Ҳамаи воситаҳои дар таҳти назорати худ доштаро баҳри иҷрои ин вазифа равона мекунад. Пеш аз ҳама воситаи асосии идора намудани ҷомеа ин дастгоҳи давлатӣ мебошад. Дастгоҳи давлатӣ аз мақомоти давлатие иборат аст, ки ҷузъи таркибии он ба ҳисоб рафта ҷанбаи марказии амалишавии сиёсати давлатӣ ва идораи давлатиро ташкил мекунад.

Мақоми давлатӣ амаликунандаи идораи давлатӣ ва сиёсати давлатӣ аст. Яъне вақте мо давлатро ба сифати субъекти идораи давлатӣ ном мебарем, бояд донем, ки идораи давлатиро давлат дар симои мақомоти давлатиаш амалӣ мекунад. Мақомоти давлатӣ бошад дар навбати худ хизматчиёни давлатиро доро мебошанд, ки онҳо шахсони аз лихози касбӣ масъули мақоми давлатӣ ба шумор мераванд.

**Ҷ.70. Назарияҳои асосии пайдоиши давлат**

Аз лиҳози синну сол мутаносибан давлат аз ҷамъият ҷавонтар аст, агар шартан синну соли ҷамъиятро 40 000 сол гӯем, пас синни давлат на зиёдтар аз 6 000 сол аст. Яъне фосилаи оне, ки ҷамъият дар тӯли таҳаввули худ давлатро ихтироъ кард ва давлат пайдо гашт хеле тӯлонӣ аст. Давлат доим вуҷуд надошт ва дар марҳилаи муайяни рушди ҷомеаи инсонӣ пайдо гашт. Ба гуфти профессор М. Рассолов «Пайдоиши давлат ин марҳилаи қонунии рушди ҷомеаи инсонӣ аст. Ин онро ифода мекунад, ки ҷомеа аз ҳолати табиӣ ба ҳолати гражданӣ гузашта ва ҳамзамон шакли мутамадини ҳамзистии инсонҳо созмон дода мешавад.

Д. Мэдисон чунин менигорад: «Агар одамон фаришта мебуданд ба онҳо ҳукумате лозим набуд. Аммо... то он лаҳзае, ки ақли инсон тамоюли афкори ғалат дорад ва ӯ аз он озод истифода мебарад, тафриқа дар фикрҳо ногузир аст... Ҳамин тавр, омилҳои ниҳоние, ки сабаби нофаҳмиҳо мегарданд дар табиати инсон вуҷуд дорад.

Назарияҳои гуногуне ҳастанд, ки пайдоиши давлатро шарҳ медиҳанд.

Назарияи патриархалӣ давлатро ба сифати оилаи бузург шабоҳат медиҳад, ки дар он муносибатҳои дорандаи ҳокимияти давлатӣ, яъне монарх бо табааи давлат мисли муносибатҳои падар ва аъзои оила тавъам дониста мешавад. Аз рӯи диди асосгузорони ин назария (Арасту, Конфутсий) давлат дар натиҷаи муттаҳид шудани авлодҳо ба қабила, қабилаҳо ба иттифоқ ва баъдан давлат ба вуҷуд меояд. Ҳокимияти парастории падарона дар натиҷаи чунин муттаҳидшавӣ ба ҳокимияти давлатӣ мубаддал мегардад, вале моҳияти худро, ки бояд подшоҳ фикри табааро (аъзои оиларо) кунад ва онҳо дар навбати худ ба ӯ итоат кунандро гум намекунад ва ин муносибатҳо бо зам намудани ҳокимияти давлатӣ хислати умумиҳатмиро ба худ касб менамоянд.

Назарияи шартномавӣ дар асри 17-18 пайдо гардида он пайдоиши давлатро натиҷаи шартномаи иҷтимоӣ медонад.

Асосгузорони ин назария Г. Гротсий, Б. Спиноза ва Дж. Локк мебошанд. Назарияи шартномавӣ чи хеле, ки аз номаш пайдост онро асоснок мекунад, ки сабаби пайдоиши давлат ин пешгирии нозоъхои шадиди иҷтимоӣ ва бастани шартномаи иҷтимоӣ мебошад. Ин шартнома, шартномаи конститутсионӣ буда, дар он инсонҳо ба дарки зарурияти таъсис додани давлат расида дар байни худ чунин шартнома мебанданд ва ҳокимиятро дар асоси ҳамин шартнома, ки инъикоскунандаи соҳибихтиёрӣ аст ба шахсони мушаххас пешниҳод мекунанд.

Дигар назарияи бавуҷудоии давлат ин назарияи зӯроварӣ мебошад. Асосгузори ин назария Л. Гумплович онро чунин асоснок мекард, ки зӯроварие, ки ғолибон аз болои мағлубон мекарданд бавуҷудоии давлатро таҳрик дод. Ба гуфти JI. Гумплович таърих ягон намуна бобати бе зӯроварй ба вуҷуд омадани давлатро пешниҳод намекунад, давлат ҳама вақт дар натиҷаи зӯроварии як кабила аз болои кабилаи дигар ба вуҷуд меомад. Тарафи голиб аз болои маглуб ҳокимиятро амалӣ намуда ба қувваи ҳукмрони ҷамъият мубаддал мегардад.

Назарияи психологии бавуҷудоии давлат, ки аз ҷониби Л. Петражитский пешниҳод мешавад чунин менигорад, ки дар ҷамъият ниёзи равонии ҳукмрон будан ва тобеъ будан вуҷуд дорад. Одамон тибқи ин назария дар асоси ниёзи равонӣ доштан давлатро таъсис медиҳанд ва ба шахсони мушаххас итоат мекунанд.

Назарияи органикӣ давлатро ба организми зинда шабеҳ медиҳад, ки тибқи он аз ҳучайраҳое, ки онҳо инсонҳо ҳастанд иборат мебошад, ки онҳо ирода доранд. Ҳар як ҳуҷайраи организми зинда вазифаи мушаххасро иҷро намуда бо ҳамин фаъолияти муътадили тамоми давлат таъмин мегардад.

Назарияи марксистӣ, ки аз ҷониби К. Маркс ва Ф. Энгелс асоснок карда шудааст омили бавуҷудоии давлатро дар зиддияти синфҳо ва нобаробар тақсим намудани молу мулк мебинад. Тибқи ин назария синфи аз лиҳози иктисодӣ хукмрон давлатро таъсис дода, синфи нодорро тобеи худ мегардонад.

**Ҷ.71. Нишонаҳои асосии давлат**

Давлат аз нишонаҳои муайян иборат аст, ки дар он моҳияти давлат инъикос ёфтааст. Ин нишонаҳо ҷузъи таркибии давлат буда, дар ҳама давру замон ҳамсафари он буданд. Профессор В. Чиркин якчанд нишонаҳоеро ном мебарад, ки якумаш ин муттаҳидии муайяни одамон аст, ки аз дигар ҷомеаҳо ҳамчун ҷомеаи сиёсӣ фарқ мекунад. Дуюм, давлат ин ташкилоти сиёсӣ-ҷамъиятии кишвар мебошад, чунки ҳар як ҷамъият мутташакилии муайянро талаб менамояд.

Сеюм, давлат − ин ниҳоди батанзимдароранда мебошад... Давлат «корҳои умумиро» иҷро намуда, ҳамчун ҳакам баромад мекунад ва ҳамзамон манфиатҳои он табақаҳоеро муаррифӣ мекунад, ки имкониятҳои зиёди фишор овардан ба ҳокимияти давлатиро доранд.

Чорум нишонаи муҳими давлат ин аст, ки он ҳокимияти давлатӣ дорад. Он универсалӣ ва соҳибихтиёр буда, ба тамоми ҳудуди давлат ва дар ҳолатҳои муайян ба берун ҳам паҳн мегардад. Панҷум давлат − ин мақоми қонунии маҷбуркунӣ ва зӯроварӣ мебошад.

Шашум, давлат ин дастгоҳи махсусгардонида мебошад. Албатта, дастгоҳро метавонад иттиҳодияи ҷамъиятӣ дошта бошад, лекин ин тамоман дастгоҳи дигар аст аз нуқтаи назари вазифа, сохтор, усулҳои маҷбуркунӣ. Ба сифати яке аз нишонаҳои давлат боз метавон андоз, низоми ҳуқуқӣ, ки бо роҳи маҷбуркунии давлатӣ таъмин карда мешавад, ном бурд.

Дар асоси гуфтаҳои боло метавон чунин нишонаҳои давлатро номбар намуд:

1. Аҳолӣ;

2. Ҳудуд;

3. Соҳибихтиёрӣ ва ҳокимияти давлатӣ;

4. Дастгоҳи давлатӣ;

5. Низоми андозситонӣ.

Нишонаҳои қайдшуда нишонаҳои истисноии давлат буда, набудани яке аз онҳо ин далели набудани давлат аст, яъне давлат наметавонад, ки бе яке аз нишонаҳои ишорашуда фаъолият намояд.

**Ҷ.72. Шаклҳои давлат**

Давлатҳо аз рӯи сохти давлатиашон ягона (унитарӣ), федеративӣ ва конфедеративӣ мешаванд.

**Давлати ягона** шакли оддии давлатдорӣ мебошад. Вай аз қисмҳои марзию маъмурӣ, ба монанди вилоятҳо, шаҳрҳо, ноҳияҳо, ҷамоатҳо ва ғайраҳо иборат мебошад. Дар чунин давлат мақомоти олии ҳокимияти давлатӣ ва идоракунии умумӣ вуҷуд доранд. Масалан, Ҷумҳурии Тоҷикистон, Қирғизистон, Франсия, Япония ва ғайраҳо.

**Давлати федеративӣ−** шакли мураккаби давлатдорӣ мебошад. Дар он мақомоти ҳокимияти олӣ ва идоракунии барои ҳамаи федератсия умумӣ ташкил карда шуда, шаҳрвандии умумӣ вуҷуд дорад. Ҳар яке аз аъзои федератсия дорои мақомоти ҳокимиятӣ ва идоракунӣ буда, мустақилияти нисбии худро нигоҳ медорад. Аъзои федератсия фаъолияти худро дар доираи ваколатҳое, ки аз тарафи федератсия ба онҳо дода шудааст, ба амал мебароранд. Ба чунин давлатҳо ИМА, Россия, Ҳиндустон, Мексика ва ғайра мисол шуда метавонанд.

Дар гузашта **давлатҳои конфедеративӣ** низ вуҷуд доштанд. Ин давлатҳо бо мақсади ба танзим даровардани як қатор масъалаҳо мақомоти олии умумӣ ташкил менамоянд. Дар онҳо ҳудуди ягона вуҷуд надорад. Чунин давлатҳо аз ҳудуди давлатҳои алоҳида иборатанд, ки бо якдигар иттиҳод бастаанд. Дар онҳо шаҳрвандии ягона низ вуҷуд надорад, яъне ҳар як давлат дорои шаҳрвандии худ мебошад. Таҷрибаи таърихӣ исбот кардааст, ки давлатҳои конфедеративӣ дурудароз вуҷуд дошта наметавонанд. Онҳо тез барҳам мехӯранд ё ба давлати федеративӣ табдил меёбанд. Дар гузашта ИМА, Нидерландия, Олмон ва ғайра давлати конфедеративӣ буданд.

Давлатҳо вобаста ба низоми сиёсиашон низ аз ҳамдигар фарқ мекунанд. Низоми сиёсӣ то андозае на танҳо шакли давлат, балки мазмуни фаъолияти онро тавсиф менамояд. Аз ин ҷо моҳиятан он меъёри муайянкунандаи шакли давлат мебошад.

**Ҷ.73. Шакли идоракунии давлат**

Аз рӯи шакли идора, ташкили ҳокимияти умумидавлатӣ давлатҳо парламентӣ ва президентӣ мешаванд. Шаклҳои омехта низ вуҷуд доранд, ки аз онҳо ҳамчун давлатҳои шакли идораи нимапрезидентии ҷумҳуриявӣ ва монархияи парламентӣ ёд мекунанд.

Давлатӣ парламентӣ дар низоми таҷзияи ҳокимияти давлатӣ накши муассиртар аз дигар ҳокимиятҳо дорад ва дар натиҷаи интихобот аз ҷониби ҳизби ғолиб ва ё эътилофи ҳизбҳо ҳукумат, ҳокимияти иҷроия таъсис дода мешавад, ки он дар навбати худ дар назди парламент, ҳокимияти қонунгузор ҳисоботдиханда мешавад. Ба шумули чунин ҷумҳуриҳои парламентӣ метавон Итолиё, Ҷумҳурии Федеролии Олмонро ном бурд. Тарзи ташаккули ҳокимият дар монархияи парламентӣ низ чунин аст. Британияи Кабир, Дания ва Ҷопон аз ҳамин қабиланд. Ҳокимияти давлатӣ рамзан дар ин давлатҳо дар дасти монарх буда, амалан бошад дар дасти сарвазир мебошад, ки ӯ одатан намояндаи ҳизби ғолиб мебошад.

Дар давлати президентӣ сарвари ҳокимияти қонунгузор ва ҳокимияти иҷроия баробар аз ҷониби аҳолӣ интихоб мешаванд ва дар иҷрои вазифаҳои худ мустақилӣ доранд ва байни худ дар низоми таҷзияи ҳокимият ҳамкорӣ менамоянд. Инчунин онҳо дар ин низом якдигарро аз сӯистифодаи ҳокимият бозмедоранд. Ба сифати давлатҳои президентӣ метавон Иёлоти Муттаҳидаи Америка, Мексика, Аргентина ва ғ. ном бурд. Нақши махсусро дар ин давлатҳо президентҳо доранд, ки ҳокимияти иҷроия ва ҳукуматро дар таҳти назорати худ мегиранд ва ба сифати ҳакамҳое баромад мекунанд, ки кафили таъмини фаъолияти ҳокимияти таҷзияшудаи давлатӣ мебошанд. Ҳукумат дар чунин давлатҳо дар назди президент ҳисоботдиханда мебошад.

**Ҷ.74. Шакли сохти давлат**

Давлат ин худ ташкилоти сиёсии ҷамъият аст, яъне ҷамъият дар назди давлат аввалия аст, давлат бошад маҳсули ҷамъият буда, аз ҳамин доира ташаккул меёбад. Вобаста ба ин, давлат дар назди ҷамъият масъулияти мушаххасеро дорад, ки дар асоси он мақсад ва вазифаҳои давлат ташаккул меёбанд, яъне мақсад ва вазифаҳои давлат низ хислати иҷтимоӣ дошта, онҳо аз ҷамъият мебароянд. Давлат бошад дар навбати худ барои иҷрои вазифа ва мақсадҳои пураҳамияти иҷтимоӣ ва идора намудани ҷамъият дастгоҳи махсусеро ташкил медиҳад. Бе мавҷудияти ин дастгоҳ худи давлат вуҷуд дошта наметавонад ва ташаккули ин дастгоҳ ин худ конкретӣ шудани давлат ва инъикоси давлат дар дастгоҳи идоракунӣ мебошад. Дар дохили дастгоҳи давлатӣ мақомоти ҳокимияти давлатӣ мавҷуданд, ки онҳо вобаста ба самти фаъолияти худ ташкил шудаанд ва гарчанде ҳамаи онҳо дар дохили системаи давлат хастанд, лекин вобаста ба самти фаъолият, ваколат ва миқёси идоракунию таъсиррасонии мақсаднок аз ҳамдигар фарқ мекунанд. Дар дохили дастгоҳи давлатӣ: ҳокимияти қонунгузор, иҷроия ва судӣ мавҷуд аст. Мақомоти қонунгузор аз ҷониби шаҳрвандон интихоб мешаванд ва фаъолити онҳо аз қабули санадҳои қонунӣ иборат аст, мақомоти ҳокимияти иҷроия, ки фаъолияти рӯзмарраи иҷроиявӣ-фармоиширо оид ба идораи давлатӣ дар асоси иродаи мусбии мардум амалӣ менамоянд ва мақомоти судӣ, ки назорат аз болои риояи қонуниятро ҳам аз ҷониби мақомоти давлатӣ ва шаҳрвандон амалӣ менамояд.

**Ҷ.75. Режими сиёсӣ**

Низоми сиёсии ҷомеа яке аз низомҳои ҳаматарафа рӯшоди идоракунии низоми ҷамъиятӣ мебошад, ки ба таври комплексӣ ин вазифаро иҷро менамояд ва бо идоракунии корҳои ҷамъиятӣ фаъолияти он маҳдуд намегардад. Дар ин соҳа падидаҳои табиати иқтисодӣ ва иҷтимоӣ дошта, иттиҳодияҳои ҷамъиятӣ, шахсони алоҳидаи барӯманд, шаҳрвандон ва иттиҳодияҳои онҳо иштирок мекунанд. Аммо иқтидори асосии идора дар дасти давлат муттаҳид гаштааст, ки он ба сифати ҷанбаи асосии низоми сиёсӣ баромад мекунад. Қувваи ҳақиқии таъсиррасонии ташкилӣ аз сохтори ҳокимияти иҷроияи давлат бармеояд.

Низоми сиёсӣ маҷмӯи усул, тарз ва воситаҳое мебошад, ки бо ёрии онҳо ҳокимияти давлатӣ амалӣ карда мешавад. Низоми сиёсӣ ҳолати ҳуқуқии шахсро дар ҷамъият ва давлат, ҳолати воқеии он, таъсири давлат ба ҳаёти сиёсии кишвар, шакли ҳуқуқии фаъолияти мақомоти давлатӣ ва салоҳияти онҳо ва ғайраҳо тавсиф медиҳад. Ду намуди гуногуни низоми сиёсӣ − демократӣ ва ғайридемократӣ вуҷуд дорад. Ба низоми ғайридемократӣ дар гузашта давлатҳои Олмон, Италия, Камбоҷа ва ғайраҳо дохил мешуданд.

Давлатҳое, ки дар асоси низоми демократӣ фаъолият менамоянд, баробарӣ ва озодии ҳамаи шахсонро эътироф карда, онҳоро на танҳо дар Конститутсия мустаҳкам менамоянд, балки дар амал ҷорӣ мекунанд. Волоияти қонун, риояи қонуният, истифодаи васеи институтҳои демократии гуногунро дар ҳаёти сиёсӣ таъмин менамоянд. Низоми демократӣ идеале мебошад, ки барои ноил шудан ба он ҳама гуна ҷамъият ва давлат кӯшиш мекунад.

**Ҷ.76. Сохтори ташкилии идоракунии давлатӣ**

Сохтори ташкилии идораи давлатӣ − ин падидаи махсуси давлатӣ-ҳуқуқӣ буда, аз табиати ҷамъиятӣ-сиёсӣ, нақши иҷтимоӣ-фуиксионалӣ, мақсад ва мундариҷаи идораи давлатӣ дар ҷамъият вобастагӣ дорад. Он дар худаш инҳоро дарҷ мекунад: ҳайати муайян, ташкил ва робитаи устувори захираҳои инсонӣ, воситаҳои техникие, ки аз ҷониби ҷамъият барои ташаккул ва амалишавии таъсирравонии идорӣ ва дастгирии қобили ҳаёт будани худи субъекти идоракунӣ ҷудо шудаанд.

Давлат, ки бо амалисозии ҳокимияти сиёсӣ машғул аст, бе мақомоти муайян вазифаҳояшро иҷро карда наметавонад. Мақомоти давлатӣ чун қисми таркибии давлат сохтори ба худ хос доранд, ки онро дастгоҳи давлатӣ меноманд. Дастгоҳи давлатӣ аз низоми мақомоти давлатӣ иборат аст, ки ба воситаи онҳо ҳокимияти давлатӣ ва вазифаҳои (функсияҳои) давлат ба амал бароварда мешаванд.

Дастгоҳи давлатӣ − аз мақомоти давлатӣ иборат аст, ки функсияи ҳокимиятдориро амалӣ месозанд. Дастгоҳи давлатӣ воқеан дастгоҳи ҳокимиятӣ буда, воҳидҳои таркибии он аз номи давлат ҳамчун намояндагони ҳокимият ваколатҳои ҳокимиятиро иҷро мекунанд. Дастгоҳи давлатӣ − дастгоҳи идоракунии сиёсӣ буда, бо танзиму идораи ҳаёти сиёсии ҷомеа машғул аст, тамоюлҳои асосии сиёсати дохилӣ ва хориҷии кишварро муайян мекунад. Дастгоҳи давлат − низоми томи мақомоти давлатӣ мебошад. Яклухтии дастгоҳи давлатро асосҳои ягонаи ташкилу фаъолияти он, мақсад ва вазифаҳои ягона, манфиатҳои умумидавлатӣ ташкил медиҳанд.

Асоси сохтори ташкилии идораи давлатӣ − мақомоти ҳокимияти иҷроия мебошад.

**Ҷ.77. Идораи давлатӣ ва ҳокимият**

Ҳокимияти давлатӣ дар шароити муосир ҷанбаи марказии идораи давлатӣ ба шумор рафта кафолати амалишавии идораи давлатӣ мебошад. Бе он на танҳо идораи давлатӣ, балки худи давлат мавҷуд набуда, он дар баробари нишонаи давлат буданаш боз омили идора намудани давлат мебошад.

Хеле муҳим аст, ки сатҳ ва сифати ҳокимият боло бурда шавад, амаликунандаҳои он аз технологияҳои муосири идора бархӯрдор бошанд, дар доираи конститутсия ва санадҳои меъёрию ҳуқуқӣ амал намуда, обрӯй ва нуфузи худро дар ҷомеа бештар намоянд. Ин роҳи самаранок намудани идораи давлатӣ ва ташаккули эътимоди қавӣ байни халқ ҳамчун сарчашмаи ягонаи ҳокимияти давлатӣ ва дастгоҳи давлатӣ мегардад.

**Ҷ.78. Самаранокии идоракунии давлатӣ**

Масъалаҳои идораи самараноки давлатӣ яке аз масъалаҳои марказии илми идораи давлатӣ ва дигар илмҳои ба он наздики давлатшиносӣ мебошад. Аз лиҳози назариявӣ он хеле рӯзмарра буда, мавҷудияти самаранокӣ дар идораи давлатӣ мақсади асосии амалии фаъолияти субъекти идораи давлатӣ мебошад.

Идораи самараноки давлатӣ натиҷаи ду ҳолат аст:

- фарқ байни натичаҳо ва харочотҳое, ки аз фоидаи саъю кӯшиши инсонҳо шаҳодат медиҳад;

- қобилияти ин фарқият талаботҳои ҳаётии воқеии ҷамъият ва одамонро қонеъ гардонад.

Идораи самараноки давлатӣ мафҳуман таносуби натиҷаҳо ва дастовардҳои иҷтимоӣ бо истифода бурдани захираҳои давлатӣ мебошад.

*Идораи самаранок* − ин фаъолияти бо натиҷаҳои имконпазири беҳтарин қонеъ намудани талаботҳо ва манфиатҳои ҷамъиятӣ дар шароити танзими захираҳо аз ҷониби давлат мебошад.

**Ҷ.79. Нақши иттилоот дар идораи давлатӣ**

Дар ҷаҳони муосир аз ҷониби ҳама эътироф шудааст, ки иттилоот ба захираи муқтадире табдил ёфтааст, ки аз он, сифат ва моҳияти он рушди ҳамаҷонибаи ҷамъият вобастагии қавӣ дорад. Ҳаёту фаъолияти инсон дар муҳити махсуси иттилоотӣ амалӣ мешавад, ки он дар навбати худ қонунмандиҳо ва хусусиятҳои рушди худро дорад. Бо таҳқиқотҳои зиёд исбот шудааст, ки бе ҳамгироии мунтазами иттилоотӣ рушди комили инсон ва фаъолияти зарурии гурӯҳҳои иҷтимоӣ ва дар маҷмӯъ ҷамъият ғайриимкон аст. Дар байни иттилооте, ки ҷамъиятро фаро гирифтааст, махсусан иттилооте, ки моҳиятан идорӣ аст ва барои идораи ҷамъият истифода мешавад махсусан муҳим аст.

Ин иттилоот ба се ҷониб бояд майл кунад: 1. Аз рӯи ҷой ва нақши давлат дар низоми ҳаёту фаъолияти хусусӣ ва ҷамъиятии одамон ва мутобиқан аз рӯи салоҳияти мақомоти давлатии мушаххас; 2. Аз рӯи хислат ва зинаи қонунҳо ва дигар санадҳои меъёрию ҳуқуқӣ, ки дар равандҳои идоракунӣ ҳатман амалӣ шаванд; 3. Аз рӯи хосият, шакл ва қонуниятҳои объектҳои идорашавандае, ки таъсиррасонии идории мақомоти гуногуни давлатиро фарқ мекунанд ва муносибатҳои махсуси ҳуқуқиро ташаккул медиҳанд.

Сарчашмаҳои зеринеро, ки ба тарзи объективӣ иттилооти идориро тавлид мекунанд ҷудо кардан мумкин аст:

1. Меъёрҳои конунҳо ва дигар санадҳое, ки ба мақомоти давлатӣ ва хизматчиёни давлатӣ барои қарорҳои идорӣ ва ё амалҳои идорӣ ваколат медиҳанд; 2. Муроҷиати шаҳрвандон ба мақомоти давлатӣ барои амалӣ сохтани манфиатҳои қонунӣ ва ҳуқуқҳои субъективӣ (хизматрасонӣ ва ҳимояи ҳуқуқ ва озодиҳои шаҳрванд); 3. Дастурҳои ҳатмии мақомоти болоии давлатӣ, ки бояд ҳатман аз ҷониби мақомоти поёнӣ иҷро ва воқеӣ будани идораи давлатиро таъмин созанд.

4. Далелҳо (фактҳо) ва муносибатҳое, ки дар раванди назорат ошкор шудаанд ва ҳолати объектҳои идорашавандаро инъикос менамоянд ва ҳамчунин сатҳи амали компонентҳои идоракунӣ (иттилооти идорӣ дар бораи робитаҳои тарафайн дар раванди идоракунии давлатӣ);

5. Ҳолатҳои мушкил, бонизоъ, экстремалӣ ва дигар ҳолатҳои мушкиле, ки ниёз ба мудохилаи фаврии мақомоти давлатӣ ва мансабдорони давлатӣ доранд (иттилооти идорӣ дар бораи ҳолатҳои қазиягӣ (кризисӣ) дар равандҳои ҷамъиятӣ).

Ҳамзамон ҳамаи иттилооти идорӣ новобаста аз оне, ки аз кадом сарчашма он мебарояд ва касе, ки дорандаи он аст бояд ҳатман ба талаботҳои саривақтӣ будан, саҳеҳ, кифоягӣ, дастрас ва дуруст будан ҷавобгӯ бошад.

**Ҷ.80. Ҳукумати электронӣ ва моделҳои он**

Ҳукумати электронӣ (англ. e-Government) − тарзи пешниҳод намудани иттилоот ва хизматрасонии давлатӣ ба шаҳрвандон, соҳибкорон, ба дигар шохаҳои ҳокимияти давлатӣ ва мансабдорони давлатӣ, ки дар рафти он ҳамгироии шахсӣ байни давлату муроҷиаткунанда хеле кам карда шудааст ва дар он технологияи иттилоотӣ хеле густарда истифода мешаванд. Ҳукумати электронӣ − низоми гардиши электронии ҳуҷҷатҳо дар идораи давлатӣ, ки дар асоси автоматикӣ намудани ҳама равандҳои идорӣ дар миқёси давлат ва поин намудани хароҷотҳои мукотиботи иҷтимоӣ барои ҳар як аъзои ҷомеа мебошад. Созмон додани Ҳукумати электронӣ сохтани низоми тақсимкунии идораи ҷамъиятиро, ки ҳалли як қатор масъалаҳои бо идораи ҳуҷҷатҳо алоқаманд аст, дар назар дорад. Ҳукумати электронӣ қисми таркибии иқтисоди электронӣ аст.

Вазифаҳои Ҳукумати электронӣ:

1. Мувофиқ намудани пешниҳоди хизматрасонӣ ба аҳолӣ ва соҳибкорон;

2. Дастгирӣ ва васеъ намудани имкониятҳои худхизматрасонии шаҳрвандон;

3. Баланд бурдани огаҳии технологӣ ва тахассусии шаҳр вандон;

4. Баланд бурдани сатҳи иштироки интихобкунандагон дар раванди роҳбарӣ ва идораи кишвар;

5. Поин бурдани омилҳои ҷойгиршавии ҷуғрофӣ.

Ҳукумати электронӣ инро таъмин мекунад:

-идораи самаранок ва камхароҷоттар;

-тағйири куллии ҳамгироии байни ҷамъият ва ҳукумат;

-такмили демократия ва баланд бурдани масъулияти ҳокимият дар назди халқ.

Ҳукумати электронӣ дар худ ҷанбаҳои гуногунро дорад: озодии дастрасии шаҳрвандон ба иттилооти давлатӣ, гузариши мақомоти давлатӣ ба ҳуҷҷатгузории бекоғаз, барои ҳамаи мақомоти давлатӣ муқаррар намудани нишондиҳандаҳои самаранокии кор барои сол ва назорати мунтазам, ки ҳам аз ҷониби парламент ва ҳам аз ҷониби шаҳрвандон амалӣ мешавад, ба мақомоти давлатӣ ворид намудани кортҳои пластикӣ барои муайян намудани хизматчиёни давлатӣ, ба онҳо пардохти музди маош, ҳисобот барои сафарҳои хизматӣ, ба шабака ворид намудани трансаксияҳои маъмули байни давлат ва шаҳрвандон ва ё соҳибкорон ва ғ.

Ҳамин тариқ, созмон додани Ҳукумати электронӣ ба самаранокии идораи давлатӣ ва сабук шудани маъмурияти давлатӣ оварда мерасонад.

**Ҷ.81. Хизмати давлатӣ дар низоми идораи давлатӣ**

Роҳнамои идораи давлатӣ − ин хизмати давлатӣ мебошад. Он ба сифати воситаи асосии амалишавии воқеии вазифаҳои давлат баромад мекунад, фаъолияти сохторҳои онро, ки барои ҳаёту фаъолияти муътадили ҷамъият ва инсон шароит фароҳам меоваранд, таъмин менамояд.

Хизмати давлатӣ амалишавии ваколатҳои мақомоти давлатӣ ва шахсони мансабдореро, ки ҳокимияти давлатӣ доранд, таъмин менамояд. Ҳамчун ниҳоди доимамалкунанда, ки аз мӯҳлати ваколати мақомоти интихобшаванда вобаста нестанд он тамоюли ҳифзи меросияти амалишавии вазифаҳои идоракунӣ, ки аз ҳокимияти сиёсӣ бармеояд, мебошад.

Хизмати давлатӣ аз дигар намудҳои фаъолиятҳо, аз он ҷумла фаъолиятҳои идоракунӣ фарқ дорад. Хусусиятҳои хизмати давлатӣ ин:

1. Сервисӣ (аз калимаи англ. service - хизматрасонӣ). Таъиноти асосии хизмати давлатӣ ин таъмини иҷрои ваколатҳои мақомоти давлатӣ аз ҷониби шахсони мансабдор аст.

2. Иерархия (зинаҳо). Дилхоҳ дастгоҳи хизматчиёни давлатӣ дар асоси принсипи субординатсияи (тобеъ будан) як корманд ба дигар корманд созмон меёбад.

3. Бешахсиятӣ. Хизматчиёни давлатӣ кори худро мутобиқи қоидаҳои муқаррашуда иҷро мекунанд, бе худсарию худраъйӣ.

4. Субот. Штати хизматчиёни давлатӣ дар кишвар дар бисёр маврид дар асоси принсипи кирояи якумра ҷобаҷо карда шавад.

5. Дихотомия (аз калимаи юнонии dichotomia - ба ду шакл тақсим шудан). Хизмати давлатӣ ҳамчун фаъолияти маъмурӣ-фармоишӣ аз ҳокимияти давлатӣ, яъне сиёсӣ ҷудо аст, ба он маъно, ки он дар асоси дигар принсипҳо (бо фарқ аз сиёсӣ) ташаккул меёбад ва амал мекунад.

6. Оммавӣ будани хизмати давлатӣ. Оммавӣ он ҳолатро қайд мекунад, ки ин фаъолият аз номи давлат амалӣ мешавад ва барои ҳамин ба тамоми шаҳрвандон паҳн мешавад

**Ҷ.82. Коркард ва амалишавии қарорҳои идорӣ**

Моҳиятан қарорҳои идорӣ - аз ҷиҳати расмӣ коркард ва қабули лоихаи тағйиротҳои иҷтимоӣ мебошад. Барои ҳамин ҳар як қарори идорӣ ин санади амалишавии таъсиррасонии идорӣ мебошад, воситаи ифода ва тарзи танзими муносибатҳои идорӣ дар шароити конкретии таърихӣ ва муҳити иҷтимоӣ мебошад.

Қарорҳои давлатии идорӣ − ин интихоби даркшудаи субъекти идораи давлатӣ баҳри таъсиррасонӣ ба ҷамъияти воқеӣ буда, дар шакли расмӣ инъикос меёбанд. Ҳамзамон мафҳуми васеи қарори давлатӣ маълум аст − ин иродаи ҳокимиятии давлат буда, шакли расмии худро дар мавриди мустаҳкамкунӣ дар санадҳои мавҷудаи давлатӣ, ки аз ҷониби мақоми давлатӣ ва шахси мансабдор мутобиқи салоҳияти худ дар доираи ваколатҳои худ қабул мекунад, пайдо менамояд. Қабули қарори идорӣ одатан ҳамчун марҳилаи санади иродавӣ мебошад, ки аз ҷониби субъекте, ки салоҳиятҳои ҳокимиятӣ-давлатиро дорад, барои ноил шудан ба натиҷаҳои пешгӯикунанда қабул мешавад. Ҳамин тавр, қарори идорӣ − ин, ҳамчун қоида, модели идеалии оянда мебошад, ки дар он иттилооти аз ҷониби субъекти ҳокимият пешниҳодшаванда дарҷ ёфтааст, зарурият ва тавсияи он амале, ки бояд иҷро карда шавад ифода ёфтааст.

Қарорҳо ду намуд мешаванд: сиёсӣ ва маъмурӣ. Намунаи қарорҳои сиёсӣ инҳоянд: барномаҳои давлатӣ, консепсияҳои иқтисодӣ-иҷтимоӣ, иҷтимоӣ-сиёсӣ ва консепсияҳои ҳарбӣ-стратегӣ, санадҳои қонунгузор ии хислати конститутсионидошта, ки аз ҷониби Маҷлиси Олӣ қабул мешаванд, фармонҳои Президенти Тоҷикистон аз рӯи масъалаҳои умумии фаъолияти давлатӣ. Ба сифати қарорҳои маъмурӣ метавон қарорҳои Ҳукумати Ҷумҳурии Тоҷикистон, фармоишҳои вазорату идораҳоро ном бурд.

Ба шакли кӯтох раванди коркард ва амалишавии қарорҳои идории давлатиро ин тавр инъикос намудан мумкин аст:

• баҳодиҳӣ ба алтернативаҳо ва интихоби босамаратарини онҳо;

• қабули қарор;

• бурдани қарор то иҷрокунандагони он;

• иҷрои қарор ва баҳодиҳӣ ба натиҷаи он.

Иҷрои қарор ва баҳодиҳӣ ба натиҷаи он нуктаи охирин дар коркард ва амалишавии қарорҳои идории давлатӣ мебошад. Самаранокии амалишавии қарори қабулшуда аз бисёр ҷиҳат аз таъмини саривақтии иҷрокунандагони қарор бо захираҳои зарурӣ мебошад.

**Ҷ.83. Ҳокимияти қонунгузор дар низоми идораи давлатӣ**

Ҳокимияти қонунгузор − ин ҳуқуқ ва имконияти қабул намудани қоидаҳои умумиҳатмии рафтор дар намуди санадҳои ҳуқуқии аҳамияти давлатидошта мебошад, ки хислати умумӣ ва қувваи олии ҳуқуқӣ доранд (қувваи аз ҳама олиро ба ин сифат Конститутсия дорад). Ин қоидаҳо асосҳои барои ҷамъият муҳими рафтор ва фаъолияти шахсони воқеӣ ва ҳуқуқӣ, мақомоти давлатӣ, ва иттиҳодияҳои ҷамъиятиро муайян менамоянд. Ин қоидаҳо инъикоси худро дар санади махсуси давлатӣ - қонун пайдо мекунанд.

Мақомоти ҳокимияти қонунгузор идораи давлатиро пеш аз ҳама бо роҳи қабул намудани конунҳо ва ташаккули дигар мақомоти давлатӣ ва амалӣ намудани вазифаҳои назоратӣ аз болои онҳо ба роҳ мемонанд.

Бе мақомоти ҳокимияти қонунгузор идораи давлатиро тасаввур кардан ғайримумкин аст. Дар кураи замин давлате, ки чунин мақомро надошта бошад қариб, ки нест. Мақомоти ҳокимияти қонунгузорӣ қариб дар ҳамаи давлатҳо мавҷуд аст, вале на ҳамаи онҳо манфиати халқро ифода ва ҳифз менамоянд. Ин бештар ба сохтори ҷамъиятӣ алокаманд аст. Дар мамлакатҳои моҳиятан демократӣ парлумон ҳамеша хосияти намояндагии ҳақиқӣ дорад ва он дар натиҷаи интихоботи озодона аз тарафи тамоми халқ интихоб мешавад. Чунин парлумон баёнгари иродаю манфиати халқ аст.

Ҳокимияти қонунгузор ҳамчун бевосита (қабули қонунҳо ба воситаи райъпурсй) ё ин, ки бавоситаи (қабули онҳо бо мақомоти қонунгузор) ифодаи иродаи халқ манфиати он, соҳибихтиёрии халқ дида баромада мешавад. Барои ҳамин қонунҳо қувваи олии ҳуқуқӣ ва афзалият нисбат ба дигар санадҳои давлатии шохаҳои ҳокимияти иҷроия ва судӣ доранд. Санадҳои президент, ҳукумат, судҳо наметавонанд ба қонун мухолифат кунанд. Баръакс, онҳо фаъолияти худро аз меъёрҳои қонун асос гирифта, онҳоро истифода мебаранд.

**Ҷ.84. Маҷлиси Олӣ ва нақши он дар идораи давлатӣ**

Мақомоти олии намояндагии ҳокимияти давлатии Тоҷикистон (собиқ Шӯрои Олӣ ва Маҷлиси Олӣ) то соли 1999 таркиби ягона доштанд. Бо мақсади дуруст ифода кардани манфиати минтақаҳои мухталифи ҷумҳурӣ ва ба даст овардани созиши миллӣ масъалаи ташкил кардани парлумони думаҷлиса ба райъпурсии 26 сентябри соли 1999 оид ба тағйироту иловаҳо ба Конститутсияи Ҷумҳурии Тоҷикистон дар таҳрири нави Конститутсия аввалин бор тарҳи нави думаҷлисаи Маҷлиси Олӣ − парлумони Ҷумҳурии Тоҷикистон гузошта шуд. Моҳҳои феврал-марти соли 2000 дар натиҷаи интихобот ҳайати нави Маҷлиси Олӣ иборат аз ду зина − Маҷлиси миллӣ ва Маҷлиси намояндагон интихоб гардид. Ҳар маҷлис таркиби худро дорад, ки вобаста ба таъинот ва салоҳияти маҷлис ташкил ёфтааст.

Мувофики моддаи 48 Конститутсия Маҷлиси Олӣ - парламенти Ҷумҳурии Тоҷикистон − Мақоми олии намояндагӣ ва қонунгузори Ҷумҳурии Тоҷикистон мебошад. Маҷлиси Олӣ дорои ҳокимияти олӣ ва Мақоми ягонаи қонунгузорӣ буда, онро дар шаклу ҳудуде, ки Конститутсия, қонунҳои конститутсионӣ ва дигар қонунҳои Ҷумҳурии Тоҷикистон муқаррар кардааст, ба амал мебарорад.

Нақши Маҷлиси Олӣ дар низоми мақомоти давлатӣ дар асоси меъёрҳои Конститутсияи Ҷумҳурии Тоҷикистон, Қонуни конститутсионӣ «Дар бораи Маҷлиси Олии Ҷумҳурии Тоҷикистон» ва баъзе қонунҳои дигар муайян гардидааст. Пеш аз ҳама мавқеъ ва таъиноти Маҷлиси Олӣ ва нақшу мақоми онро дар низоми мақомоти ҳокимияти давлатӣ чанд меъёри Конститутсия, чун асоси сохтори конститутсионӣ эълон шудаанд, муайян менамоянд. Тибқи моддаи 6 Конститутсия халқ соҳибихтиёрии худро бевосита ва ё тавассути вакилони худ амалӣ месозад. Вакилони Маҷлиси Олӣ ифодакунандаи соҳибихтиёрии халқ мебошанд. Бинобар ҳамин эълон шудааст, ки ҳуқуқӣ аз номи халқ сухан гуфтанро фақат Президент ва Маҷлиси Олӣ доранд. Маҷлиси Олӣ ягона мақомоти дастаҷамъиест, ки ба он чунин ҳуқуқ дода шудааст. Ба дигар мақомоти ҳокимияти давлатӣ, ки ба тарзи дастаҷамъӣ фаъолият мекунанд, чунин ҳуқуқ дода нашудааст.

**Ҷ.85. Ҳокимияти иҷроия дар низоми идораи давлатӣ**

Ҳокимияти иҷроия − ин ҳокимиятест, ки иҷрои қонунҳо, бо баамалбарории чораи қонунӣ, бо дарназардошти чораи маҷбуркунӣ фаҳмида мешавад. Барои ин чораҳои ташкилӣ, фаъолияти фармоишӣ, қабули санадҳои фардӣ ва меъёрӣ- ҳуқуқӣ зарур аст. Дар шароити муосир ҳокимияти иҷроия ба сифати иҷроиявӣ-фармоишӣ ҳамчун ташкили фаъолияти давлат баромад мекунад. Ҳамаи ин ҷанбаҳо фаъолияти идоравии давлатро ташкил медиҳанд.

Бо муқоиса аз мақомоти қонунгузор ва судӣ, ки онҳо бо мартаботии муайян алокамандӣ дошта, лекин ба ҳамдигар тобеияти маъмурӣ надоранд, мақомоти ҳокимияти иҷроия дар асоси принсипи тобеиятӣ ташаккул меёбанд. Онҳо ҳуқуқ доранд, ки мақомоти тобеашонро вазифадор намуда, ба онҳо супориш диҳанд, ки чӣ тавр фаъолият намоянд, чӣ тарз ба ин ё он масъала қарор бароранд ва ғ.

Иерархияи тобеиятӣ дар назар дорад, ки ҳокимияти иҷроияро як шахси мансабдор (монарх, президент) ё як мақомот бояд роҳбарӣ намояд. Дар монархияи парлумонӣ ва ҷумҳурии парлумонӣ ҳокимияти иҷроия ба ҳукумат тааллуқ дорад, ки он аз ҷониби сарвазир идора карда мешавад. Танҳо вай, ҳамчун роҳбар, ки дар интихоботи ҳизбӣ ғалаба ба даст овардааст, метавонад ҳайати ҳукуматро таъсис диҳад (Британияи Кабир) ва бе тасдиқи парлумон вазиронро таъин ва озод намояд.

Дар Тоҷикистон ҳокимияти иҷроия дар симои ду субъекти ҳокимияти давлатӣ − Президент ва Ҳукумат амалӣ карда мешавад.

**Ҷ.86. Салоҳиятҳои Президенти Ҷумҳурии Тоҷикистон**

Салоҳиятҳои муҳими Президент оид ба таъсиррасонии идорӣ ва дар маҷмӯъ идораи давлатӣ дар моддаи 69 Конститутсия оварда шудааст. Тибқи ин модда Президент чунин салоҳиятҳоро доро аст:

1. Самтҳои асосии сиёсати дохилӣ ва хориҷии ҷумҳуриро муайян мекунад;

2. Тоҷикистонро дар дохили кишвар ва дар муносибатҳои байналмилалӣ намояндагӣ мекунад;

3. Вазоратҳо ва кумитаҳои давлатиро таъсис ва барҳам медиҳад;

4. Сарвазир ва дигар аъзои Ҳукуматро таъин ва озод мекунад; фармон дар бораи таъин ва озод кардани Сарвазир ва дигар аъзои Ҳукуматро ба тасдиқи ҷаласаи якҷояи Маҷлиси миллӣ ва Маҷлиси намояндагон пешниҳод менамояд;

5. Раисони Вилояти Мухтори Кӯҳистони Бадахшон, вилоят, шаҳри Душанбе, шаҳр ва ноҳияро таъин ва озод мекунад ва ба тасдиқи Маҷлиси дахлдори вакилони халқ пешниҳод менамояд;

6. Санадҳои мақомоти ҳокимияти иҷроияро ҳангоми мухолифати онҳо ба Конститутсия ва қонунҳо бекор мекунад ва ё бозмедорад;

7. Раиси Бонки миллӣ ва муовинони ӯро таъин ва озод мекунад ва фармонро ба тасдиқи Маҷлиси намояндагон пешниҳод менамояд;

8. Номзадии Раис, муовинон ва судяҳои Суди конститутсионӣ, Суди Олӣ, Суди Олии иқтисодиро барои интихоб ва бозхонд ба Маҷлиси миллӣ пешниҳод менамояд;

9. Бо ризоияти Маҷлиси миллӣ Прокурори генералӣ ва муовинони ӯро таъин ва озод мекунад;

10. Дастгоҳи иҷроияи Президентро таъсис медиҳад;

11. Шӯрои амниятро таъсис ва роҳбарӣ мекунад;

12. Шӯрои адлияро таъсис медиҳад;

13. Судяҳои суди ҳарбӣ, судҳои Вилояти Мухтори Кӯҳистони Бадахшон, вилоят, шаҳри Душанбе, шаҳр ва ноҳия ва судҳои иктисодии Вилояти Мухтори Кӯҳистони Бадахшон, вилоят, шаҳри Душанберо бо пешниҳоди Шӯрои адлия таъин ва озод мекунад;

14. Раъйпурсӣ, интихоботи Маҷлиси миллӣ ва Маҷлиси намояндагон ва мақомоти намояндагии маҳаллиро таъин мекунад.

15. Ба қонунҳо имзо мегузорад;

16. Низоми пулиро муайян менамояд ва маълумотро ба Маҷлиси миллӣ ва Маҷлиси намояндагон пешниҳод менамояд;

17. Ихтиёрдор ва масъули сармояи захиравӣ мебошад;

18. Ба татбиқи сиёсати хориҷӣ роҳбарӣ мекунад, қарордодҳои байналмилалиро имзо ва ба тасдиқи Маҷлиси намояндагон пешниҳод менамояд;

19. Сарони намояндагиҳои дипломатиро дар давлатҳои хориҷӣ, намояндаҳои ҷумҳуриро дар ташкилотҳои байналмилалӣ таъин ва озод мекунад;

20. Эътимодномаҳои сарони намояндагиҳои дипломатии давлатҳои хориҷиро қабул менамояд;

21. Сарфармондеҳи Олии Қувваҳои Мусаллаҳи Тоҷикистон мебошад, фармондеҳони қӯшунҳои Қувваҳои Мусаллаҳи Тоҷикистонро таъин ва озод мекунад;

22. Ҳангоми таҳдиди хатари воқеӣ ба амнияти давлат ҳолати ҷангро эълон менамояд ва фармонро ба тасдиқи ҷаласаи якҷояи Маҷлиси миллӣ ва Маҷлиси намояндагон пешниҳод мекунад;

23. Барои иҷрои уҳдадориҳои байналмилалии Тоҷикистон Қувваҳои Мусаллаҳи Ҷумҳурии Тоҷикистонро берун аз худуди он бо ризоияти Маҷлиси миллӣ ва Маҷлиси намояндагон истифода мебарад;

24. Дар саросари ҷумҳурӣ ва ё дар маҳалҳои алоҳидаи он вазъияти фавқулодда эълон намуда, фармонро фавран ба тасдиқи ҷаласаи якҷояи Маҷлиси миллӣ ва Маҷлиси намояндагон пешниҳод менамояд ва ба Созмони Милали Муттаҳид хабар медиҳад.

25. Масъалаи шаҳрвандиро ҳал мекунад;

26. Паноҳгоҳи сиёсӣ медиҳад;

27. Масъалаҳои бахшиши ҷазоро ҳал мекунад;

28. Бо рутбаҳои олии ҳарбӣ, дипломатӣ, рутбаҳо ва унвонҳои махсус сарфароз мегардонад;

29. Шаҳрвандонро бо мукофотҳои давлатӣ, ҷоизаҳои давлатӣ, нишонҳо ва унвонҳои ифтихории Тоҷикистон сарфароз мегардонад;

**Ҷ.87. Мақомоти маҳаллии ҳокимияти давлатӣ дар низоми идораи давлатӣ**

Маъмулан, мақомоти худидораи маҳаллӣ барои фаъолияти худ дар назди мақомоти болоии ҳокимияти давлатӣ бобати иҷрои ваколатҳои худ ва дар вақти вайрон намудани Конститутсия ва қонунгузорӣ дар назди давлат масъулият доранд. Аз рӯи иҷрои ваколатҳои вогузоршуда мақомоти худидораи маҳаллӣ онҳо дар назди мақомоти мушаххаси ҳокимияти иҷроия масъуланд.

Раиси Ҷамоат сарвари мақоми худидораи шаҳрак ва деҳот мебошад. Ӯ шахси мансабдори интихобӣ мебошад. Раиси Ҷамоат ҳамчун шахси мансабдори аввали Ҷамоат ваколатҳои худро бобати ҳалли масъалаҳои аҳамияти маҳаллидошта дорад. Ин ваколатҳо дар моддаҳои 20, 21, 22 ва 23 Қонуни Ҷумҳурии Тоҷикистон «Дар бораи мақомоти худидораи шаҳрак ва деҳот» оварда шудааст. Барои иҷрои ин ваколатҳо Раис масъулияти инфиродӣ дорад.

Шакли асосии фаъолияти мақомоти худидоракунии шаҳрак ва деҳот маҷлиси Ҷамоат мебошад, ки соле на камтар аз чор маротиба даъват карда мешавад. Маҷлиси якуми Ҷамоати навинтихобшударо комиссияи интихоботи Ҷамоат дар муддати на дертар аз ду ҳафтаи баъди интихоби вакилони Ҷамоат даъват менамояд.

Воҳиди сохтори дигари Ҷамоат − ин Шӯрои ҷамоат мебошад, ки яке аз мақомоти муҳими сохтори худидораи маҳаллӣ мебошад. Ин сохтор фишангҳои назарраси таъсиррасонӣ ба умури корҳои Ҷамоатро доро мебошад.

**Ҷ.88. Худидораи маҳаллӣ дар низоми идораи давлатӣ**

Дар Тоҷикистон сарчашмаи ягонаи ҳокимияти давлатӣ халқ мебошад. Ин муқаррароти конститутсионӣ бо шаклҳои гуногуни идора намудани умури давлатию ҷамъиятӣ амалӣ карда мешавад. Худидораи маҳаллӣ, ин аз рӯи масъулияти худ фаъолияти мустақилонаи аҳолӣ барои ҳал намудани масъалаҳои аҳамияти маҳаллидошта бо ба инобат гирифтани анъанаҳои таърихӣ, фарҳангӣ ва маҳаллӣ мебошад. Худидораи маҳаллӣ новобаста аз ҷониби шаҳрвандон ва ё ба воситаи мақомоти худидораи маҳаллӣ амалӣ мегардад.

Аз рӯи қонунгузории Тоҷикистон мақомоти худидораи маҳаллӣ дар Тоҷикистон − ин Ҷамоат аст.

Худидораи маҳаллӣ – ин фаъолияти мустақилонаи шаҳрвандон (дар зери масъулияти худ ва тибқи қонунгузорӣ) танзим, идора ва бевосита ҳал намудан ва ё ба воситаи мақомоти ташаккулдодаи худ ҳал намудани қисми зиёди масъалаҳои аҳамияти маҳаллидошта бо назардошти манфиатҳои аҳолии ҳудуди муайян ва бо ба инобат гирифтани рушди ҳамаи ҷамъият мебошад. Бо ифодаи дигар, ин шакли ҳокимияти халқ аст, ки барои аҳолӣ мустақилона ва дар зери масъулияти худ ҳал намудани масъалаҳои аҳамияти махаллидоштаро мефаҳмонад.

**Ҷ.89. Қонуният дар идораи давлатӣ**

Қонуният ин худ падидаи ҳуқуқӣ аст, он волоият ва риояи бечунучарои қонун ва тамоми санадҳои меъёрию хуқуқиро дар назар дорад.

Нишонаҳои умумии қонуният инҳоянд:

1) Принсипи ташкил ва фаъолияти мақомоти ҳокимияти давлатӣ, мақомоти худидораи маҳаллӣ, иттиҳодияҳои ҷамъиятӣ ва шаҳрвандон мебошад;

2) Ҳамчун талаботи ҳатмӣ ба фаъолияти субъекти идораи давлатӣ баромад мекунад;

3) Усули амалишавии ваколатҳои ҳокимиятии субъектҳои идораи давлатӣ баромад мекунад;

4) Дар асоси қонунгузории мавҷуда мебошад;

5) Низоми рафтори муносиби шахсони воқеӣ ва ҳуқуқӣ дар соҳаи идораи давлатӣ мебошад.

Принсипҳои қонуният инҳоянд:

1. Волоияти қонун
2. Баробарӣ дар назди қонун
3. Ягонагии қонуният
4. Умумӣ ва устувор будани қонуният
5. Кафолатмандии ҳуқуқ ва озодии шахс
6. Ногузир будани масъулият барои вайрон намудани қонуният
7. Нагузоштани зиддият байни қонуният ва мақсаднокӣ

**Ҷ.90. Идораи давлатӣ дар шароити ҷаҳонишавӣ**

Ҷаҳонишавӣ дар шароити муосир ҳамчун мафҳум ба яке аз категорияҳои серистифода- тарин мубаддал гардидааст ва мусалламан дар зери таъсири ин раванд идораи давлатӣ низ тағйирпазир аст. Махсусан ин ба Ҷумҳурии Тоҷикистон ва дигар давлатҳое, ки миллӣ ҳастанд ва рӯ ба рушд ҳастанд, дахл дорад.

Ҷаҳонишавӣ − раванди умумиҷаҳонии баҳамоӣ ва яксоншавии иқтисодӣ, сиёсӣ ва фарҳангӣ мебошад.

Падидаи ҷаҳонишавӣ яке аз омилҳои муҳими гузариши тамаддуни ҷаҳонӣ ба иқтисоди кушод, тезутунд шудани ҷараёнҳои гуманитарӣ, тағйирёбии нақш ва вазифаҳои институтҳои давлатҳои миллӣ мебошад. Технологияи муосир, омадани онҳо ба системаи коммуникатсионӣ воситаи интернатсионализатсия шудани таҷрибаҳои ҷамъиятӣ равандҳои оғозшударо тезтар мегардонанд.

Ҷаҳонишавӣ ба ҳамаи соҳаҳои ҳаёти ҷамъиятӣ дахл дорад: иктисод, сиёсат, шаҳрвандӣ-ҳуқуқӣ, фарҳангӣ. Дар чунин шароит доираи амалишавии принсипҳои соҳибихтиёрӣ миллй-давлатӣ маҳдуд мешаванд. Бисёре аз масъалаҳое, ки дар гузашта салоҳияти истисноии давлатро ташкил медоданд мавзӯи муҳокимаи байналхалқӣ мегарданд.

Дар шароити баланд рафтани сатҳи ҷаҳонишавӣ барои истифодаи афзалиятҳои аз ҷониби он пешниҳодшаванда бояд самаранокии идораи давлатӣ баланд бурда шавад. Давлат нақши муҳимро дар идораи равандҳои ворид шудан ба иқтисодиёти глобалӣ ва мувофиқ шудани он ба мақсадҳои ҳам иқтисодӣ ва ҳам иҷтимоиро дорад. Ин нақш дар пешниҳод намудани хизматрасониҳои анъанавии иҷтимоӣ, ки самараи мусбии берунаро медиҳанд мебошад, яъне:

- ҳифзи тандурустӣ, маориф ва таритиботи ҳуқуқӣ;

- назорат аз болои равандҳои иқтисодӣ дар фаъолияти бозорҳо;

- ислоҳи камбудиҳои беруна ба монанди ҳифзи муҳити зист;

- таъмини ҳифзи иҷтимоӣ ва ҳифзи қишри осебпазири аҳолӣ;

- сармоягузорӣ ба соҳаҳое, ки манфиати умумӣ дар он ҷост ва сармояҳои хусусӣ ба он ҷо ворид намешаванд.

Ин вазифаҳои муҳими дав